Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής: «Προς τη Βουλή των Ελλήνων Ειδική Γραμματεία του Προέδρου της Βουλής Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου τη Δευτέρα 12 Απριλίου 2021 ότι οι επίκαιρες ερωτήσεις που θα συζητηθούν είναι οι εξής: Η υπ' αριθμόν 638/1-4-2021 επίκαιρη ερώτηση θα απαντηθεί από τον Υπουργό Εθνικής Άμυνας κ. Νικόλαο Παναγιωτόπουλο. Οι υπ' αριθμόν 633/29-3-2021 και 645/4-4-2021 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Κωνσταντίνο Σκρέκα. Οι υπ' αριθμόν 636/31-3-2021, 639/1-4-2021 και 649/5-4-2021 επίκαιρες ερωτήσεις και η υπ' αριθμόν 4126/12-2-2021, 4378/19-2-2021 και 4388/19-2-2021 ερωτήσεις, κατά το άρθρο 130 παράγραφος 5 του Κανονισμού της Βουλής, θα απαντηθούν από τον Αναπληρωτή Υπουργό Υγείας κ. Βασίλειο Κοντοζαμάνη. Οι υπ' αριθμόν 641/1-4-2021, 642/2-4-2021 και 656/5-4-2021 επίκαιρες ερωτήσεις θα απαντηθούν από τον Υφυπουργό Παιδείας και Θρησκευμάτων κ. Ευάγγελο (Άγγελο) Συρίγο. Η υπ' αριθμόν 628/29-3-2021 επίκαιρη ερώτηση θα απαντηθεί από τον Υφυπουργό Πολιτισμού και Αθλητισμού κ. Ελευθέριο Αυγενάκη. Οι υπ' αριθμόν 646/4-4-2021 και 659/5-4-2021 επίκαιρες ερωτήσεις θα απαντηθούν από τον Υφυπουργό Υποδομών και Μεταφορών κ. Ιωάννη Κεφαλογιάννη. Οι υπ' αριθμόν 627/29-3-2021 και 650/5-4-2021 επίκαιρες ερωτήσεις, όπως και η υπ' αριθμόν 3550/26-1-2021 ερώτηση, κατά το άρθρο 130 παράγραφος 5 του Κανονισμού της Βουλής, θα απαντηθούν από τον Υφυπουργό Αγροτικής Ανάπτυξης και Τροφίμων κ. Ιωάννη Οικονόμου». Πρώτη θα συζητηθεί η τρίτη με αριθμό 633/29-3-2021 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Περιβάλλοντος και Ενέργειας, με θέμα: «Αναγκαίος ο άμεσος προγραμματισμός για αποξήλωση και της τελευταίας γραμμής εναέριων Γραμμών Μεταφοράς Υψηλής Τάσης από τον Δήμο Αγίων Αναργύρων Καματερού και αντικατάστασή τους με υπόγεια καλώδια υψηλής τάσης (Υ.Τ)». Στην ερώτηση θα απαντήσει ο Υπουργός Περιβάλλοντος και Ενέργειας κ. Κωνσταντίνος Σκρέκας. Κυρία Γιαννακοπούλου, έχετε το λόγο.
Ευχαριστώ πολύ, κύριε Πρόεδρε. Κύριε Υπουργέ, σήμερα με την επίκαιρη ερώτηση, που κατέθεσα και συζητάμε θέλω να επανέλθω εκ νέου σε ένα ξεχωριστής, μείζονος σημασίας ζήτημα, το οποίο ταλανίζει και προβληματίζει διαχρονικά τους κατοίκους του Δήμου Αγίων Αναργύρων - Καματερού. Στις 14 Οκτώβρη 2020, κατά τη συζήτηση της πρώτης επίκαιρης ερώτησης, που είχα καταθέσει για το εν λόγω ζήτημα, ο Υφυπουργός Περιβάλλοντος και Ενέργειας, ο κ. Ταγαράς, ήρθε και απάντησε εδώ πέρα από το Βήμα της Βουλής και δεσμεύτηκε για την αποξήλωση και για την τήρηση χρονοδιαγραμμάτων, για την αποξήλωση τριών κυκλωμάτων υψηλής τάσης, όπως έχουν τεθεί και στο δεκαετές αναπτυξιακό πρόγραμμα του ΑΔΜΗΕ. Ωστόσο, κύριε Υπουργέ, υπάρχει ακόμα ένα θέμα: Παραμένει ακόμα μία γραμμή υψηλής τάσης, για την οποία θα πρέπει να γίνουν εργασίες υπογειοποίησής της. Τονίζω και πάλι το γεγονός ότι οι μελέτες και οι μετρήσεις, που έχουν διενεργηθεί δείχνουν ότι τα μεγέθη έντασης των ηλεκτρικών και μαγνητικών πεδίων - της ηλεκτρομαγνητικής ακτινοβολίας - σε ορισμένα σημεία κυμαίνονται - μέσα μάλιστα σε πυκνοκατοικημένο οικιστικό ιστό - πλησίον ή και πάνω από τα επιτρεπτά όρια, όπως έχουν τεθεί από τις αρμόδιες αρχές του Ευρωπαϊκού Κοινοβουλίου. Συγκεκριμένα και από τεχνικής άποψης, αναφέρομαι στη γραμμή 150 KWh στο σημείο ζεύξης Αγίων Αναργύρων και Αχαρνών, συνολικού μήκους 8,4 χιλιομέτρων. Το μεγαλύτερο πρόβλημα με αυτή τη γραμμή - και γι' αυτό επιμένω και το φέρνω εδώ πέρα ενώπιόν σας, κύριε Υπουργέ - έχει να κάνει με τον χώρο στον οποίο βρίσκεται και στον οποίο είναι τοποθετημένοι αυτοί οι πυλώνες. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Μισό λεπτό θα χρειαστώ ακόμα, κύριε Πρόεδρε, ζητώ την ανοχή σας. Είναι, λοιπόν, αδιανόητο και ιδιαίτερα επιβλαβές ότι αυτοί οι πυλώνες εδράζονται, πρώτον, εντός του πάρκου «Αντώνης Τρίτσης», που ξέρετε τι επισκεψιμότητα έχει από οικογένειες και από μικρά παιδιά. Δεύτερον, συνορεύουν ακριβώς δίπλα με το Κέντρο Βρεφών «Μητέρα», κύριε Υπουργέ και αντιλαμβάνεστε πόσο ευαίσθητο είναι και αυτό το ζήτημα. Και βεβαίως, βρίσκονται σε πάρα πολύ κοντινή απόσταση από το Εθνικό Κέντρο Αποκατάστασης Αναπήρων «Άγιοι Ανάργυροι» και από το Ίδρυμα «Θεοτόκος». Καταλαβαίνετε, λοιπόν, πόσο σημαντικό είναι να μπορέσετε να διευθετήσετε το ζήτημα και σας μεταφέρω μέσα από αυτή την επίκαιρη ερώτηση τις έντονες και τις απολύτως λογικές ανησυχίες των κατοίκων, γιατί η υγεία τους επιβαρύνεται ακόμη περισσότερο καθημερινά τόσο μέσα από τις γραμμές υψηλής τάσης όσο, βεβαίως - και μην ξεχνάμε - και από τον ΧΥΤΑ Φυλής που ιδιαίτερα από το Γεροβουνό, από το οποίο περνάει τμήμα αυτής της γραμμής, στο Καματερό και από την επέκτασή του που έχει αποφασιστεί προ κάποιου καιρού είναι μόλις δύο με τρία χιλιόμετρα. Άρα, με βάση όλα αυτά τα οποία σας ανέφερα και λόγω της επικινδυνότητας, που προκύπτει από την ύπαρξη και αυτής της γραμμής, εγώ θέλω να σας ρωτήσω εάν σκοπεύετε να προβείτε στις απαιτούμενες ενέργειες για την ένταξη της υπογειοποίησης και αυτής της γραμμής στο επόμενο Δεκαετές Πρόγραμμα Ανάπτυξης 2022-2031 του ΑΔΜΗΕ. Και τέλος, σας ρωτώ αν σκοπεύετε να προβείτε στην ουσιαστική προστασία του πάρκου «Αντώνης Τρίτσης» με την υπογειοποίηση των γραμμών μέσης και χαμηλής τάσης αρμοδιότητας του ΔΕΔΔΗΕ. Ευχαριστώ πολύ, κύριε Πρόεδρε.
Ευχαριστώ. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Πριν αναφερθώ στα ζητήματα της επίκαιρης ερώτησης, που κατέθεσε η συνάδελφος κ. Γιαννακοπούλου από το Κίνημα Αλλαγής, που δίνει μια μεγάλη ευκαιρία να συζητήσουμε το θέμα του εκσυγχρονισμού και της υπογειοποίησης των γραμμών μεταφοράς και διανομής ηλεκτρικού ρεύματος στην πατρίδα μας, θέλω να σας πω ότι και πριν λίγο καιρό με αφορμή επίκαιρη ερώτηση που είχε καταθέσει η καλή συνάδελφος, η Βουλευτής Φωτεινή Πιπιλή, είχα αναφερθεί στο σχέδιο της Κυβέρνησης να χρηματοδοτήσει τον εν λόγω εκσυγχρονισμό και την υπογειοποίηση μέσα από τους πόρους του Ταμείου Ανάκαμψης. Και βέβαια, είχα αναφέρει με αφορμή τη «Μήδεια» ότι ο ΔΕΔΔΗΕ έχει ήδη αναθέσει μελέτη, την οποία - από ό,τι γνωρίζω - πρόκειται να παραλάβει τις επόμενες λίγες εβδομάδες, όπου εκεί γίνεται μία προτεραιοποίηση εκείνων των περιοχών όπου θα πρέπει να υπογειοποιηθούν άμεσα εναέρια καλώδια μεταφοράς ηλεκτρικής ενέργειας, για να αποφύγουμε τον κίνδυνο πυρκαγιάς, για παράδειγμα, όπου αυτά διέρχονται μέσα από περιοχές υψηλής βλάστησης, μέσα από δάση - είτε αυτά είναι περιαστικά είτε όχι - γιατί κινδυνεύουμε πάλι να έχουμε ζημιές και διακοπές ηλεκτροδότησης από έντονα καιρικά φαινόμενα, από έντονες χιονοπτώσεις. Θέλω, λοιπόν, να πω ότι ήδη έχουμε προχωρήσει σε αυτό. Έχω πει ξανά ότι από τον Ιούνιο που μας έρχεται θα ξεκινήσουν οι μπουλντόζες σε περιοχές, που θα είναι πρώτες σε προτεραιότητα για να σκάβουμε και να υπογειοποιούμε καλώδια. Τέτοια περιοχή είναι το Τατόι. Επίσης, θα ήθελα να σας πω και τώρα, αλλά και στη δευτερολογία μου ότι μία ακόμα από αυτές τις περιοχές θα είναι και το πάρκο «Αντώνης Τρίτσης», όπου εκεί οι γραμμές μεταφοράς μέσης τάσης, που διέρχονται μέσα από το πάρκο «Αντώνης Τρίτσης» είναι δύο χιλιόμετρα περίπου η μέση τάση και ένα χιλιόμετρο η χαμηλή τάση. Άρα, είναι γραμμές τις οποίες θα υπογειοποιήσουμε γρήγορα. Τα υπόλοιπα θα τα πω στην δευτερολογία μου, κύριε Πρόεδρε, για να υπάρχει μία συνοχή και εκεί θα αναφερθώ και με ποιον τρόπο πρέπει να εντάξουμε στα δεκαετή προγράμματα ανάπτυξης του ΑΔΜΗΕ την υπογειοποίηση ή την ανακατεύθυνση των γραμμών υψηλής τάσης, δηλαδή των γραμμών μεταφοράς ηλεκτρικής ενέργειας.
Ορίστε, κυρία Γιαννακοπούλου, έχετε τον λόγο.
Ευχαριστώ πάρα πολύ, κύριε Πρόεδρε. Κύριε Υπουργέ, ακούω με ενδιαφέρον και χαιρετίζω την πρόθεσή σας να βάλετε μέσα στο σχέδιο για την αξιοποίηση των πόρων του Ταμείου Ανάκαμψης την υπογειοποίηση των γραμμών υψηλής τάσης. Περιμένουμε, όμως, να ακούσουμε πολύ πιο συγκεκριμένα πράγματα πάνω σε αυτό. Περιμένουμε να ακούσουμε τα συγκεκριμένα ποσά, που προορίζετε για εκεί, συγκεκριμένα χρονοδιαγράμματα, συγκεκριμένες περιοχές. Εν ολίγοις, περιμένουμε πολύ πιο συγκεκριμένη τοποθέτηση πάνω σε αυτό, γιατί ωραία είναι να συμφωνούμε επί της αρχής σε ζητήματα, αλλά οι κυβερνήσεις ιδιαίτερα κρίνονται από τα αποτελέσματα. Άρα, εμείς αυτό ζητούμε να ακούσουμε από εσάς. Επίσης, ως Κίνημα Αλλαγής, αλλά και εγώ προσωπικά, σας ζητάμε - γιατί μετά από διαρκείς διαβουλεύσεις μου με κατοίκους της περιοχής, σας μεταφέρω, όπως σας είπα πιο πριν, αυτό το μείζον ζήτημα που υπάρχει - να θέσετε ως άμεση και πρώτη προτεραιότητα τη βελτίωση της ποιότητας ζωής σε μία περιοχή η οποία, δυστυχώς, έχει δεχθεί πάρα πολλά πλήγματα τόσο από περιβαλλοντικής όσο και από υγειονομικής άποψης. Και γνωρίζετε ότι η δυτική Αττική, η δυτική Αθήνα και ιδιαίτερα ο Δήμος Αγίων Αναργύρων - Καματερού έχει δεχθεί πολύ βαθιά τέτοια πλήγματα. Σας ζητώ, λοιπόν, να δείξετε μια ουσιαστική διάθεση για ολιστική και συνολική αντιμετώπιση του προβλήματος. Άλλωστε, είδαμε και τα αποτελέσματα στις πρόσφατες καταστροφές που προξένησε η «Μήδεια». Είναι καλό, λοιπόν, η Κυβέρνηση να μην τρέχει εκ των υστέρων για τα διαχρονικά αυτά ζητήματα. Εμείς δεν πρόκειται να κάνουμε φθηνή αντιπολίτευση. Όμως, ζητούμε να μιλήσετε συγκεκριμένα και με ένα συγκεκριμένο πλάνο για περιοχές, όπως η δυτική Αθήνα, που έχουν εντονότατο πρόβλημα. Εγώ, λοιπόν, θέλω να σας θυμίσω κάτι, κύριε Υπουργέ. Δεν ξέρω αν το γνωρίζετε, αλλά θέλω να το θέσω στην προσοχή σας και να το ακούσετε με πάρα πολύ μεγάλη προσοχή. Το 2008 ο ίδιος ο Πρωθυπουργός της χώρας σήμερα, ο Κυριάκος Μητσοτάκης, ως Βουλευτής τότε της Β΄ Αθήνας είχε καταθέσει ερώτηση προς τον τότε Υπουργό Ανάπτυξης κ. Χρήστο Φώλια για την απομάκρυνση των πυλώνων από το Κέντρο Βρεφών «Μητέρα». Σας την καταθέτω στα Πρακτικά για να την έχετε υπ' όψιν σας. Προφανώς το γεγονός αυτό δείχνει ότι το εν λόγω έργο τον ενδιέφερε. [[Στο σημείο αυτό η Βουλευτής κ. Κωνσταντίνα Γιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Περιμένουμε, λοιπόν, να δείξει η Κυβέρνησή σας ότι αυτό δεν ήταν απλά ένα επικοινωνιακό φληνάφημα προ δεκατριών ετών, αλλά και ο κύριος Πρωθυπουργός, ο οποίος εκλέγεται στον Δυτικό Τομέα της Β΄ Αθήνας, να δείξει εμπράκτως και μέσω υμών το συγκεκριμένο ενδιαφέρον του και να πιέσει και αυτός με τη σειρά του προς αυτήν την κατεύθυνση. Κλείνω ζητώντας σας, όπως σας είπα και πιο πριν, πιο συγκεκριμένα στοιχεία, πιο συγκεκριμένο σχεδιασμό και προτεραιοποίηση των περιοχών, που έχουν ήδη υπονομευθεί περιβαλλοντικά και υγειονομικά. Και να σας κάνω ένα ακόμα ερώτημα. Να σας τονίσω, έστω επιγραμματικά, το πολύ μεγάλο ζήτημα των σοβαρών καθυστερήσεων έγκρισης των προγραμμάτων του ΑΔΜΗΕ από τη ΡΑΕ. Είναι σίγουρη ότι γνωρίζετε αυτό το θέμα. Υπάρχει, λοιπόν, πολύ σοβαρό θέμα και δεν πρέπει, κύριε Υπουργέ, να βρεθούμε μπροστά σε μεγάλες καθυστερήσεις έναρξης και παράδοσης των έργων, που έχουν συμπεριληφθεί ήδη στα δεκαετή αναπτυξιακά προγράμματα του ΑΔΜΗΕ, όπως για τις άλλες τρεις γραμμές που είχε δεσμευτεί ο κ. Ταγαράς τον Οκτώβριο του 2020. Περιμένουμε, δηλαδή, όλα τα προγράμματα, που εντάσσονται στο δεκαετές να μην καθυστερήσουν λόγω των καθυστερήσεων που δείχνει η ΡΑΕ απέναντι στον ΑΔΜΗΕ. Σας ευχαριστώ.
Κύριε Σκρέκα, έχετε τον λόγο.
Όπως ανέφερα, πολύ σωστά τα τοποθετήσατε τα πράγματα. Να θυμίσω για άλλη μία φορά ότι η ένταξη των παρεμβάσεων υπογειοποιήσεων εναέριων καλωδίων στο Ταμείο Ανάκαμψης είχε γίνει πριν τον ερχομό της «Μήδειας», αυτού του εκτάκτου καιρικού φαινομένου, απλά με αφορμή αυτό το γεγονός δόθηκε η δυνατότητα να επικοινωνήσουμε αυτό το οποίο είχαμε ήδη σχεδιάσει κάτω από τις κατευθυντήριες γραμμές και οδηγίες, που δίνει ο ίδιος ο Πρωθυπουργός, ο Κυριάκος Μητσοτάκης, ο οποίος γνωρίζετε πόσο ευαίσθητος είναι σε αυτό το θέμα και πόσο νοιάζεται για να μπορέσουμε να προχωρήσουμε γρήγορα και να υλοποιήσουμε παρεμβάσεις και δράσεις, που δυστυχώς δεν έχουν γίνει στη χώρα μας για δεκαετίες. Έχουμε πολλές φορές πει ότι δυστυχώς στην Ελλάδα έχουμε περίπου εκατόν ογδόντα χιλιάδες χιλιόμετρα εναέριων καλωδίων. Ένα μικρό ποσοστό έχει υπογειοποιηθεί από τα καλώδια μεταφοράς και διανομής ηλεκτρικής ενέργειας, όταν σε άλλες χώρες της Ευρώπης αυτό το ποσοστό μπορεί να πλησιάζει το 50% ή και περισσότερο. Άρα, πράγματι είμαστε αποφασισμένοι και θα το δείτε το επόμενο διάστημα. Σωστά ζητάτε χρονοδιάγραμμα και περιοχές προτεραιοποίησης. Επιτρέψτε μου να παραλάβουμε τη μελέτη την οποία έχει δώσει ο ΔΕΔΔΗΕ τις επόμενες εβδομάδες, ώστε να μπορέσουμε να σας ανακοινώσουμε συγκεκριμένα πράγματα για το πότε και πού θα προχωρήσουμε σε αυτές τις υπογειοποιήσεις. Επιτρέψτε μου, όμως, να αναφερθώ στο συγκεκριμένο ερώτημα, που έχετε κάνει. Αξίζει να έχετε μία εικόνα με ποιον τρόπο ενσωματώνεται οποιοδήποτε έργο στα δεκαετή προγράμματα ανάπτυξης του ΑΔΜΗΕ. Λαμβάνονται υπ' όψιν μια σειρά από παραμέτρους, όπως είναι οι αναγκαίες ενισχύσεις του συστήματος για την απρόσκοπτη διακίνηση της ισχύος, τα έργα σύνδεσης στο σύστημα, που απαιτούνται για την ένταξη νέων σταθμών παραγωγής και νέων καταναλωτών υψηλής τάσης, η ένταξη στο σύστημα νέων διασυνδετικών γραμμών μεταφοράς με γειτονικές χώρες - γιατί και αυτό είναι δουλειά του ΑΔΜΗΕ - , ο εκσυγχρονισμός και γενικότερα η αναβάθμιση υφιστάμενων υποδομών. Όσον αφορά το έργο υπογειοποίησης της γραμμής υψηλής τάσης μεταφοράς Αχαρνές - Χαλκηδόνα με βάση τις παραπάνω παραμέτρους θα αξιολογηθεί και θα ενταχθεί στο δεκαετές πρόγραμμα του ΑΔΜΗΕ, το οποίο οφείλω να πω ότι έχει ήδη οριστικοποιηθεί και έχει ήδη υποβληθεί στη ΡΑΕ. Μιλάμε για το Δεκαετές Πρόγραμμα Ανάπτυξης 2021-2031. Σε κάθε περίπτωση, όμως, οφείλω να σας πω ότι η ηγεσία του Υπουργείου Περιβάλλοντος και Ενέργειας σε συνεργασία με τις αρμόδιες υπηρεσίες του ΑΔΜΗΕ εξετάζουμε αυτήν τη στιγμή και διερευνούμε πώς θα αιτιολογήσουμε και πώς θα συμπεριλάβουμε στα δεκαετή προγράμματα, με αντικειμενικά πάντα κριτήρια, την υπογειοποίηση και την ανακατεύθυνση όπου χρειάζεται των συγκεκριμένων γραμμών μεταφοράς υψηλής τάσης. Σε ό,τι αφορά τη δημόσια υγεία, που αναφέρατε επιτρέψτε μου να σας πω κάτι, γιατί δεν σας κρύβω ότι πολύ πλησίον της οικίας μου εδώ στην Αττική - όχι στα Τρίκαλα, στο Κρυονέρι Αττικής - υπάρχει ένας πυλώνας υψηλής τάσης. Οφείλω να σας πω όμως ότι ο ΑΔΜΗΕ έχει ήδη πραγματοποιήσει πληθώρα μετρήσεων στον περίγυρο των γραμμών μεταφοράς υψηλής και υπερυψηλής τάσης. Ανάλογες μετρήσεις και υπολογισμοί έχουν διεξαχθεί και από πανεπιστημιακά ιδρύματα, αλλά και από την Ελληνική Επιτροπή Ατομικής Ενέργειας. Σε κάθε περίπτωση οι τιμές των πεδίων αυτών πληρούν με μεγάλα περιθώρια ασφαλείας τις θεσπισμένες οριακές τιμές. Αυτό δεν σημαίνει βέβαια ότι θα αποτρέψουν τη δική μας πρόθεση - γιατί δεν είναι μόνο θέμα ασφάλειας και υγείας, είναι και θέμα οπτικής ενόχλησης πολλές φορές, αλλά και γενικότερα του επιπέδου του ανθρώπινου περιβάλλοντος στο οποίο ζούμε - και αποφασιστικότητα να προχωρήσουμε σε υπογειοποίηση αντίστοιχων γραμμών. Θέλω να σας πω όμως ότι ως προς το μαγνητικό πεδίο, στο οποίο κυρίως επικεντρώνονται οι έρευνες, οι τιμές που προκύπτουν είναι αρκετές δεκάδες ως και πολλές εκατοντάδες φορές χαμηλότερες του ορίου. Άρα, αυτή τη στιγμή δεν υπάρχει κίνδυνος για την ασφάλεια εκεί όπου έχουν γίνει οι μετρήσεις και υπάρχει ανησυχία γιατί υπάρχουν οικιστικές πυκνώσεις πλησίον των γραμμών αυτών. Ευχαριστώ πολύ.
Οι Βουλευτές του Β2΄ Δυτικού Τομέα - που σήμερα είμαστε τρεις εδώ - είμαστε σε αναμονή της μελέτης. Ελπίζουμε να μας τη στείλετε και να μη χρειαστεί να κάνουμε άλλη ερώτηση. Ευχαριστώ και την κ. Γιαννακοπούλου. Θα συζητηθεί τώρα η ένατη με αριθμό 645/4-4-2021 επίκαιρη ερώτηση δεύτερου κύκλου, του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Απολιγνιτοποίηση: Διάσωση θέσεων εργασίας μόνο μέσα από την άμεση έναρξη της αποκατάστασης εδαφών στους Νομούς Κοζάνης και Φλώρινας». Κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, θέλω να κάνω ένα σχόλιο γι' αυτό που μόλις συζητήθηκε. Είναι πολύ σημαντικό. Δεν μπορώ να διανοηθώ ότι δεν θα προχωρήσετε στην υπογειοποίηση των πυλώνων υψηλής τάσης στους Αγίους Αναργύρους πέρα από το πάρκο «Αντώνης Τρίτσης». Πρέπει να το δείτε. Πρέπει να πάτε. Υπάρχει πυλώνας στην αυλή σχολείου. Πρέπει να πάτε στην Αγία Βαρβάρα να δείτε τι γίνεται. Στην κεντρική πλατεία τα σπίτια είναι χτισμένα κάτω από πυλώνες. Και ανεξάρτητα του τι λέει η Επιτροπή Ατομικής Ενέργειας, όταν βάζεις το δοκιμαστικό κατσαβίδι στα κάγκελα των πολυκατοικιών αυτών, ανάβει. Αυτή είναι η κατάσταση. Πρέπει να πάτε να το δείτε. Δεν είναι θέμα θεωρίας. Πρέπει να δείτε πού ζουν οι άνθρωποι στην Ελλάδα σήμερα σ' αυτές τις γειτονιές. Ως προς την απολιγνιτοποίηση στη δυτική Μακεδονία, κλείνουν πλέον ορυχεία όπως το κλείσιμο του ορυχείου στο Αμύνταιο με τρομερούς κινδύνους καθώς δεν προχωράει η αποκατάσταση. Σταματάνε οι γεωτρήσεις και αυξάνεται ο κίνδυνος κατολισθήσεων. Στην περιοχή των Βαλτόνερων έχει πέσει η στάθμη του εδάφους κατά ενάμισι μέτρο. Έχουμε κίνδυνο για το φυσικό περιβάλλον με το να διακοπεί η φυσική ροή της λίμνη Χειμαδίτιδας καθώς και η ροή της στην ουσία προς τη λίμνη των Πετρών και να ρουφήξει εντελώς το ορυχείο στο Αμύνταιο τη λίμνη Χειμαδίτιδα. Υπάρχουν τα προβλήματα των αυτοαναφλέξεων. Και βέβαια η τέφρα, που προκαλεί τόσο μεγάλα προβλήματα στην υγεία συνεχίζει να διασπείρεται σε όλη την περιοχή. Δεν έχετε δεσμευθεί στην πράξη για τις αποκαταστάσεις. Στο Σχέδιο Δίκαιης Αναπτυξιακής Μετάβασης δεν υπάρχει έστω ένα πρωτόλειο σχέδιο αποκατάστασης των φυσικών πόρων της περιοχής που θα μπορούσε να αποτελέσει και εφαλτήριο ανάπτυξης για την περιοχή, που θα μπορούσε να απαντήσει στη μεγάλη ρύπανση του υδροφορέα στην περιοχή του ΑΗΣ Αγίου Δημητρίου με εξασθενές χρώμιο, κ.ο.κ.. Αν αυτή τη στιγμή επενδύσετε ουσιαστικά στην αποκατάσταση των εδαφών, κάτι που δεν έχετε προβλέψει στην πράξη να κάνετε, θα μπορούσαμε να σταματήσουμε αυτό το φαινόμενο μετεμφυλιακού επιπέδου πληθυσμιακής ερήμωσης της περιοχής. Έχουμε πάνω από δυόμισι χιλιάδες θέσεις απασχόλησης, που καταργήθηκαν τον τελευταίο χρόνο κι άλλες δυο χιλιάδες που έχουμε αυτόν τον χρόνο. Εσείς δεν έχετε ένα σχέδιο. Κύριε Πρόεδρε, θα ήθελα μια μικρή ανοχή. Ολοκληρώνω. Αν είχατε, τουλάχιστο, τις αποκαταστάσεις θα μπορούσαμε σήμερα να μιλήσουμε για την απασχόληση των ίδιων των ανθρώπων, που δούλευαν τόσο καιρό στα ορυχεία. Αν θέλετε μπορούμε να μιλήσουμε για το πώς μπορείτε να συντηρήσετε τις θέσεις απασχόλησης στις λιγνιτικές μονάδες μετά το κλείσιμό τους. Αυτό τι σημαίνει; Σημαίνει ουσιαστική χρηματοδότηση για την αποκατάσταση αυτών των ορυχείων για την οποία δεν δεσμευθήκατε εσείς. Ο κ. Χατζηδάκης το υπέγραψε το καλοκαίρι του 2020 όπως αναφέρω στην ερώτηση. Δεν προχωράει. Σχεδιάζετε με ένα κονδύλι 300 εκατομμυρίων ευρώ να χρηματοδοτήσετε από την Ευρωπαϊκή Επιτροπή αυτές τις αποκαταστάσεις όταν 150 εκατομμύρια ευρώ τον χρόνο κόστιζαν μέχρι στιγμής τα χωματουργικά. Για εξήντα χρόνια. Κι εσείς με τα χρήματα δυο ετών νομίζετε ότι θα κάνετε αποκατάσταση. Θέλουμε να πάρετε το θέμα αυτό σοβαρά. Απειλείται με πλήρη πληθυσμιακή ερήμωση η δυτική Μακεδονία. Ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα ήθελα βέβαια από τον καλό συνάδελφο να απαντήσει αν συμφωνεί με την απόφαση της ελληνικής Κυβέρνησης, να προχωρήσουμε σε μια γρήγορη απανθρακοποίηση του ενεργειακού παραγωγικού δυναμικού της χώρας, δηλαδή αν συμφωνεί να κλείσουμε τα φουγάρα, που καπνίζουν και ρυπαίνουν την ατμόσφαιρα, εκπέμπουν εκατομμύρια τόνους διοξειδίου του άνθρακα που προκαλούν την αλλαγή του παγκόσμιου κλίματος και άρα την κλιματική αλλαγή. Θα ήταν πολύ καλό αν μπορούσατε με θάρρος να πείτε ότι «Ναι, εμείς θέλουμε να κλείσουν τα λιγνιτικά εργοστάσια, θέλουμε να προστατεύσουμε το περιβάλλον». Να συμφωνήσουμε κατ' αρχάς σε αυτό, γιατί από τον τρόπο με τον οποίο τοποθετηθήκατε δεν φαίνεται καθαρά αν συμφωνείτε ή όχι. Εμείς πήραμε μία πολύ θαρραλέα απόφαση. Ο Πρωθυπουργός Κυριάκος Μητσοτάκης αποφάσισε και τελικά αποδείχτηκε ότι η Ελλάδα μπορεί να πρωτοπορήσει και μπορεί να προχωρήσει πιο γρήγορα από οποιαδήποτε άλλη χώρα στην απανθρακοποίηση της παραγωγής της ηλεκτρικής ενέργειας. Και αυτό φαίνεται πως αναγνωρίζεται από όλους είτε αυτοί είναι εντός είτε είναι εκτός της χώρας. Βέβαια, φυσικά και είναι ευνόητο ότι αυτό έχει κάποιες συνέπειες στην τοπική κοινωνία. Μια τοπική κοινωνία η οποία, όπως λένε οι κάτοικοι εκεί, ζούσε από την «μονοκαλλιέργεια» της αξιοποίησης του λιγνίτη για την παραγωγή ηλεκτρικής ενέργειας. Αυτή η διαδικασία, αυτές οι δράσεις, αυτή η δραστηριότητα είναι αλήθεια ότι στήριξαν την παραγωγή ηλεκτρικής ενέργειας, στήριξαν την ανάπτυξη της εθνικής μας οικονομίας για πολλές δεκαετίες. Οι ίδιες οι συνθήκες, οι εξελίξεις στον ενεργειακό κλάδο, η ανάγκη να προστατεύσουμε το περιβάλλον και τον πλανήτη μας, δυστυχώς έχουν κάνει αυτές τις δραστηριότητες να υποχωρούν πια και να πρέπει να αντικατασταθούν από νέες δράσεις. Είναι μία πρόκληση, αλλά για μας, κύριε συνάδελφε, είναι και μία τεράστια ευκαιρία. Είναι μία πρόκληση πράγματι, να αντικαταστήσουμε αρκετές χιλιάδες θέσεις εργασίας, που ήταν συνδεμένες με την αξιοποίηση του λιγνίτη, με νέες θέσεις εργασίας, που θα συνδέονται με άλλες δράσεις, πράσινες δράσεις, άλλες ενέργειες, άλλες δραστηριότητες και άλλες επενδύσεις οι οποίες θα πρέπει να πραγματοποιηθούν στην εν λόγω περιοχή. Παράλληλα, όμως, είναι και μία τεράστια ευκαιρία να αποδείξουμε ότι μπορούμε να αλλάξουμε το παραγωγικό μοντέλο μιας περιοχής. Μπορούμε να αλλάξουμε το τοπικό παραγωγικό μοντέλο και όχι μόνο να αντικαταστήσουμε τις υπάρχουσες θέσεις εργασίας, που συνδέονται αποκλειστικά με την εξόρυξη του λιγνίτη, αλλά να δημιουργήσουμε ακόμη περισσότερες και πιο βιώσιμες θέσεις εργασίας, που θα δώσουν τη δυνατότητα να σταματήσει η ερημοποίηση ουσιαστικά, μεγάλων περιοχών της χώρας, που συνδέονται με αυτόν τον κλάδο. Εμείς είμαστε έτοιμοι, έχουμε σχεδιάσει όπως θα σας πω και στη δευτερολογία μου, ένα πολύ συνεκτικό οραματικό σχέδιο αλλαγής του παραγωγικού μοντέλου στις εν λόγω περιοχές, δηλαδή στην Κοζάνη, στη Φλώρινα και στη Μεγαλόπολη. Είναι ένα σχέδιο το οποίο τελικά αξιοποιεί περί τα 5 δισεκατομμύρια ευρώ τα επόμενα χρόνια μέχρι το 2028, όπου εκεί βέβαια στο αρχικό του στάδιο έχουμε και αποκαταστάσεις ορυχείων. Θα σας μιλήσω γι' αυτό στη συνέχεια της συζήτησης, απλά μόνο για να γνωρίζετε, να σας πω ότι ήδη έχουμε εντάξει 300 εκατομμύρια ευρώ στο ταμείο ανάκαμψης, ακριβώς για να μπορέσουμε να αξιοποιήσουμε τις δράσεις στις περιοχές της απολιγνιτοποίησης. Σας ευχαριστώ.
Ευχαριστώ. Κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, θέλετε να μας πείτε ότι εσείς που για χίλιες πεντακόσιες θέσεις απασχόλησης καταστρέφετε πλήρως η βορειοανατολική Χαλκιδική για την εξόρυξη χρυσού αποδιαλύοντας το περιβάλλον, ενδιαφέρεστε για το περιβάλλον; Έρχεστε στην Πτολεμαΐδα να μας πείτε ότι από το ενδιαφέρον σας στο περιβάλλον ρίχνετε στον καιάδα είκοσι χιλιάδες εργαζόμενους; Αν θέλετε να μάθετε τη θέση μας για την απολιγνιτοποίηση διαβάστε τα Πρακτικά, ενημερωθείτε παρακαλώ πολύ. Διαβάστε τα Πρακτικά. Ξέρω ότι είστε ένας πρόσφατος Υπουργός, διαβάστε τι έχουμε πει τόσες φορές στην Ολομέλεια. Το ΜέΡΑ25 στηρίζει πλήρως την απολιγνιτοποίηση, όχι, όμως, με δικαιολογία την κλιματική αλλαγή να ισοπεδώνετε μια περιοχή χωρίς κανένα σχέδιο μετάβασης, γιατί δεν έχετε κανένα σχέδιο μετάβασης. Δημιουργείτε μια κοινωνική τρύπα. Δημιουργείτε μια περιοχή πλήρως κοινωνικά ερημοποιημένη. Οι άνθρωποι φεύγουν αυτή τη στιγμή από την περιοχή. Διαλύετε όλο τον ιστό. Πώς θα έπρεπε να γίνει η απολιγνιτοποίηση; Άμεσα θα έπρεπε να έχετε ξεκινήσει την αποκατάσταση εδαφών. Αυτό μπορεί να σας επιτρέψει να συντηρήσετε όλες τις θέσεις απασχόλησης στα ορυχεία, προχωρώντας την απολιγνιτοποίηση, χωρίς όμως κοινωνική τρύπα. Την ίδια στιγμή με την μετατροπή των μονάδων της ΔΕΗ αντί να τις γκρεμίζετε σε αποθήκες θερμότητας με ό,τι σύστημα βρείτε και εσείς προκρίνετε για να μπορούν να χρησιμοποιούνται και να αποθηκεύουν στην ουσία το ρεύμα και να απασχολήσετε τους ίδιους τους εργαζόμενους, εσείς τι κάνετε; Εσείς προχωράτε στο ακραίο κλείσιμο των μονάδων χωρίς κανένα σχέδιο για την απασχόληση και το μόνο, που κάνετε είναι να δίνετε την λίμνη του Πολυφύτου, τις λίμνες, τα εδάφη και τους οποιουσδήποτε λόφους σε μεγάλες πολυεθνικές εταιρείες για να κάνουν ΑΠΕ. Αντί να κάνετε αποκατάσταση περιβάλλοντος δίπλα και μέσα σε περιοχές «NATURA», σας έχω καλέσει ξανά και ξανά αν θέλετε να κάνετε κάτι για την κλιματική αλλαγή, κάντε το εκεί που δεν καταστρέφεται η φύση, με τα φωτοβολταϊκά στις ταράτσες και στις στέγες των σπιτιών, με τα οφέλη στις οικογένειες και ναι, μετά μπορείτε να ξαναχρησιμοποιήσετε τις μονάδες τις λιγνιτικές στη ΔΕΗ για αποθήκευση θερμικής ενέργειας και για οποιοδήποτε άλλο μοντέλο εσείς βρείτε, για να μπορέσουν να συντηρήσουν αυτό το ελληνικό δίκτυο ενέργειας, όμως τα οφέλη να πηγαίνουν στα νοικοκυριά και η ζημιά να μην πηγαίνει στη φύση. Εσείς προχωράτε σε ένα σχέδιο να κάνετε μια κοινωνική μαύρη τρύπα τη δυτική Μακεδονία, κανένα σχέδιο για τις θέσεις απασχόλησης και το μόνο που κάνετε είναι να δίνετε πάλι στους πολύ μεγάλους όλη την περιοχή να βάλουν φωτοβολταϊκά, λες και αυτό θα αντικαταστήσει θέσεις απασχόλησης. Σας καλούμε να αλλάξετε πορεία πριν να είναι πάρα πολύ αργά για μια ολόκληρη περιφέρεια της χώρας μας, τη δυτική Μακεδονία.
Ορίστε, κύριε Σκρέκα, έχετε τον λόγο.
Να πω, κύριε Πρόεδρε, τα βήματα που, πράγματι, έχουν γίνει προς την επίτευξη του σπουδαίου διπλού στόχου, δηλαδή από τη μια την απανθρακοποίηση, την απολιγνιτοποίηση και από την άλλη τη δίκαια μετάβαση ώστε κανείς να μην μείνει πίσω από τους ανθρώπους, που οι δουλειές τους συνδέονται με την δραστηριότητα αυτή. Ειδικότερα σε σχέση με αυτά τα οποία έχει ρωτήσει ο συνάδελφος που έχει καταθέσει την επίκαιρη ερώτηση, με την υποχρέωση αποκατάσταση των λιγνιτικών πεδίων θα ήθελα να πω ότι στον ν.4759/2020 και ειδικότερα στο άρθρο 155 παρ. 4 προβλέπεται η σύναψη προγραμματικής σύμβασης μεταξύ του Υπουργείου Περιβάλλοντος και Ενέργειας και της ΔΕΗ Α.Ε., η οποία πρόκειται να κυρωθεί από τη Βουλή. Με αυτή την προγραμματική σύμβαση την οποία θα εισάγουμε προς ψήφιση, άρα θα γίνει σε γνώση των Βουλευτών, φυσικά και θα κληθούν να την στηρίξουν, προβλέπονται ρητά όροι και προϋποθέσεις για την αναβάθμιση των εκτάσεων από τη ΔΕΗ, υποχρεώσεις όπως η παρακολούθηση της εκτέλεσης, ο τρόπος μεταβίβασης στο δημόσιο στη συνέχεια των υποκείμενων εκτάσεων που είναι στην κυριότητα της ΔΕΗ, όπως και κάθε άλλου δικαιώματος και υποχρέωσης που αφορά τις εκτάσεις αυτές. Επίσης, οι όποιες περιβαλλοντικές αποκαταστάσεις στις περιοχές των λιγνιτωρυχείων της ΔΕΗ υλοποιούνται συστηματικά με βάση φυσικά τις ΑΕΠΟ, τις αποφάσεις έγκρισης περιβαλλοντικών όρων και τις αντίστοιχες μελέτες περιβαλλοντικών επιπτώσεων, που έχουν εκπονηθεί τηρώντας, παράλληλα, πλήρως τις σχετικές προβλέψεις της περιβαλλοντικής νομοθεσίας. Στο πλαίσιο αυτό η ΔΕΗ εφαρμόζει και τηρεί τους περιβαλλοντικούς όρους της υπ. αριθμόν 57196/3380 από 17-6-2020 απόφαση έγκριση των περιβαλλοντικών όρων για την εκμετάλλευση των λιγνιτωρυχείων Αμυνταίου - Λακκιάς συνολικής έκτασης εξήντα μία χιλιάδων οκτακοσίων τριάντα τετραγωνικών μέτρων. Στην ΑΕΠΟ, σε αυτή που είναι ήδη σε ισχύ, έχουν ήδη επιβληθεί βέλτιστοι δυνατοί όροι και μέτρα για την προστασία του φυσικού και ανθρωπογενούς περιβάλλοντος εδώ, της περιοχής. Άλλωστε, ο έλεγχος του συγκεκριμένου λιγνιτωρυχείου, κύριε συνάδελφε, όπως και των υπόλοιπων της δυτικής Μακεδονίας, εντάσσεται στο πρόγραμμα των τακτικών περιβαλλοντικών επιθεωρήσεων 2020-2021, όπως αυτά έχουν προγραμματιστεί από το Υπουργείο Περιβάλλοντος και Ενέργειας. Άρα, το Υπουργείο Ενέργειας δεσμεύεται ήδη και τηρεί την εφαρμογή των συγκεκριμένων ΑΕΠΟ, των συγκεκριμένων, δηλαδή, Αποφάσεων Έγκρισης Περιβαλλοντικών Πόρων. Σας είπα και πριν και επαναλαμβάνω, ότι η αποκατάσταση των λιγνιτικών πεδίων έχει τεθεί ως βασική προτεραιότητα, προς την κατεύθυνση που έχει η χώρα μας να αποκαταστήσει και να δώσει τη δυνατότητα να υπάρξει μία δίκαιη μετάβαση στην εν λόγω περιοχή, για όλο το χρονικό διάστημα εκείνο που θα πραγματοποιείται αυτή η μετάβαση του παραγωγικού προτύπου, του τοπικού παραγωγικού προτύπου στις εν λόγω περιοχές. Μία από αυτές τις δράσεις, που θα χρησιμοποιήσουμε γι' αυτό είναι ακριβώς η αποκατάσταση των εδαφών, ώστε να συντηρήσουμε ένα σημαντικό κομμάτι των θέσεων εργασίας, μέχρι αυτές βέβαια να αντικατασταθούν μέσα από νέες, βιώσιμες θέσεις εργασίας. Σας ευχαριστώ πολύ.
Κύριε Υπουργέ, αν μου επιτρέπετε θα ήθελα να κάνω μία συμπληρωματική ερώτηση. Μιλήσατε για τα ορυχεία της ΔΕΗ. Για τα ιδιωτικά ορυχεία που υπάρχουν στην περιοχή έχετε κάποια πρόβλεψη;
Εξαρτάται για ποιο ιδιωτικό ορυχείο μιλάτε.
Της Αχλάδας, παραδείγματος χάριν.
Υπάρχουν ιδιωτικά ορυχεία, τα οποία για όσο διάστημα χρειάζεται να αξιοποιούμε τον λιγνίτη για την παραγωγή ηλεκτρικής ενέργειας…
Όχι, έχουν κλείσει στην ουσία. Εννοώ εάν θα αποκατασταθούν αυτά τα ιδιωτικά ορυχεία.
Υπάρχουν προβλέψεις, έτσι όπως έχουν εγκριθεί ΑΕΠΟ για τη λειτουργία τους, όταν λειτουργούσαν αυτά τα ορυχεία, όπου προβλέπεται το ποιος και με ποιον τρόπο πρέπει να…
Ενδιαφέρομαι να μάθω.
Πάντα όταν κάποιος έχει μία παραχώρηση είτε αυτό είναι ορυχείο εξόρυξης λιγνίτη είτε οποιασδήποτε εξόρυξης ορυκτού πλούτου, είναι υποχρεωμένος στη συνέχεια να αποκαταστήσει αυτό το οποίο θα παραδώσει στο δημόσιο.
Μάλιστα, ο ιδιώτης.
Πάντα.
Καήκαμε! Η πρώτη με αριθμό 634/30-3-2021 επίκαιρη ερώτηση δεύτερου κύκλου του Βουλευτή Β΄ Δυτικής Αττικής της Νέας Δημοκρατίας κ. Ευάγγελου Λιάκου προς τον Υπουργό Υποδομών και Μεταφορών, με θέμα: «Τις εξελίξεις του Εμπορευματικού Κέντρου Θριασίου Πεδίου» δεν συζητείται λόγω κωλύματος του κυρίου Βουλευτή. Η τέταρτη με αριθμό 651/5-4-2021 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Άμεση αποκατάσταση της αδικίας και αποζημίωση των αγροτών - ροδακινοπαραγωγών του Νομού Λάρισας για τις ζημιές, που υπέστησαν από τον παγετό του 2020» δεν συζητείται λόγω κωλύματος του κυρίου Βουλευτή. Η τέταρτη με αριθμό 655/5-4-2021 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Μονιμοποίηση όλων των συμβασιούχων εργαζόμενων στους τομείς της καθαριότητας και φύλαξης των δομών Πρωτοβάθμιας Φροντίδας Υγείας (Π.Φ.Υ.) της 5ης Υγειονομικής Περιφέρειας (Υ.Π.Ε.)» δεν συζητείται λόγω κωλύματος του κυρίου Βουλευτή. Η πέμπτη με αριθμό 637/1-4-2021 επίκαιρη ερώτηση δευτέρου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Αγροτικής Ανάπτυξης και Τροφίμων, με θέμα: «Το ελαιόλαδο μετατρέπεται σε ανθυγιεινό προϊόν μέσα από τις στρεβλώσεις του Nutri - Score» δεν συζητείται κατόπιν συνεννοήσεως. Προχωρούμε στην έβδομη με αριθμό 659/5-4-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Υλοποίηση της εκτροπής του Πλατύ ποταμού και των συνοδών εγγειοβελτιωτικών έργων του». Θα απαντήσει ο Υφυπουργός Υποδομών και Μεταφορών κ. Ιωάννης Κεφαλογιάννης. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Έχει ενδιαφέρον η ερώτηση. Έχουμε ένα κοινό σημείο με τον κ. Κεφαλογιάννη και μία διαφορά. Το κοινό σημείο, ο κοινός τόπος είναι ότι η ερώτηση αφορά το έργο της εκτροπής του Πλατύ ποταμού και των συνοδών εγγειοβελτιωτικών έργων που προβλέπονται να γίνουν και αφορούν και το Ρέθυμνο και το Ηράκλειο, βεβαίως στον πρωτογενή τομέα. Αναμένεται με το έργο αυτό να προωθηθεί δυναμικά η αξιοποίηση των υδάτινων πόρων, που είναι τόσο απαραίτητοι για τον αγροδιατροφικό τομέα, την ανταγωνιστικότητα του αγροδιατροφικού τομέα και την ενίσχυση της αξίας των προϊόντων και βέβαια του εισοδήματος των παραγωγών. Είναι ένα έργο που έχει ξεκινήσει ως ιδέα και ως πρόταση εδώ και πάρα πολλά χρόνια. Σιγά - σιγά μπήκε σε ένα δρομολόγιο. Θα έλεγα, όμως, ότι έχει περάσει χίλια κύματα και καθυστερήσεις. Εν όψει του Ταμείου Ανάκαμψης, η ερώτηση που αφορά τον Υπουργό - και εδώ είναι η διαφορά μας - είναι, κατ' αρχάς, να μας περιγράψει ακριβώς τι έχει γίνει με τα έργα, ποια έργα ακριβώς περιλαμβάνονται στο συνολικό αυτό έργο. Γιατί υπήρξε μία μείωση του προϋπολογισμού από 180 σε 120 εκατομμύρια. Δεύτερον, εάν έχει τη δυνατότητα, να μας πει χρονοδιάγραμμα για το πότε ολοκληρώνονται οι αδειοδοτήσεις, οι μελέτες, πότε θα είναι έτοιμο το έργο. Και επειδή αυτήν την περίοδο «κλειδώνουν» οι προτάσεις για το Ταμείο Ανάκαμψης, αν θα ενταχθεί και θα χρηματοδοτηθεί από το Ταμείο Ανάκαμψης ή από άλλο χρηματοδοτικό έργο. Η διαφορά μας εν τέλει είναι ότι εγώ περιμένω απαντήσεις και αυτός που θα τις δώσει είναι ο Υπουργός. Ευχαριστώ.
Κύριε Κεφαλογιάννη, έχετε τον λόγο.
Κύριε συνάδελφε, προκαταβολικά θα σας πω ότι δεν έχουμε καμμία διαφορά, γιατί ξέρετε πολύ καλά ότι είναι ένα έργο το οποίο αφορά πράγματι τους δύο νομούς, και το Ρέθυμνο και το Ηράκλειο, με την έννοια ότι θα κατασκευαστεί στο Ρέθυμνο μεν, αλλά στην ουσία η χρησιμότητά του θα αφορά και τους δύο νομούς και ειδικά την περιοχή της Μεσαράς, που έχει ιδιαίτερες ανάγκες υδροδότησης. Θα σας πω - και δεν νομίζω ότι κομίζω γλαύκα εις Αθήνας - ότι τους τελευταίους μήνες, ειδικά στην περιοχή της Κρήτης, έχουμε δώσει πολύ μεγάλη προτεραιότητα σε θέματα υποδομής και υποδομών γενικότερα, είτε αφορά την ωρίμανση των μελετών και την αδειοδότηση του Βόρειου Οδικού Άξονα Κρήτης, ένα έργο εμβληματικό και όνειρο δεκαετιών για τον κρητικό λαό, είτε αφορά άλλα έργα, όπως, για παράδειγμα, το αεροδρόμιο Καστελίου, στο οποίο έχουν ξεκινήσει οι πρόδρομες εργασίες και αυτή τη στιγμή βρισκόμαστε στο στάδιο υλοποίησης με έναν ορίζοντα μέχρι το 2025. Επίσης, σε αυτό το οποίο αναφέρεστε να σας πω, κύριε συνάδελφε, ότι είναι και ένα προσωπικό μου στοίχημα, γιατί το έχω αναδείξει και ως Βουλευτής Ρεθύμνου εδώ και πάρα πολλά χρόνια και επομένως αντιλαμβάνεστε ότι έχω κι ένα προσωπικό ενδιαφέρον να προχωρήσει και να υλοποιηθεί αυτό το μεγάλο έργο, το οποίο, όπως σωστά αναφέρατε στην πρωτολογία σας, αφορά στην ουσία δύο νομούς. Όσον αφορά το συγκεκριμένο έργο, να σας ενημερώσω ότι υπάρχει μια διαφορά ωριμότητας των μελετών. Αφορά δύο υποέργα. Το πρώτο υποέργο είναι τα έργα φράγματος Πλατύ Νομού Ρεθύμνης, με αγωγό μεταφοράς προς Μεσαρά και αρδευτικά δίκτυα Ρεθύμνου, που είναι στην ουσία και το μεγάλο έργο, το βασικό έργο το οποίο θα γίνει. Το δεύτερο υποέργο είναι μια νέα μελέτη για φράγμα Γερακαρίου του Δήμου Αμαρίου και άρδευση νέων εκτάσεων κατά μήκος του αγωγού μεταφοράς προς Μεσαρά και περιοχών Γερακαρίου. Όσον αφορά το πρώτο υποέργο, αφορά την κατασκευή του φράγματος Πλατύ στην Περιφερειακή Ενότητα Ρεθύμνου, την κατασκευή αγωγού μεταφοράς του νερού στην πεδιάδα της Μεσαράς και την κατασκευή του αρδευτικού δικτύου σε περιοχές του Νομού Ρεθύμνου. Εδώ, βεβαίως, ο στόχος είναι να καταφέρουμε να αρδεύσουμε μία περιοχή συνολικής έκτασης σαράντα δύο χιλιάδων στρεμμάτων, τη μεταφορά του πλεονάζοντος όγκου νερού στη δυτική περιοχή της μεγάλης πεδιάδας της Μεσαράς και τον τεχνητό εμπλουτισμό του υδροφόρου ορίζοντα της πεδιάδας της Μεσαράς. Το δεύτερο υποέργο, το οποίο στην ουσία εντάχθηκε στην πορεία, έχει ως φυσικό αντικείμενο τη μελέτη για ένα νέο φράγμα στο Γερακάρι, για το οποίο, όμως, δεν έχουν εκπονηθεί τεχνικές μελέτες, εκτός από την αναγνωριστική γεωλογική μελέτη. Στην παρούσα φάση που βρισκόμαστε στην ουσία οριστικοποιούμε το αντικείμενο της νέας μελέτης για το φράγμα του Γερακαρίου, το οποίο συμπεριλαμβάνει και την άρδευση νέων εκτάσεων σε σχέση με τον αρχικό προγραμματισμό κατά μήκος του αγωγού μεταφοράς προς Μεσαρά και περιοχών του Γερακαρίου. Είναι μια μελέτη κόστους ενός εκατομμυρίου ευρώ, χωρίς το ΦΠΑ, για το οποίο όμως υπάρχει διασφαλισμένη πίστωση. Και εκεί θα εξεταστεί η σκοπιμότητα κατασκευής - επαναλαμβάνω - του δευτερεύοντος φράγματος Γερακαρίου. Θα υπάρξει μία ανάλυση κόστους - οφέλους του έργου, έτσι ώστε να καταλήξουμε αν μπορεί να ληφθεί ασφαλής απόφαση για την κατασκευή του φράγματος ή όχι, προκειμένου να προχωρήσουμε στις απαιτούμενες μελέτες. Για να μην καταχρώμαι τον χρόνο σας, στη δευτερολογία μου θα σας πω και παραπάνω λεπτομέρειες για το κυρίως έργο και τη χρηματοδότηση, αλλά σας λέω προκαταβολικά ότι είναι εξασφαλισμένη.
Κύριε Κεγκέρογλου, έχετε τον λόγο για τρία λεπτά.
Επιβεβαιώθηκε η διαφορά μας. Εσείς απαντάτε. Αυτή ήταν η διαφορά μας. Εγώ ρωτάω. Πραγματικά υπάρχουν ζητήματα διότι το έργο είναι και μεγάλο και είναι ένα ιδιαίτερο έργο. Δεν αφορά κάποιο τεχνικό έργο που μπορεί να ήταν και με προτυποποιημένες μελέτες. Αφορά την εκτροπή της όδευσης υδάτινων όγκων, για την αξιοποίησή τους και προς όφελος του νότιου Ρεθύμνου και προς όφελος του νότιου Ηρακλείου. Περιμένω, βεβαίως, να γίνετε πιο σαφής στη δευτερομιλία σας και για το χρονοδιάγραμμα, αλλά κυρίως για τη δυνατότητα ένταξης στο Ταμείο Ανάκαμψης και τις προθέσεις της Κυβέρνησης ως προς αυτό. Όμως, για να μην αναλώσω χρόνο σε γνωστά θέματα, διότι όπως είπατε και εσείς κι εγώ έχουμε κατ' επανάληψη θέσει από μακρών χρόνων τα ζητήματα αυτά και πλέον μιλάμε για μια άλλη πραγματικότητα, σήμερα να δούμε εάν οι όγκοι του ύδατος, οι ποσότητες του ύδατος θα μπορούν να οδεύσουν προς το φράγμα Φανερωμένης προκειμένου να υπάρχει ο έμμεσος εμπλουτισμός στην πεδιάδα της Μεσαράς, που για πολλά χρόνια είχε τον κίνδυνο της υφαλμύρωσης λόγω της υπεράντλησης η οποία υπήρχε. Να το δούμε και να το εξετάσουμε, κύριε Υπουργέ. Είναι ένα θέμα που σας το θέτω γιατί η Μεσσαρά, όπως γνωρίζετε, έχει δύο φράγματα. Έχει το φράγμα Πλακιώτισσας, που θα αρδεύει τμήμα της ανατολικής πλευράς και το φράγμα της Φανερωμένης, που αρδεύει ήδη εδώ και κάποια χρόνια το τμήμα της δυτικής πλευράς, με τα γνωστά προβλήματα βεβαίως των ελλείψεων και γι' αυτό εξάλλου χρειάζεται η ενίσχυση και ο εμπλουτισμός με την εκτροπή του Πλατύ ποταμού. Πρέπει να εξετάσουμε εάν οι ποσότητες αυτές επιτρέπουν την επέκταση των δικτύων του φράγματος Φανερωμένης προς ανατολάς, ούτως ώστε να καλυφθεί - να το πω με ονομασίες δήμων - πέραν του Δήμου Φαιστού, που σε μεγάλο βαθμό καλύπτει τις εκτάσεις στο φράγμα Φανερωμένης και μέρος του Δήμου Γόρτυνας, που είναι ανατολικότερα και μέχρι να φτάσουμε στο φράγμα της Πλακιώτισσας, στην περιοχή που αρδεύεται ή που θα αρδεύεται από το φράγμα της Πλακιώτισσας. Είναι ένα θέμα που πρέπει να εξετάσετε για να συνδυαστεί με τη μελέτη στη συνέχεια, στην υλοποίησή της, σε σχέση με τα αρδευτικά δίκτυα, εάν χρειαστούν επέκταση και αν αυτή η εκτροπή πραγματικά δώσει αυτή τη δυνατότητα σε όλη την πεδιάδα της Μεσαράς. Ρωτάω για την πηγή της χρηματοδότησης, λοιπόν, και για το χρονοδιάγραμμα. Εξετάστε και αυτήν την παράμετρο την οποία σας έθεσα σήμερα σε σχέση με την έκταση άρδευσης. Ευχαριστώ πολύ, κύριε Πρόεδρε.
Κι εμείς, κύριε Κεγκέρογλου. Κύριε Κεφαλογιάννη, έχετε τον λόγο.
Κύριε συνάδελφε, επειδή γνωριζόμαστε πολύ καλά, ξέρετε ότι προτιμώ να είμαι σχετικά λακωνικός όσον αφορά τα στοιχεία, που σας δίνω και να επιβεβαιώνομαι, παρά να δίνω υποσχέσεις οι οποίες δεν επιβεβαιώνονται. Σας θυμίζω μάλιστα πάλι σε αυτή την Αίθουσα όταν με είχατε ρωτήσει για το Ταμείο Ανάκαμψης και τον Βόρειο Οδικό Άξονα, τότε που υπήρχε μία παραφιλολογία κατά πόσο τελικώς θα είναι εκτός του Ταμείου Ανάκαμψης, ότι σας διαβεβαίωσα ρητώς ότι είναι εντός, κάτι το οποίο επιβεβαιώθηκε και τις επόμενες ημέρες μετά την ομιλία μας στη Βουλή. Το ίδιο σας λέω και τώρα ότι θα φτάσουμε σε χρηματοδότηση. Καλό, όμως, είναι για το συγκεκριμένο έργο να είμαστε συγκεκριμένοι για το χρονοδιάγραμμα και το πώς φτάσαμε εδώ πέρα. Θυμίζω ότι είναι ένα έργο το οποίο σαν σύλληψη ξεκίνησε από την κυβέρνηση του κ. Καραμανλή κάποια στιγμή το 2007. Συνεχίστηκαν οι μελέτες επί κυβέρνησης Παπανδρέου το 2010 με έναν ορίζοντα υλοποίησης περίπου μέχρι το 2017. Δυστυχώς, η προηγούμενη κυβέρνηση δεν έπραξε τα βήματα οποία χρειάζονταν από τη στιγμή, που έγιναν οι μελέτες έτσι ώστε αυτό το εμβληματικό έργο του φράγματος Πλατύ και της εκτροπής να προχωρήσει σε στάδιο κατασκευής. Αυτό το οποίο, δυστυχώς, παραλάβαμε το 2019 ήταν μία «παγωμένη» διαδικασία, που έπρεπε να επικαιροποιήσουμε. Με τις αλλαγές, οι οποίες μεσολάβησαν όσον αφορά τις προδιαγραφές των μελετών, αλλά και στη νομοθεσία των έργων, όπως σας είπα προηγουμένως, ήταν αναγκαία η επικαιροποίησή τους. Και προκειμένου να γίνει πιο γρήγορα η διαδικασία της επικαιροποίησης των μελετών και των τευχών δημοπράτησης του έργου, επιλέχθηκε από τις υπηρεσίες του Υπουργείου Υποδομών και Μεταφορών η διαδικασία πρόσληψης τεχνικού συμβούλου, σύμφωνα και με το άρθρο 128 του ν.4412/2016. Να σας ενημερώσω ότι αντικείμενο των υπηρεσιών του τεχνικού συμβούλου είναι συγκεκριμένα η επικαιροποίηση οριστικών μελετών φράγματος Πλατύ, αγωγού μεταφοράς προς τη Μεσαρά και αρδευτικού δικτύου, η επικαιροποίηση των τευχών δημοπράτησης του φράγματος Πλατύ, του αγωγού μεταφοράς και του αρδευτικού δικτύου και, επίσης, η επικαιροποίηση και ο έλεγχος κτηματογράφησης και κτηματολογικών πινάκων. Να σημειώσω εδώ ότι ήδη πέρυσι καταφέραμε προκαταβολικά και εντάξαμε με πράξη του Υπουργικού Συμβουλίου στη διαδικασία του άρθρου 7α για τον Κώδικα Αναγκαστικών Απαλλοτριώσεων, έτσι ώστε να μη χρειαστεί να καθυστερήσουμε παραπάνω. Επίσης, έργο του τεχνικού συμβούλου είναι και η επικαιροποίηση της ανάλυσης κόστους - οφέλους. Σας ενημερώνω ότι πριν από μερικές ημέρες εγκρίθηκε, με απόφαση του Γενικού Γραμματέα Υποδομών, η ανάθεση της σύμβασης τεχνικού συμβούλου για την παροχή των υπηρεσιών που σας περιέγραψα. Ο ορίζοντας της συγκεκριμένης εργασίας είναι τέσσερις μήνες. Μάλιστα, αυτό μας επιτρέπει να σας πω σήμερα, ότι στο τέλος του χρόνου, στο τέλος του 2021 θα μπορούμε να μιλάμε για δημοπράτηση του έργου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Όσον αφορά τη χρηματοδότηση, κύριε συνάδελφε - και κλείνω με αυτό, κύριε Πρόεδρε - κατ' αρχάς το έργο, επίσης με ενέργειες που κάναμε στο Υπουργείο, έχει ενταχθεί στο Πρόγραμμα Δημοσίων Επενδύσεων του 2021 και στη ΣΑΕ-072 με προϋπολογισμό 130 εκατομμύρια, η οποία, μάλιστα, συμπεριλαμβάνει και τις απαιτούμενες απαλλοτριώσεις. Σας είπα για την ενέργεια, που κάναμε με την πράξη υπουργικού συμβουλίου. Επιβεβαιώνω σήμερα και σε εσάς και σε όλους τους συμπολίτες μας που μας ακούν ότι έχει προταθεί στο Ταμείο Ανάκαμψης. Μπορώ να κάνω μία πρόβλεψη ότι θα έχει και θετική κατάληξη, αλλά αυτό μένει να οριστικοποιηθεί και τις επόμενες ημέρες. Σε κάθε περίπτωση, έχουμε κοιτάξει και μία εναλλακτική, στην περίπτωση που δεν έχουμε αυτή τη θετική κατάληξη, και με την Ευρωπαϊκή Τράπεζα Επενδύσεων. Όμως, μπορώ να σας διαβεβαιώσω ότι η χρηματοδότηση θα εξασφαλιστεί και πως ο προγραμματισμός είναι το έργο να δημοπρατηθεί στο τέλος του παρόντος έτους. Ευχαριστώ πολύ.
Ευχαριστούμε και εμείς. Θα κρατήσουμε τον Υπουργό εδώ, για να απαντήσει και στην ενδέκατη με αριθμό 646/4-4-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Σκανδαλώδης ενοικίαση απαρχαιωμένων λεωφορείων στην τιμή αγοράς τους». Κύριε Αρσένη, έχετε τον λόγο.
Σας ευχαριστώ, κύριε Πρόεδρε. Κύριε Υφυπουργέ, είναι πραγματικά κρίμα για ένα τόσο μεγάλο ζήτημα να μην είναι εδώ ο ίδιος ο Υπουργός. Προφανώς και καλωσορίζουμε την παρουσία σας. Η αρμοδιότητά σας είναι ξεκάθαρη. Όμως, γι' αυτό το ζήτημα θα έπρεπε να ήταν εδώ ο Υπουργός. Η ερώτησή μου αφορά την ενοικίαση των λεωφορείων, μερικά από τα οποία μπήκαν στην κυκλοφορία, κιόλας, αυτές τις μέρες. Πρόκειται για αυτοκίνητα παλαιάς τεχνολογίας, ντίζελ μηχανών, τα οποία, στην ουσία, με την τιμή ενοικίασής τους, αν το υπολογίσουμε στην τετραετία που είναι η ενοικίαση, μας κοστίζουν όσο θα τα αγοράζαμε από την αρχή. Και, όμως, τα νοικιάζουμε για τέσσερα χρόνια. Προφανώς, θα παραταθεί αυτή η ενοικίαση για άλλα τέσσερα χρόνια, για να γίνει στο τέλος, από κάποια άλλη κυβέρνηση, η αγορά των επόμενων λεωφορείων, όπως έχετε ανακοινώσει. Θα τα έχουμε πληρώσει, δηλαδή, δύο φορές. Τα ερωτήματά μου είναι ξεκάθαρα: Ποια ήταν τα κριτήρια με τα οποία επιλέξατε την ενοικίαση, η οποία ακούγεται αδιανόητη; Για ποιο λόγο δεν προχωρήσατε άμεσα στην αγορά λεωφορείων; Για ποιο λόγο δίνετε παρατάσεις ζωής, αντί να κάνετε αγορά νέων, στα υφιστάμενα λεωφορεία, τα οποία είναι, επίσης, ιδιαίτερα παλαιάς τεχνολογίας; Για ποιο λόγο, αν και νοικιάζετε τα λεωφορεία αυτά με leasing, αναλαμβάνει ο ΟΣΥ, το δημόσιο δηλαδή, τη συντήρησή τους, τα τέλη κ.λπ., όταν στις συμβάσεις leasing είναι αυτονόητο ότι αυτά τα αναλαμβάνει η εταιρεία που δίνει το leasing; Επίσης, πόσο θα δυσκολέψει και ποιο θα είναι το κόστος τελικά αυτής της συντήρησης για τόσους διαφορετικούς τύπους λεωφορείων; Πρέπει να μας απαντήσετε, πώς είναι δυνατόν, ενώ υπήρχε ρητή αναφορά από το Ελεγκτικό Συνέδριο ότι θα προχωρήσετε με τη σύμβαση αυτή μόνο εφόσον υπάρχουν ανοιγόμενα παράθυρα, να πάρετε τελικά λεωφορεία χωρίς ανοιγόμενα παράθυρα; Τελικά, όταν έχουν δύο πόρτες αυτά τα λεωφορεία, που η μία είναι κλειστή για λόγους ασφαλείας του οδηγού, θα βγαίνει όλο το κοινό και θα στριμώχνεται στη μία έξοδο; Και τι άλλες λεπτομέρειες θα ανακαλύψουμε σε αυτές τις συμβάσεις καθώς τις μελετάμε! Παραμένουμε εδώ και περιμένουμε τις απαντήσεις σας, καθώς τα ερωτήματα που δημιουργούνται στο μυαλό του καθένα είναι συγκλονιστικά. Πρέπει να μας πείτε για ποιο λόγο γίνονται όλα αυτά. Πρέπει να μας εξηγήσετε, γιατί υπάρχουν σκιές.
Τον λόγο έχει ο κύριος Υπουργός.
Κύριε συνάδελφε, φοβούμαι ότι η ερώτησή σας στηρίζεται σε ορισμένες λανθασμένες παραδοχές, που αναγκαστικά σας οδηγούν και σε εσφαλμένα συμπεράσματα. Εξηγούμαι: Κατ' αρχάς, η Κυβέρνηση και συγκεκριμένα το Υπουργείο Υποδομών και Μεταφορών δεν προέκριναν τη μίσθωση μεταχειρισμένων λεωφορείων έναντι της αγοράς καινούργιων. Επέλεξε και τη μίσθωση μεταχειρισμένων, αλλά και την αγορά καινούργιων λεωφορείων. Και το ξέρετε πολύ καλά αυτό. Δεύτερον, θα μου επιτρέψετε να σας πω ότι προχωρήσαμε σε αυτήν την κίνηση, όχι γιατί τα μέσα μαζικής μεταφοράς αποτελούν - όπως λέτε και στην ερώτησή σας - βόμβες εξάπλωσης της πανδημίας, αλλά γιατί ακόμα και ένα λεωφορείο να είναι υπεράριθμο εν μέσω πανδημίας, αισθανόμαστε την ανάγκη να κάνουμε τις απαραίτητες ενέργειες, έτσι ώστε να αντιμετωπίσουμε το πρόβλημα. Τρίτον, η μίσθωση των οχημάτων προκρίθηκε, όχι απλώς ως η πλέον οικονομικά συμφέρουσα διαδικασία, αλλά κυρίως και ως η πιο σύντομη, όπως είναι η διαδικασία σύναψης της σύμβασης, γιατί νομίζω ότι θα συμφωνήσετε μαζί μου πως ο χρόνος εισόδου νέων λεωφορείων στο λεκανοπέδιο Αττικής, όπως αντιστοίχως και στη Θεσσαλονίκη και μάλιστα εν μέσω πανδημίας, είναι ένας καθοριστικός παράγοντας, έτσι ώστε να καταλήξουμε στην αναχαίτιση εξάπλωσης της πανδημίας. Και βεβαίως, δεν μπορώ να διανοηθώ τι θα μας είχατε προσάψει ως Κυβέρνηση ως προς τις συνέπειες της πανδημίας και στα μέσα μαζικής μεταφοράς, αν δεν είχαμε προχωρήσει εν μέσω πανδημίας στην προσθήκη περίπου πεντακοσίων οχημάτων - διακοσίων σας θυμίζω, κύριε συνάδελφε, μέσω των ΚΤΕΛ και τριακοσίων που έχουν ξεκινήσει και παραδίδονται μέσω της διαδικασίας του leasing - εάν δεν είχε δηλαδή προχωρήσει η Κυβέρνηση στην άμεση ενίσχυση των δημόσιων αστικών συγκοινωνιών. Εδώ θα βρισκόμασταν και θα συζητούσαμε ενδεχομένως μια ερώτησή σας για αδιαφορία ή ακόμη και για μη προτεραιοποίηση των αναγκών όσο αφορά τις μετακινήσεις. Υπάρχει όμως και μια άλλη λανθασμένη παραδοχή την οποία κάνετε, στην ερώτησή σας. Θα μου επιτρέψετε να σας πω ότι τα μεταχειρισμένα λεωφορεία που προμηθευτήκαμε είναι όλα τεχνολογίας Euro 5. Και για να κάνετε την αντιπαραβολή, αυτά τα οποία κυκλοφορούν στους δρόμους της ΟΣΥ είναι σήμα τεχνολογίας Euro 1, Euro 2 και Euro 3. Άρα, πήγαμε σε μία πολύ πιο καινούργια τεχνολογία, σε μία τεχνολογία που μπορούσαμε να κάνουμε γρήγορα τις διαδικασίες συμβασιοποίησης. Άρα, από πού σας προκύπτει ότι επιβαρύνεται περαιτέρω η ατμόσφαιρα του λεκανοπεδίου από λεωφορεία που είναι σύγχρονα όσο αφορά την τεχνολογία τους; Μάλιστα, σας θυμίζω ότι μόλις την περασμένη Παρασκευή επισκεφτήκαμε με τον Πρωθυπουργό και τον Υπουργό, τον κ. Καραμανλή, το αμαξοστάσιο της ΟΣΥ, έτσι ώστε να επιθεωρήσουμε τα σαράντα πρώτα λεωφορεία από τα τρακόσια, που θα βγουν στους δρόμους. Εγώ σας καλώ, κύριε συνάδελφε, να μπείτε σε ένα τέτοιο λεωφορείο, να κάνετε ένα δρομολόγιο και να δείτε μετά κατά πόσο αναβαθμίζεται υπό τις παρούσες συνθήκες με αυτή τη διαδικασία ή όχι το μεταφορικό έργο του λεκανοπεδίου. Όσον αφορά το περιβαλλοντικό αποτύπωμα, θα έχουμε τη δυνατότητα στη δευτερολογία μου να σας πω και περισσότερες λεπτομέρειες. Ευχαριστώ πολύ.
Τον λόγο έχει ο κ. Αρσένης.
Ευχαριστώ, κύριε Πρόεδρε. Κύριε Υφυπουργέ, τα λεωφορεία αυτά είναι δεκαετίας. Ισχύει αυτό που λέτε ότι τα λεωφορεία που υπάρχουν αυτή τη στιγμή στην ΟΣΥ είναι χειρότερα. Είναι πολύ παλαιότερα. Και γι' αυτό το ερώτημα - το παρερμηνεύσατε και γι' αυτό επανέρχομαι - αναφέρεται στις παρατάσεις, που δίνετε στα παλιά λεωφορεία κατά παράβαση της νομοθεσίας και της ευρωπαϊκής, αντί να κάνετε τον διαγωνισμό. Δεν έχετε προχωρήσει με τον παλιότερο διαγωνισμό. Είπατε ότι υπήρχαν προβλήματα. Θα μπορούσατε να τον αλλάξετε. Προχωράτε με την ανακοίνωση ενός διαγωνισμού για αγορά, ο οποίος θα μπει μπροστά το 2024 και θα ολοκληρωθεί το 2028 από μία άλλη κυβέρνηση. Εσείς αυτό που κάνετε είναι να προχωράτε σε leasing λεωφορείων που δεν κυκλοφορούν σε άλλες χώρες, που είναι δεκαετίας, Euro 5, και μάλιστα για τέσσερα χρόνια θα τα πληρώσετε - θα το ξαναπώ - στην τιμή που θα πληρώνατε για να τα αγοράσετε, με μια σύμβαση leasing - το επαναλαμβάνω, γιατί δεν απαντήσατε - που το δημόσιο αναλαμβάνει και το κόστος συντήρησης και των τελών κυκλοφορίας, όταν οι συμβάσεις leasing λένε ακριβώς ότι αυτά τα κόστη τα αναλαμβάνουν οι εταιρείες leasing. Κι εσείς προχωρήσατε σε όλα αυτά τα κόστη για το δημόσιο με υπερκέρδη για τους ιδιώτες, για λεωφορεία παλαιάς τεχνολογίας, χωρίς παράθυρα και μια πόρτα στην πράξη. Διότι, ούτως ή άλλως, η πόρτα του οδηγού απαγορεύεται να ανοίγει λόγω κορωνοϊού. Μπορεί δηλαδή να φαίνονται πιο όμορφα τα καινούργια λεωφορεία από τα παλιά. Εγώ πάλι σας ρωτάω γιατί δεν προχωράτε σε αντικατάσταση όλου του στόλου. Σε κάθε περίπτωση, όμως, αυτήν τη στιγμή, οι πολίτες θα μπαίνουν σε ένα όμορφο κουτί, το οποίο θα έχει μία πόρτα για να βγαίνουν. Εκεί πέρα θα συγχρωτίζονται όλοι, ο ένας πάνω στον άλλον, για να μπούνε και να βγούνε σε κάθε στάση. Ποιες είναι οι επιπτώσεις αυτές για τον κορωνοϊό; [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. ΧΑΡΑΛΑΜΠΟΣ ΑΘΑΝΑΣΙΟΥ]] Οπότε, υπάρχουν πάρα πολλά ερωτήματα, τα οποία μένουν όλα εδώ πέρα. Δεν έχετε απαντήσει ούτε πώς νοείται στην πράξη η καθυστέρηση αυτή στην αγορά καινούργιων λεωφορείων, ούτε έχετε απαντήσει πώς νοείται αυτό το leasing να γίνεται σε τιμές αγοράς, γιατί δηλαδή τα νοικιάζετε για τέσσερα χρόνια σε τιμή αγοράς, ούτε γιατί αναλαμβάνει το κόστος συντήρησης και τα τέλη το δημόσιο, αλλά ούτε και πώς μπορείτε να έχετε εγκρίνει λεωφορεία χωρίς παράθυρα, όταν το Ελεγκτικό Συνέδριο σάς είπε ότι σας τα εγκρίνει μόνο αν έχουν παράθυρα. Επίσης, ποιες θα είναι οι επιπτώσεις για τη δημόσια υγεία από λεωφορεία, που θα μπαίνουν και θα βγαίνουν όλοι οι πολίτες από μία πόρτα; Αυτά τα ερωτήματα είναι, νομίζω, κεντρικά ερωτήματα στο μυαλό όλων όσων μας ακούνε και θα μας διαβάσουν αυτές τις μέρες.
Ευχαριστώ πολύ, κύριε συνάδελφε. Κύριε Υπουργέ, έχετε τον λόγο για τη δευτερολογία σας.
Κύριε συνάδελφε, κατανοώ την ανάγκη για αντιπολιτευτική κριτική. Ωστόσο, η πολιτική αντιπαράθεση, τουλάχιστον όπως εγώ την αντιλαμβάνομαι, ακόμα κι αν υποτάσσεται στη δύναμη της εικόνας, θα πρέπει να γίνεται λαμβάνοντας υπ' όψιν αντικειμενικά δεδομένα. Κι αυτήν τη στιγμή που μιλάμε, βρίσκεται σε διαδικασία η μεγαλύτερη αναβάθμιση του συγκοινωνιακού έργου που έχει γίνει στη χώρα μας, τουλάχιστον τις τελευταίες δεκαετίες, και μάλιστα με τα επίσημα στοιχεία τα οποία διαθέτουμε εν μέσω πανδημίας έχει γίνει η μεγαλύτερη αναβάθμιση τον τελευταίο χρόνο σε σύγκριση με όλες τις ευρωπαϊκές πρωτεύουσες. Σας θυμίζω ότι έγινε για πρώτη φορά πρόσληψη προσωπικού στις δημόσιες αστικές συγκοινωνίες της Αθήνας ύστερα από δώδεκα χρόνια. Εξακόσια δέκα άτομα για την ακρίβεια έχουν ενταχθεί στο προσωπικό τόσο της ΟΣΥ όσο και της ΣΤΑΣΥ. Έχουμε ενισχύσει τον στόλο της Θεσσαλονίκης από τα διακόσια είκοσι περίπου λεωφορεία, που κυκλοφορούσαν τον Ιούλιο του 2019 σε περίπου διπλάσια, δηλαδή τετρακόσια σαράντα, που κυκλοφορούν καθημερινά στους δρόμους της συμπρωτεύουσας. Στην Αθήνα παραλάβαμε οκτακόσια πενήντα λεωφορεία και τρόλεϊ να κυκλοφορούν στο λεκανοπέδιο τον Ιούλιο του 2019 και αυτήν τη στιγμή που μιλάμε βρισκόμαστε σε μια καθημερινή βάση πάνω από χίλια διακόσια πενήντα και με την ένταξη των τριακοσίων λεωφορείων leasing θα φτάσουμε σε έναν αριθμό, ο οποίος θα προσεγγίζει τον αριθμό που είχαμε περίπου κατά τους Ολυμπιακούς Αγώνες του 2004, δηλαδή χίλια πεντακόσια λεωφορεία. Άρα, καταλαβαίνετε ότι έχει γίνει μια ουσιαστική ενίσχυση και σας δίνω συγκεκριμένα στοιχεία, κύριε συνάδελφε, γιατί δεν χρειάζεται να πάμε σε μια γενικόλογη συζήτηση σε αυτήν την Αίθουσα, όταν μιλάμε για ένα τόσο σημαντικό κοινωνικό αγαθό, που είναι η μετακίνηση μέσω των μέσων μαζικής μεταφοράς. Τώρα όσον αφορά, όπως σας είπα, και τη διαβούλευση του ανοιχτού διαγωνισμού, που αφορά έναν διαγωνισμό 372 εκατομμυρίων ευρώ, θα σας διορθώσω και θα σας πω ότι είναι ένας διαγωνισμός ο οποίος θα βγει φέτος, θα ολοκληρωθεί αρχές του 2022, δηλαδή με παραδόσεις των λεωφορείων, και δεν θα γίνει από καμμία επόμενη κυβέρνηση, θα είναι σύντομος, αφορά καθαρά φιλοπεριβαλλοντικά λεωφορεία. Συγκεκριμένα, είναι οκτακόσια στον αριθμό για Αθήνα και Θεσσαλονίκη. Ειδικότερα, είναι διακόσια απλά αστικά λεωφορεία, δωδεκάμετρα, υβριδικής τεχνολογίας Euro 6, άλλα διακόσια λεωφορεία συμπιεσμένου φυσικού αερίου, δηλαδή CNG, επίσης δωδεκάμετρα, εκατό λεωφορεία αρθρωτά, δεκαοκτάμετρα, που θα είναι ηλεκτρικά. Τα εκατό είναι τα αρθρωτά και αφορούν το CNG. Συνολικά θα είναι οκτακόσια λεωφορεία, δηλαδή τριακόσια ηλεκτρικά, διακόσια CNG και διακόσια “full hybrid”, υβριδικής τεχνολογίας. Άρα, καταλαβαίνετε, κύριε συνάδελφε, ότι του χρόνου τέτοια εποχή θα αρχίσουν να παραδίδονται λεωφορεία φιλοπεριβαλλοντικά και στις δύο μεγάλες πόλεις της χώρας μας. Κι αυτός είναι μόνο ο ένας διαγωνισμός. Του χρόνου τέτοια εποχή θα βγει και το δεύτερο σκέλος, που θα αφορά περίπου πεντακόσια ακόμα λεωφορεία, άρα σύνολο αριθμού χιλίων τριακοσίων. Ο διαγωνισμός αυτός βγαίνει τώρα, γιατί θυμίζω ότι η Αρχή Προδικαστικών Προσφυγών είχε ακυρώσει τον διαγωνισμό, που είχε ξεκινήσει η προηγούμενη κυβέρνηση, η κυβέρνηση ΣΥΡΙΖΑ προεκλογικά λέγοντας ότι είχε πάρα πολλές ατέλειες και αφήνοντας υπονοούμενα για πάρα πολλές διαδικασίες. Άρα τι κάναμε, κύριε συνάδελφε; Πρώτον, ανατάξαμε τον στόλο με τα υπάρχοντα μέσα. Σας λέω ότι αυξήσαμε κατά 200% περίπου τις δαπάνες για τη συντήρηση του στόλου. Κάναμε τη συμφωνία με το ΚΤΕΛ και εντάξαμε περίπου διακόσια λεωφορεία στους δρόμους του Λεκανοπεδίου. Άλλα τριακόσια μπαίνουν τώρα μέσω του leasing και πάμε στο νέο διαγωνισμό για καθαρά περιβαλλοντικά λεωφορεία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Ολοκληρώνω, κύριε Πρόεδρε και κύριε συνάδελφε, λέγοντας ότι σύμφωνα με τις δειγματοληψίες του ΕΟΔΥ αλλά και διεθνώς, αυτός ο οποίος εντοπίζεται ως δείκτης μεταδοτικότητας μεταξύ των επιβατών είναι μεταξύ του 1% με 1,5% και σε καμμία περίπτωση, τουλάχιστον, μέσα από τα διεθνή δεδομένα που έχουμε, δεν προκύπτει ότι οι αστικές συγκοινωνίες από μόνες τους αποτελούν εστίες υπερμετάδοσης. Και πραγματικά, αν υπάρχουν τέτοια επιστημονικά στοιχεία και μελέτες, καλό είναι για το δημόσιο διάλογο να τα καταθέσετε και να συζητήσουμε επί αυτών, για να μην τρομοκρατούμε και τον κόσμο. Πρέπει να λαμβάνονται μέτρα. Κάνουμε αυτά τα οποία πρέπει, αλλά να μην είμαστε και υπερβολικοί. Κλείνω με το θέμα της συντήρησης, κύριε συνάδελφε. Η ΟΣΥ έχει όλο το προσωπικό, όλα τα μέσα και τους τρόπους, για να μπορεί να επιληφθεί για θέματα που μπορεί να ανακύψουν όσον αφορά τη συντήρηση. Μάλιστα, η διαδικασία που ακολουθήθηκε είναι με τη σύμφωνη γνώμη των εργαζομένων της ΟΣΥ και θα σας προέτρεπα να μιλήσετε μαζί τους και να δείτε αν συμφωνούν ή όχι με τον τρόπο με τον οποίο επιλέξαμε να γίνεται η συντήρηση των συγκεκριμένων λεωφορείων. Κανένα θέμα υπερκοστολόγησης δεν υφίσταται, όπως αναφέρετε, για εργασίες συντήρησης. Η ΟΣΥ εκτελεί τη συντήρηση των οχημάτων στις εγκαταστάσεις της με το ήδη καταρτισμένο τεχνικό προσωπικό της. Και βεβαίως, όλα θα γίνονται με έξοδα των αναδόχων. Άμα διαβάσετε τη σύμβαση, θα καταλάβετε πού αναφέρομαι. Άρα, σε καμμία περίπτωση δεν δίνουμε, όπως λέτε, χαριστικά σε κανέναν ιδιώτη το θέμα της συντήρησης. Τουναντίον, χρησιμοποιούμε την τεχνογνωσία και τους εργαζομένους των δημόσιων αστικών συγκοινωνιών. Αν έχετε μία διαφορετική αντίληψη και άποψη, ας την καταθέσετε και ας μας κρίνει ο κόσμος. Ευχαριστώ πολύ.
Κι εγώ ευχαριστώ, κύριε Υπουργέ. Κυρίες και κύριοι συνάδελφοι, θα κάνουμε μια ολιγόλεπτη διακοπή δύο λεπτά για τον καθαρισμό της Αίθουσας και επανερχόμαστε.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στη συζήτηση των δύο επόμενων επίκαιρων ερωτήσεων: Είναι η τρίτη με αριθμό 641/1-4-2021 επίκαιρη ερώτηση δεύτερου κύκλου του Βουλευτή Ηλείας του Κινήματος Αλλαγής κ. Μιχάλη Κατρίνη προς την Υπουργό Παιδείας και Θρησκευμάτων, με θέμα: «Θα αφαιρέσει η κυβέρνηση από το μηχανογραφικό τα τμήματα της Ηλείας;» και η δέκατη με αριθμό 642/2-4-2021 επίκαιρη ερώτηση δεύτερου κύκλου του Βουλευτή Ηλείας του ΣΥΡΙΖΑ - Προοδευτική Συμμαχία κ. Διονύσιου - Χαράλαμπου Καλαματιανού προς την Υπουργό Παιδείας και Θρησκευμάτων, με θέμα: «Άμεσος κίνδυνος εξαφάνισης, για μία φορά ακόμη, του Νομού Ηλείας από τον χάρτη της τριτοβάθμιας εκπαίδευσης». Και οι δύο αυτές ερωτήσεις, λόγω του ότι αναφέρονται στο ίδιο θέμα, θα συζητηθούν μαζί, χωρίς βεβαίως να ελαττώνονται τα δικαιώματα και των ερωτώντων Βουλευτών και του Υπουργού που θα απαντήσει. Και στις δύο θα απαντήσει ο Υφυπουργός Παιδείας και Θρησκευμάτων, ο κ. Ευάγγελος (Άγγελος) Συρίγος. Κύριε Κατρίνη, έχετε τον λόγο για την πρωτολογία σας για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, είναι η τρίτη ερώτηση, που κάνω - δεύτερη μαζί σας - για τα πανεπιστημιακά τμήματα της Ηλείας και αυτό γιατί έχουμε πλέον την απόφαση - πρωτοφανή για εμάς - του Πανεπιστημίου Πατρών να ακρωτηριάσει ακαδημαϊκά την Ηλεία. Καταργεί το Τμήμα Μουσειολογίας που - όπως ξέρετε, το έχουμε ξανασυζητήσει - είναι το μοναδικό στη χώρα δίπλα στον ιστορικό χώρο της Αρχαίας Ολυμπίας, ενώ ενάμιση χρόνο δεν έχει κάνει σχεδόν τίποτα για να το στηρίξει. Ταυτόχρονα μεταφέρει και το Τμήμα Γεωπονίας, το οποίο δεν είχε κανένα θέμα, αλλά επίσης δεν είχε στηριχθεί από την πρυτανεία, στο Μεσολόγγι. Όλα αυτά για έναν νομό ο όποιος είναι πρώτος σε αγροτική εξειδίκευση με βάση τα στοιχεία της EUROSTAT. Γνωρίζατε κι εσείς πολύ καλά την καθολική αντίδραση των φορέων του Νομού Ηλείας αλλά και της κοινωνίας της περιοχής, γιατί δυστυχώς, αν ευοδωθούν οι εισηγήσεις - αποφάσεις του Πανεπιστημίου Πατρών, η Ηλεία κινδυνεύει να είναι ένας από τους ελάχιστους, ίσως και ο μοναδικός νομός που δεν θα έχει θέση στον ακαδημαϊκό χάρτη. Το Πανεπιστήμιο Πατρών βεβαίως έχει μια αντιφατική στάση. Από τη μία εισηγείται την κατάργηση του Τμήματος Μουσειολογίας και από την άλλη, με νεότερη απόφασή του, εισηγείται σε εσάς να έχει συγκεκριμένο αριθμό εισακτέων και η Μουσειολογία, που προτείνει να καταργηθεί και η Γεωπονία που προτείνει να μεταφερθεί. Μάλιστα, υπάρχει και δημοσίευμα της εφημερίδας «ΚΑΘΗΜΕΡΙΝΗ» στις 6 Απριλίου, που επικαλείται υψηλόβαθμα στελέχη του Υπουργείου Παιδείας, τα οποία δήλωσαν ότι φέτος ο αριθμός των πανεπιστημιακών τμημάτων στο μηχανογραφικό δελτίο ίσως να είναι λίγο μικρότερος σε σχέση με τον περσινό, παραπέμποντας στην απόφαση του Πανεπιστημίου Πατρών. Δηλαδή όλη η μεταρρύθμιση αφορά το Πανεπιστήμιο Πατρών και τα τμήματα της Ηλείας! Ο πρύτανης του Πανεπιστημίου Πατρών, βεβαίως, την παραμονή αυτού του δημοσιεύματος, δηλώνει ότι την τελική απόφαση θα την πάρει το Υπουργείο Παιδείας. Έχω εδώ και το σχετικό δημοσίευμα. Και επειδή επίκειται άμεσα υπουργική απόφαση η οποία θα καθορίσει το μηχανογραφικό των φετινών πανελλαδικών, ενώ παραμένει πραγματικά άγνωστος ο τρόπος με τον οποίο έχετε προχωρήσει την αξιολόγηση, αν την έχετε προχωρήσει σε όλη τη χώρα ή μόνο στο Πανεπιστήμιο Πατρών και αν έχετε θεσπίσει νέα κριτήρια, θέλω να σας ρωτήσω ευθέως: Πρώτον, θα παραμείνουν τα δύο τμήματα με έδρα στην Ηλεία στο μηχανογραφικό, που θα ανακοινώσετε τις επόμενες ημέρες; Θα προχωρήσετε σε ουσιαστική αξιολόγησή τους, λαμβάνοντας υπ' όψιν και την πρόταση που έχετε υπ' όψιν σας για ίδρυση αυτόνομης Σχολής Πολιτισμού στην Ηλεία και στην Αρχαία Ολυμπία; Δεύτερον, θα φέρετε στη Βουλή για συζήτηση την όποια σχεδιαζόμενη αλλαγή στον ακαδημαϊκό χάρτη ή θα κάνετε περιπτωσιολογικές προσεγγίσεις, δηλαδή σε κάποιες περιφέρειες κάνετε αξιολόγηση και σε κάποιες άλλες το αφήνετε ως έχει; Ευχαριστώ.
Ευχαριστώ. Ο κ. Καλαματιανός, Βουλευτής Ηλείας του ΣΥΡΙΖΑ, έχει τον λόγο.
Ευχαριστώ, κύριε Πρόεδρε. Κύριε Υπουργέ, δυστυχώς τα κακά μαντάτα για την Ηλεία είναι συνεχή και αλλεπάλληλα. Μετά την ακύρωση της κατασκευής του αυτοκινητόδρομου Πάτρα - Πύργου, μετά την ακύρωση των σχεδίων για τον σιδηρόδρομο, μετά τα προβλήματα τα μεγάλα, που έχουμε με τη στελέχωση των νοσοκομείων μας, ήρθε και η πρόταση της Συγκλήτου του Πανεπιστημίου Πατρών που προτείνει παντελώς αναιτιολόγητα και αβάσιμα τη μεταφορά των πανεπιστημιακών τμημάτων, που λειτουργούν στην Ηλεία και ουσιαστικά τον ακρωτηριασμό της Ηλείας από τον χάρτη της τριτοβάθμιας εκπαίδευσης. Το έκανε αυτό η σύγκλητος χωρίς να έρθει σε ουσιαστικό διάλογο, χωρίς να λάβει υπ' όψιν της τις ουσιαστικές προτάσεις των φορέων της Ηλείας που πρότειναν την ενίσχυση των τμημάτων και υπήρχαν και εμπεριστατωμένες προτάσεις, όπως η λειτουργία Σχολής Πολιτισμού στην Ηλεία. Κύριε Υπουργέ, γνωρίζετε ότι η απώλεια των πανεπιστημιακών τμημάτων από την Ηλεία θα την οδηγήσει ουσιαστικά σε ακαδημαϊκή, επιστημονική, ερευνητική, κοινωνική και οικονομική υποβάθμιση και απομόνωση. Την οδηγεί ουσιαστικά σε υποανάπτυξη. Γνωρίζετε ότι την τελική ευθύνη για τον χάρτη της τριτοβάθμιας εκπαίδευσης στη χώρα την έχει η Κυβέρνηση και αυτή έχει και την απόφαση. Γνωρίζετε ότι με την ελάχιστη βάση εισαγωγής θα οδηγήσετε χιλιάδες μαθητές εκτός δημοσίων πανεπιστημίων τα επόμενα χρόνια. Γνωρίζετε ότι αυτή η απόφασή σας θα πλήξει ουσιαστικά τα περιφερειακά τμήματα, όπως αυτά της Ηλείας. Γνωρίζετε ότι για το ακαδημαϊκό έτος 2021-2022 το πανεπιστήμιο πρότεινε τη ραγδαία μείωση των εισακτέων φοιτητών στα τμήματα της Ηλείας κατά 60% περίπου. Σας ρωτώ, λοιπόν, και μαζί με την ερώτηση τη δική μου όλοι οι πολίτες της Ηλείας αγωνιούν και ρωτούν και ανησυχούν, αν θα αποδεχτείτε την πρόταση του πανεπιστημίου, που εξαφανίζει την Ηλεία από τον χάρτη της τριτοβάθμιας εκπαίδευσης, αν θα διατηρήσετε τα πανεπιστημιακά τμήματα της Ηλείας στο μηχανογραφικό χωρίς να κάνετε αυτήν τη ραγδαία μείωση στους εισακτέους και αν θα φροντίσετε για την έμπρακτη στήριξη και ενίσχυση των τμημάτων για να έχουν τον ρόλο και τη βαρύτητα που τους αξίζει.
Και εγώ ευχαριστώ πολύ, κύριε Καλαματιανέ. Κύριε Υπουργέ, έχετε τον λόγο για έξι λεπτά.
Κύριε Πρόεδρε, ευχαριστώ πάρα πολύ. Κυρίες και κύριοι συνάδελφοι, γνωρίζω το πρόβλημα, που έχει δημιουργηθεί στην Ηλεία. Για να καταγραφεί και στα Πρακτικά, υπενθυμίζω ότι η Σύγκλητος του Πανεπιστημίου Πατρών στις 22 Μαρτίου αποφάσισε επί πενήντα ενός παρόντων με ψήφους σαράντα πέντε «υπέρ», τρία «λευκά» και τρία «κατά» να αποδεχτεί την εισήγηση στρατηγικού σχεδιασμού, η οποία προβλέπει, μεταξύ άλλων, τη συγχώνευση ουσιαστικά του Τμήματος Μουσειολογίας με ένα Τμήμα Ιστορίας - Αρχαιολογίας που θα δημιουργηθεί στην Πάτρα και τη συγχώνευση και μεταφορά του Τμήματος Γεωπονίας στον Νομό Αιτωλοακαρνανίας. Η εισήγηση του Πανεπιστημίου Πατρών έχει σταλεί αυτήν τη στιγμή στην ΕΘΑΑΕ. Ένα πρώτο ερώτημα είναι ποια είναι τα κριτήρια, βάσει των οποίων βγήκε αυτήν η απόφαση. Και εδώ πέρα έχουμε τον ν. 4485/2017, ο οποίος, μεταξύ άλλων, έχει δύο κριτήρια όταν λέει πότε ιδρύονται, συγχωνεύονται, κατατέμνονται, μετονομάζονται και καταργούνται ΑΕΙ ή μεταβάλλεται η έδρα τους και λέει ότι όταν επιβάλλεται από τον δυσανάλογα μεγάλο ή μικρό ετήσιο αριθμό φοιτητών ή αποφοίτων ανά μέλος ΔΕΠ και όταν η λειτουργία μεμονωμένων ΑΕΙ όχι μόνο δεν δικαιολογείται επιστημονικά, αλλά αντιθέτως δυσχεραίνει την έρευνα και τη διδασκαλία στα αντίστοιχα γνωστικά πεδία. Από ό,τι διάβασα, λοιπόν, στην εισήγηση της Επιτροπής Στρατηγικού Σχεδιασμού, αυτό είναι το σημείο στο οποίο βασίζεται και το Πανεπιστήμιο Πατρών και έρχεται και καταθέτει αυτές τις προτάσεις. Από την ώρα που βρίσκεται ενώπιον της εθνικής αρχής, εγώ δεν μπορώ να πάρω θέση, διότι εάν πάρω θέση, καταργώ τον ρόλο της εθνικής αρχής. Το Υπουργείο Παιδείας μπορεί να πάρει θέση μόνο αφού δει την εισήγηση της εθνικής αρχής. Επομένως, οποιοδήποτε άλλο σχόλιό μου επ' αυτού του θέματος δεν μπορεί να γίνει. Θα κάνω μόνο ένα σχόλιο σε αυτό που είπε ο κ. Κατρίνης για το Τμήμα Μουσειολογίας. Το είχα πει και την άλλη φορά, κύριε Κατρίνη και το λέω ξανά: Ένα Τμήμα Μουσειολογίας, το οποίο στα περισσότερα κράτη της Ευρώπης δεν υφίσταται καν ως προπτυχιακό τμήμα και είναι μεταπτυχιακή κατεύθυνση ή κατεύθυνση εσωτερικώς σε κάποιο άλλο τμήμα που κάνει Αρχαιολογία, επί παραδείγματι, και με έναν τεράστιο αριθμό ανθρώπων που συμμετέχουν, θεωρώ ότι θα πρέπει να βγούμε και να πούμε ευθέως στους συμπολίτες μας στην Ηλεία ότι κάποιος τους κορόιδευε όλα αυτά τα χρόνια που έφτιαχνε τέτοια τμήματα, τα οποία δεν είχαν αντίκρισμα στην αγορά εργασίας. Αυτό είναι βασικό να το συνειδητοποιήσουμε. Τελευταίο σημείο είναι ότι είμαι ανοιχτός σε προτάσεις σας - έχουμε επικοινωνήσει επανειλημμένως - να δούμε τι μπορούμε να κάνουμε, με βάση σοβαρές προτάσεις, για το μέλλον πανεπιστημιακών τμημάτων στο Νομό Ηλείας. Έχω ήδη αναφερθεί στην περίπτωση της Αρχαίας Ολυμπίας και τι μπορεί να γίνει σε σχέση με την Αρχαία Ολυμπία. Είμαι ανοικτός, το Υπουργείο είναι ανοικτό σε προτάσεις σοβαρές επί του θέματος.
Ευχαριστώ, κύριε Υπουργέ. Κύριε Κατρίνη, έχετε το λόγο για τη δευτερολογία σας.
Κύριε Υπουργέ, πραγματικά τα λίγα χρόνια που είμαι στην Εθνική Αντιπροσωπεία δεν μου έχει τύχει ποτέ να έρθει μέλος της Κυβέρνησης και για ένα συγκεκριμένο ζήτημα που άπτεται της αρμοδιότητάς του να απαντήσει «δεν έχω θέση και δεν θέλω να τοποθετηθώ δημοσίως». Κατ' αρχάς, με τη δική σας τοποθέτηση πήρατε σαφώς θέση. Έχουμε ξανακάνει αυτό το διάλογο εδώ μέσα. Επιμένετε ότι είναι αχρείαστο ένα Τμήμα Μουσειολογίας. Την άλλη φορά σας έδωσα πλήρη κατάλογο σε ποια πανεπιστήμια του εξωτερικού αποτελεί προπτυχιακό τμήμα κι εσείς επιμένετε ότι είναι ένα τμήμα, το οποίο είναι μόνο σε μεταπτυχιακό επίπεδο. Άρα, παίρνετε θέση για το ζήτημα και ουσιαστικά μάς λέτε ότι δεν χρειάζεται. Όμως, προσέξτε. Εδώ υπάρχουν συγκεκριμένα ερωτήματα, κύριε Υπουργέ, στα οποία δεν θα αποφύγετε να απαντήσετε. Πρώτον, επίκειται υπουργική απόφαση για τη δημοσίευση του μηχανογραφικού των πανελλαδικών εξετάσεων τις επόμενες ημέρες. Σε αυτό το μηχανογραφικό θα περιλαμβάνονται τα τμήματα με έδρα στην Ηλεία, όπως είναι σήμερα και όπως πρότεινε και το Πανεπιστήμιο Πατρών με την απόφαση που σας έστειλε; Με μειωμένο αριθμό στη μουσειολογία, αλλά προτείνει για φέτος να συμπεριληφθεί. Αυτό είναι το πρώτο ερώτημα. Δεύτερον, πότε θα ολοκληρωθεί η αξιολόγηση από την Εθνική Αρχή Ανώτατης Εκπαίδευσης, για να ξέρουμε και εμείς ποιο είναι το πόρισμα της εθνικής αρχής, το οποίο θα λάβετε υπ' όψιν πριν πάρετε την τελική απόφαση; Γιατί συμφωνούμε ότι η τελική απόφαση είναι δική σας, είναι της Κυβέρνησης, είναι της πολιτείας για το αν θα αποδεχθεί ή μη τις εισηγήσεις της συγκλήτου και της Εθνικής Αρχής Ανώτατης Εκπαίδευσης. Τρίτον, δεν μας είπατε αν η Εθνική Αρχή Ανώτατης Εκπαίδευσης θα σας κάνει εισήγηση για όλα τα τμήματα της χώρας ή αν θα περιοριστεί μόνο στο Πανεπιστήμιο Πατρών και στα τμήματα της Ηλείας. Και σε αυτό θέλουμε ξεκάθαρη θέση. Υπάρχει διαδικασία αξιολόγησης αυτή τη στιγμή σε όλα τα πανεπιστημιακά ιδρύματα, για να δούμε αν εφαρμόζονται ενιαία κριτήρια ή εσείς ξεκινάτε με case study το πρόθυμο Πανεπιστήμιο Πατρών και τα τμήματα της Ηλείας; Αυτό είναι ένα σαφές ερώτημα και πρέπει να ξέρουμε την απάντηση. Το τελευταίο ερώτημα είναι το εξής: Όταν έρθει αυτή η εισήγηση - που δεν μας έχετε προσδιορίσει χρονικά πότε είναι, αν θα είναι πριν ή μετά το μηχανογραφικό, αν θα αφορά όλα τα πανεπιστήμια ή αν θα αφορά κάποια πανεπιστήμια, αν θα αξιολογεί όλα τα τμήματα ή αν θα αξιολογεί μερικά τμήματα - και όλα αυτά τα πορίσματα, είστε διατεθειμένος στο πλαίσιο μιας ανοικτής και δημοκρατικής διαδικασίας να τα φέρετε προς συζήτηση στη Βουλή, για να συζητήσετε και με τους Κοινοβουλευτικούς Εκπροσώπους της Ηλείας αλλά και με τους αυτοδιοικητικούς φορείς, οι οποίοι σας έχουν αντιπροτείνει συγκεκριμένα πράγματα;
Ωραία.
Τελειώνω, κύριε Πρόεδρε. Τελευταία φράση.
Έχετε πάρει τέσσερα λεπτά πριν και τέσσερα τώρα, σύνολο οκτώ, αντί για πέντε.
Δεν κάνατε καμμία αναφορά - και πραγματικά με εκπλήσσει αυτό, περίμενα να κάνετε μία αναφορά - για την πρόταση ίδρυσης σχολής πολιτισμού στην Ηλεία και στην Αρχαία Ολυμπία και είδα ότι το προσπεράσατε χωρίς την παραμικρή αναφορά σε αυτό το ζήτημα.
Μάλιστα. Το λόγο έχει ο κ. Καλαματιανός για τη δευτερολογία του.
Ευχαριστώ, κύριε Πρόεδρε. Κύριε Υφυπουργέ, η Ηλεία είναι ένας τόπος, που διαθέτει απαράμιλλα πλεονεκτήματα και χαρακτηριστικά. Στην Ηλεία βρίσκεται η Ολυμπία. Είναι ο τόπος των Ολυμπιακών Αγώνων. Είναι ένας τόπος, που έχει τεράστια πολιτιστική κληρονομιά με παγκόσμια απήχηση μάλιστα. Είναι ένας τόπος που βρίσκεται ένας από τους πιο αρδευόμενους, πιο παραγωγικούς και πιο μεγάλους σε έκταση κάμπους στη χώρα. Πιστεύω ότι συμφωνείτε και εσείς ότι η Ηλεία με αυτά τα χαρακτηριστικά αξίζει να έχει βιώσιμα και ανεπτυγμένα πανεπιστημιακά τμήματα και σχολές, οι οποίες, βέβαια, να συνδέονται με την πολιτιστική διάσταση του τόπου, με τη γεωπονία και την αγροτιά, με τον αθλητισμό. Έτσι αξιοποιείται και ωφελείται όχι μόνο η Ηλεία, αλλά ολόκληρη η χώρα. Η κυβέρνηση του ΣΥΡΙΖΑ, υλοποιώντας αυτή τη στόχευση, θεσμοθέτησε για πρώτη φορά τρία πανεπιστημιακά τμήματα, Μουσειολογία, Γεωπονία και Τμήμα Επιστημών Φυσικής Αγωγής και Αθλητισμού. Η Κυβέρνησή σας έσπευσε χωρίς καμμία πρόταση του πανεπιστημίου - και είπατε προηγουμένως ότι θα δεχθείτε την πρόταση της εθνικής αρχής, αλλά δεν πρέπει να κρύβεστε πίσω από αυτή την πρόταση ούτε του πανεπιστημίου ούτε της εθνικής αρχής, η τελική απόφαση είναι δική σας, κύριε Υπουργέ και της Κυβέρνησής σας - φρόντισε, λοιπόν, η Κυβέρνησή σας χωρίς τέτοια πρόταση να αναστείλει τη λειτουργία του ΤΕΦΑΑ στον τόπο που γέννησε τους Ολυμπιακούς Αγώνες. Εκεί παραβήκατε τις προτάσεις του πανεπιστημίου, γιατί το Πανεπιστήμιο της Πάτρας τον Ιούνιο του 2019 πρότεινε υπέρ της λειτουργίας του ΤΕΦΑΑ. Εσείς, όμως, σπεύσατε να αναστείλετε τη λειτουργία του, αντί να φροντίσετε και να κάνετε τα πάντα ώστε να λειτουργήσει η Γυμναστική Ακαδημία επιτέλους στον τόπο που γέννησε τους Ολυμπιακούς Αγώνες. Μετά από δεκαετίες διορθώθηκε το λάθος και εσείς αναστείλατε τη λειτουργία, χωρίς - ξαναλέω - να λαμβάνετε υπ' όψιν καμμία πρόταση του πανεπιστημίου, που η πρόταση του πανεπιστημίου ήταν να λειτουργήσει το ΤΕΦΑΑ στην Ολυμπία και στην Ηλεία. Άρα, λοιπόν, δεν μπορείτε να λέτε «ό,τι πει το πανεπιστήμιο, ό,τι πει η εθνική αρχή». Το έχετε παραβεί ήδη μια φορά αυτό. Θυμίζω, επίσης, ότι το Πανεπιστήμιο Πατρών αρχικά για τον νόμο Γαβρόγλου είχε προτείνει αρνητικά. Η κυβέρνηση, όμως, τότε του ΣΥΡΙΖΑ παρέβλεψε αυτή την πρόταση, γιατί πίστευε ότι αξίζει η Ηλεία να έχει πανεπιστημιακά τμήματα και όχι μόνο να έχει, αλλά να λειτουργούν σωστά, να ευημερούν και να αναπτύσσονται, γιατί συνδέονται με τα συγκριτικά χαρακτηριστικά του τόπου. Είναι, λοιπόν, πολιτική απόφαση, κύριε Υπουργέ, είναι απόφαση της Κυβέρνησής σας ξεκάθαρα και ξαναλέω - επαναλαμβάνω - ότι δεν πρέπει να κρύβεστε πίσω από καμμία πρόταση του πανεπιστημίου, πίσω από καμμία πρόταση της εθνικής αρχής, γιατί την τελική απόφαση και ευθύνη την έχετε εσείς και η Κυβέρνησή σας. Αναφερθήκατε στον ν.4485/2017. Όμως, θυμίζω, κύριε Υπουργέ, ότι τα τμήματα της Ηλείας ιδρύθηκαν με νόμο, τον ν.4610. Εσείς τι μας λέτε; Θα πάτε να καταργήσετε τμήματα που ιδρύθηκαν με νόμο, με προεδρικό διάταγμα; Αυτό προτείνει ο ν.4485/2017, που είναι προγενέστερος νόμος. Αυτό θα κάνετε; Δεν θα έρθετε στην Εθνική Αντιπροσωπεία να συζητηθεί το θέμα, να τεθούν όλα τα ζητήματα, να ακουστούν οι φορείς και να γίνουν και οι προτάσεις και θα το παραβλέψετε όλο αυτό; Δεν απαντήσατε, επίσης, για το αν θα είναι στο μηχανογραφικό. Αυτό είναι μια άμεση, τωρινή απόφαση.
Ολοκληρώστε, κύριε συνάδελφε.
Μέσα στις επόμενες βδομάδες θα καταρτιστεί. Και αν περιληφθούν τα τμήματα στο μηχανογραφικό, θα είναι με τεράστια, ραγδαία μείωση των εισακτέων; Τα οδηγείτε, δηλαδή, σε αργό θάνατο; Αυτά.
Ορίστε, κύριε Υπουργέ, έχετε τον λόγο για τη δευτερολογία σας.
Ευχαριστώ πολύ, κύριε Πρόεδρε. Ο συνάδελφος κ. Καλαματιανός στη δευτερολογία του επεσήμανε ακριβώς το πρόβλημα το οποίο υπάρχει και με την ΕΘΑΑΕ και το οποίο δεν αντιλαμβανόμαστε, από ό,τι φαίνεται, σε αυτή την Αίθουσα. Ποιο είναι το πρόβλημα; Το πρόβλημα είναι ότι όταν έρχεσαι και καταθέτεις πρόταση για να φτιαχτεί ένα νέο τμήμα, πρέπει αυτή η πρόταση υποχρεωτικώς να αξιολογηθεί, να δεις αν έχει αντίκρισμα. Τα παιδιά τα οποία θα μπουν μέσα στο πανεπιστήμιο θα βρουν δουλειά αύριο το πρωί, ή θα κάνεις στρατιές ανέργων; Υπάρχουν υποδομές για να το κάνεις; Αν δεν υπάρχουν, πόσο καιρό θέλουν για να φτιαχτούν; Στην προκειμένη περίπτωση, παρ' ότι υπήρχε νόμος, κύριε Καλαματιανέ, που είχε ψηφίσει η δική σας κυβέρνηση, η δική σας κυβέρνηση επέλεξε να τον ακυρώσει στην πράξη, ιδρύοντας τμήματα χωρίς καμμία αξιολόγηση. Αναφερθήκατε στο Τμήμα ΤΕΦΑΑ. Για να μπορέσει να λειτουργήσει αυτό το τμήμα, πρέπει να αξιολογηθεί το πρόγραμμα σπουδών από την ΕΘΑΑΕ. Έχει κατατεθεί πρόταση για να αξιολογηθεί το πρόγραμμα σπουδών του ΤΕΦΑΑ; Όχι. Επομένως, τι συζητάμε για το ΤΕΦΑΑ; Έρχομαι στο θέμα του ρόλου της Εθνικής Αρχής Ανωτάτης Εκπαιδεύσεως. Κύριε Κατρίνη, όταν ήμουν φοιτητής, μιλούσαμε για την κλασσική διάκριση των εξουσιών, για την εκτελεστική, τη νομοθετική και τη δικαστική εξουσία. Τα τελευταία χρόνια, δίπλα σε αυτά έχει προκύψει και αυτή η καινούργια τάση για ανεξάρτητες αρχές, οι οποίες δεν σχετίζονται με την εκτελεστική εξουσία, αλλά εισηγούνται. Εάν εγώ σήμερα πω ότι θα κάνουμε το «άλφα» ή το «βήτα», ακυρώνω ουσιαστικά την ύπαρξη της Εθνικής Αρχής Ανωτάτης Εκπαιδεύσεως. Προφανώς και θα θέλατε, πάρα πολύ, να βγω και να πω ότι την ακυρώνω. Όμως, ο θεσμικός μου ρόλος μού επιβάλλει να σας πω ότι θα περιμένω να ακούσω, να δω τι λέει και να σεβαστώ την απόφασή της και να κρίνω βάσει αυτής της αποφάσεως. Τώρα όσον αφορά το πώς κρίνουμε σε αυτές τις περιπτώσεις, πάλι δεν κρίνουμε κατά το δοκούν, αλλά βάσει των ισχυόντων νόμων. Και εδώ πέρα λέμε ότι για να μπορέσουν να αλλάξουν όλα αυτά τα οποία λέτε, να γίνουν συγχωνεύσεις και τα λοιπά και τα λοιπά ή να παραμείνουν τμήματα σε αντίθεση με τη γνώμη του πανεπιστημίου, χρειάζεται να υπάρχει πάντοτε η σύμφωνη γνώμη του πανεπιστημίου. Επομένως, οτιδήποτε και να γίνει, πάντα θα χρειάζεται η σύμφωνη γνώμη του πανεπιστημίου, εκτός αν ακολουθήσουμε την παλαιά μέθοδο ΣΥΡΙΖΑ που αγνοούμε τους νόμους και λέμε «αλλάζουμε με έναν καινούργιο νόμο και περνάμε το “άλφα” ή το “βήτα”». Τώρα, αναφερθήκατε στην ίδρυση Σχολής Πολιτισμού. Μέχρι στιγμής στην υπηρεσία μας δεν υπάρχει πρόταση για ίδρυση αυτόνομης Σχολής Πολιτισμού στην Ηλεία. Δεν ξέρω αν θα υπάρξει, αλλά μέχρι στιγμής δεν υπάρχει. Επίσης, ρωτήσατε εάν η ΕΘΑΑΕ αξιολογεί όλα τα ΑΕΙ της χώρας. Τα αξιολογεί διαρκώς με τον ίδιο τρόπο. Πριν μερικές μέρες μάλιστα, αξιολόγησε και το δικό μου πανεπιστήμιο, το Πάντειο. Είναι μία διαδικασία στην οποία δεν επεμβαίνει η πολιτική ηγεσία του Υπουργείου. Υπάρχουν συγκεκριμένοι κανόνες. Έχουν φτιάξει ένα πλήρες σώμα κανόνων, που πρέπει να πληρούνται και αξιολογούνται βάσει αυτού του σώματος. Βάσει αυτών των στοιχείων, λοιπόν, θα αξιολογηθεί και η πρόταση του Πανεπιστημίου Πατρών. Ως προς το θέμα τώρα του Τμήματος Μουσειολογίας, το είχαμε πει και την άλλη φορά και επιμένω σε αυτό το οποίο σας λέω. Θα ήθελα να δω πόσα Τμήματα Μουσειολογίας υπάρχουν, επί παραδείγματι, στην Ισπανία ή στην Ιταλία. Η Ιταλία είναι μία χώρα, που έχει κι εκείνη πάρα πολλές αρχαιότητες, όπως και εμείς. Άραγε, πόσα Τμήματα Μουσειολογίας υπάρχουν στην Ιταλία σε προπτυχιακό επίπεδο; Ας το δούμε έτσι, για να καταλάβουμε τι λέμε. Σε κάποιες περιπτώσεις υπάρχουν μεταπτυχιακές κατευθύνσεις, αλλά εγώ δεν έχω δει αυτοτελές Τμήμα Μουσειολογίας. Περιμένω να δω και την εισήγηση της ΕΘΑΑΕ και μακάρι να διαψευστώ. Όμως, επειδή το έψαξα αρκετά, δεν μπόρεσα να το βρω έως τώρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Και έρχομαι και στο τελευταίο σημείο. Σας είπα και προηγουμένως ότι το κρίσιμο για το Υπουργείο Παιδείας είναι να καθίσουμε να συζητήσουμε σοβαρά όχι με βάση τα «θέλω» μας, όπως ότι θα ήθελα να έχω ένα τμήμα με πεντακόσια ή με χίλια άτομα στον Νομό Ηλείας, αλλά με βάση τις δυνατότητες και τις ανάγκες του νομού. Αυτό είναι κάτι που περιμένω και η πόρτα μου είναι διαρκώς ανοιχτή σε σοβαρές προτάσεις. Όσον αφορά τώρα για την Αρχαία Ολυμπία, σας είπα και την άλλη φορά ότι θεωρώ πως είναι το ισχυρό χαρτί του Νομού Ηλείας και πιστεύω ένα από τα δύο ισχυρά χαρτιά ολόκληρης της Πελοποννήσου. Να δούμε πώς θα το αξιοποιήσουμε σωστά. Το να «πετροβολάμε» απλώς και να λέμε «δεν μας αρέσει το ένα, δεν μας αρέσει το άλλο» δεν είναι κάτι δημιουργικό. Περιμένω και η πόρτα μου είναι ανοιχτή, κάτι που πραγματικά εννοώ, σε κάθε σοβαρή πρόταση. Σας ευχαριστώ πολύ.
Κι εγώ σας ευχαριστώ, κύριε Υπουργέ.
Στο μηχανογραφικό θα είναι;
Περιμένω τις επόμενες μέρες να βγει η απόφαση…
Συνεχίζουμε με την όγδοη με αριθμό 656/5-4-2021 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς την Υπουργό Παιδείας και Θρησκευμάτων, με θέμα: «Επαγγελματικά δικαιώματα αποφοίτων τμημάτων ΑΕΙ και ΤΕΙ Βιβλιοθηκονομίας». Και σε αυτήν θα απαντήσει ο Υφυπουργός Παιδείας κ. Ευάγγελος (Άγγελος) Συρίγος. Κύριε Δελή, έχετε τον λόγο.
Ευχαριστώ πολύ, κύριε Πρόεδρε. Το ζήτημα που φέρνουμε σήμερα, κύριε Υπουργέ, είναι ενδεικτικό και αποκαλυπτικό του αντεργατικού χαρακτήρα της κυβερνητικής πολιτικής διαχρονικά στον συγκεκριμένο χώρο τον οποίο αναφερόμαστε. Όπως είναι γνωστό εδώ και χρόνια στην τριτοβάθμια εκπαίδευση λειτουργούν τα Τμήματα Αρχειονομίας και Βιβλιοθηκονομίας, παλαιότερα ως ΤΕΙ, τώρα πια μονάχα ως πανεπιστημιακές σχολές. Η παλαιότερη από αυτές τις πανεπιστημιακές σχολές είναι το Τμήμα Αρχειονομίας, Βιβλιοθηκονομίας και Μουσειολογίας του Ιονίου Πανεπιστημίου. Ιδρύθηκε από το 1993 ήδη. Και βεβαίως αντίστοιχα τμήματα λειτουργούν και στο Πανεπιστήμιο Δυτικής Αττικής, καθώς και στο Διεθνές Πανεπιστήμιο Ελλάδας με έδρα τη Θεσσαλονίκη ως μετεξέλιξη του ΤΕΙ Θεσσαλονίκης. Οι εκατοντάδες, λοιπόν, απόφοιτοι όλων αυτών των τμημάτων είτε των παλαιότερων ΤΕΙ είτε των πανεπιστημιακών σχολών αντιμετωπίζουν πάρα πολύ σοβαρά προβλήματα επαγγελματικής απορρόφησης και αποκατάστασης, αν και θα μπορούσαν - και φυσικά θα έπρεπε - όλοι αυτοί οι απόφοιτοι με βάση τις σπουδές τους, είτε να εργάζονται στις υπηρεσίες των Γενικών Αρχείων του Κράτους, αλλά και άλλων αρχείων των πανεπιστημίων, τραπεζών, οργανισμών, δικαστηρίων, Υπουργείων διαφόρων δημοσίων φορέων κυβερνητικών είτε να εργάζονται στις διάφορες βιβλιοθήκες της χώρας, στην Εθνική Βιβλιοθήκη για παράδειγμα, στη Βιβλιοθήκη της Βουλής, στις πανεπιστημιακές, της δημοτικές, στις σχολικές βιβλιοθήκες, στις βιβλιοθήκες των Υπουργείων, των ερευνητικών κέντρων, των μουσείων, των νοσοκομείων για τις οποίες καταθέσαμε γραπτή ερώτηση πριν από λίγες μέρες, των τραπεζών και άλλων οργανισμών, σε εκδοτικούς οίκους, σε έργα ψηφιοποίησης των βιβλιοθηκών, είτε να εργάζονται σε υπηρεσίες τεκμηρίωσης και ενημέρωσης, καθώς μπορούν ως γνωστόν να ασκήσουν και καθήκοντα τεκμηριωτή, όπως προβλέπει ο ν.1566 από το 1986. Αυτό δυστυχώς δεν συμβαίνει, κύριε Υπουργέ και είναι χαρακτηριστικά όσο και αποκαλυπτικά τα αποδεικτικά στοιχεία, που παρουσίασε το περιφερειακό τμήμα της Ένωσης Ελλήνων Βιβλιοθηκονόμων Βορείου Ελλάδας σε σχετική του καταγγελία στην Ευρωπαϊκή Επιτροπή. Σας ρωτάμε, λοιπόν, κύριε Υπουργέ: Ποιος ο σχεδιασμός της Κυβέρνησής σας για την κάλυψη των κενών οργανικών θέσεων και την πρόσληψη με μόνιμη όμως σχέση εργασίας, βιβλιοθηκονόμων, αρχειονόμων στις βιβλιοθήκες της χώρας, στην Εθνική Βιβλιοθήκη, τα κατά τόπους γενικά αρχεία του κράτους, εξαλείφοντας το φαινόμενο των αποσπάσεων υπαλλήλων άλλων ειδικοτήτων; Ποιος είναι ο σχεδιασμός της Κυβέρνησής σας ή αν είναι στις προθέσεις σας η αλλαγή του απαρχαιωμένου οργανισμού πια των Γενικών Αρχείων του Κράτους από το μακρινό 1991 που συνεχίζει να προβλέπει στον κλάδο των Αρχειονόμων να τοποθετούνται και να μπορούν να μεταταχθούν πτυχιούχοι φιλοσοφικής, νομικής για τους οποίους αρκεί να διαθέτουν μια απλή τριετή αρχειακή προϋπηρεσία; Και τέλος, είναι στις προθέσεις της Κυβέρνησης να συμπεριλάβει και τους πτυχιούχους των τμημάτων ΑΕΙ και ΤΕΙ Αρχειονομίας, Βιβλιοθηκονομίας στις προκηρυσσόμενες θέσεις για πρόσληψη διοικητικών υπαλλήλων στους φορείς του δημοσίου και του ευρύτερου δημόσιου τομέα; Ευχαριστώ.
Κύριε Υπουργέ, έχετε τον λόγο για την πρωτολογία.
Ευχαριστώ πολύ, κύριε Πρόεδρε. Κύριε συνάδελφε, πρόσφατα κατατέθηκε στις αρμόδιες υπηρεσίες του Υπουργείου Παιδείας το σχέδιο οργανισμού λειτουργίας της Εθνικής Βιβλιοθήκης της Ελλάδος στο οποίο προβλέπονται συνολικά τριακόσιες ενενήντα θέσεις διαφόρων κατηγοριών, εκ των οποίων εκατόν εξήντα τέσσερις προβλέπεται να είναι πτυχιούχοι Τμημάτων Βιβλιοθηκονομίας, Αρχειονομίας και Επιστήμης της Πληροφόρησης και πιο συγκεκριμένα ογδόντα εννέα κλάδου Βιβλιοθηκονόμων και Αρχειονόμων και εβδομήντα πέντε κλάδου Βιβλιοθηκονόμων. Αναμένεται η έγκριση του οργανισμού εντός του 2021. Προτεραιότητα της Εθνικής Βιβλιοθήκης είναι η πλήρης στελέχωσή της απ' όλες τις προβλεπόμενες ειδικότητες αλλά πρωτίστως από τον κλάδο των Βιβλιοθηκονόμων οι οποίοι αποτελούν το 42% των συνολικών θέσεων της Εθνικής Βιβλιοθήκης. Αυτό είναι το πρώτο σημείο. Το δεύτερο σημείο είναι ότι το Υπουργικό Συμβούλιο στις 16-7-2020 ενέκρινε την κίνηση διαδικασιών πλήρωσης δέκα θέσεων αρχειονόμων στα ΓΑΚ, τεσσάρων θέσεων βιβλιοθηκονόμων στην Εθνική Βιβλιοθήκη, οκτώ θέσεων βιβλιοθηκονόμων και έξι θέσεων ΤΕ βιβλιοθηκονόμων στις δημόσιες βιβλιοθήκες κι έχει ξεκινήσει η διαδικασία προκήρυξής τους. Επίσης, μέσα απ' τον κλάδο κινητικότητας μετατάχθηκαν συνολικά δεκατρία άτομα με ειδικότητες βιβλιοθηκονόμων σε αντίστοιχες μονάδες, βιβλιοθήκες, ΓΑΚ κ.λπ.. Τέλος, με την από 30-9-2020 πράξη του Υπουργικού Συμβουλίου εγκρίθηκε η άμεση πλήρωση πέντε σχετικών οργανικών θέσεων στην Εθνική Βιβλιοθήκη Ελλάδας. Τελευταίο σημείο στην πρωτολογία μου. Αναφερθήκατε στο άρθρο 22 του ν.1946/1991 στο οποίο εδίδετο κατ' εξαίρεση η δυνατότητα πτυχιούχοι της Φιλοσοφικής Σχολής ή νομικού τμήματος της Νομικής Σχολής, εφόσον έχουν τριετή εμπειρία, να μπορούν να εργάζονται. Αυτό έχει καταργηθεί από το 2019 με το άρθρο 201 του ν.4610/2019. Οπότε δεν ισχύει αυτό το άρθρο.
Ευχαριστώ, κύριε Υπουργέ. Κύριε Δελή, έχετε τον λόγο για τη δευτερολογία σας.
Ακούγοντας την απάντηση του Υπουργού θέλω να κάνω ορισμένες παρατηρήσεις σε σχέση με τις προγραμματισμένες προσλήψεις με βάση το σχέδιο του νέου κανονισμού της Εθνικής Βιβλιοθήκης της Ελλάδας. Παρατηρούμε ότι συνεχίζεται η ίδια ποσόστωση σε σχέση με τις προσλήψεις των αναγκαίων βιβλιοθηκονόμων, στη Εθνική Βιβλιοθήκη συγκεκριμένα. Αποτελούν μόνο το 42% όπως είπατε των συνολικών προσλήψεων στην Εθνική Βιβλιοθήκη της Ελλάδας. Δεν είναι οι μόνες ανάγκες. Δεν έχει ανάγκη βιβλιοθηκονόμων μόνο η Εθνική Βιβλιοθήκη της Ελλάδας. Όσο για τις άλλες προσλήψεις, συγκράτησα κάποια νούμερα. Δέκα σε κάποια βιβλιοθήκη, οκτώ εδώ, έξι εκεί. Δεν αποτελούν παρά μικρές σταγόνες στον ωκεανό των ελλείψεων, κύριε Υπουργέ. Βεβαίως επιβεβαιώσατε κι εσείς ότι εξακολουθεί αυτή η ακατάλληλη - ας μου επιτραπεί - για τη λειτουργία των βιβλιοθηκών χρήση των αποσπάσεων και των μετατάξεων με ανθρώπους που δεν έχουν και ιδιαίτερη σχέση με το αντικείμενο μιας σύγχρονης λειτουργίας της βιβλιοθήκης. Κύριε Υπουργέ, στα Γενικά Αρχεία του Κράτους με βάση τον ν.4610, που κι εσείς πριν από λίγο αναφέρατε, από τις πεντακόσιες πενήντα έξι οργανικές θέσεις που προβλέπει αυτός ο νόμος, που ψηφίστηκε από τον ΣΥΡΙΖΑ, μόνο οι εκατόν ογδόντα πέντε κατανεμήθηκαν στον κλάδο των Βιβλιοθηκονόμων. Είναι ένα ποσοστό γύρω στο 30% -33%. Οι υπόλοιπες τριακόσιες εβδομήντα μια θέσεις κατανεμήθηκαν μεταξύ μη συναφών με το αντικείμενο επιστημόνων. Στις σαράντα έξι δημόσιες βιβλιοθήκες, που λειτουργούν στη χώρα μας και στις οποίες απασχολούνται εκατόν δέκα υπάλληλοι, μόνο οι σαράντα απ' αυτούς είναι κάτοχοι πτυχίου βιβλιοθηκονομίας. Αν, δε, μιλήσουμε για τις χίλιες οκτακόσιες περίπου σχολικές βιβλιοθήκες στη δευτεροβάθμια εκπαίδευση, για τις οποίες πριν από κάποια χρόνια ξοδεύτηκαν πάρα πολλά χρήματα, δεν δουλεύει σε καμμία απ' αυτές ούτε ένας διορισμένος επιστήμονας βιβλιοθηκονόμος. Επίσης, έχει σημασία, όπως καταλαβαίνετε, να μπορούμε να κατανοήσουμε - και νομίζω ο οποιοσδήποτε κατανοεί - τον ρόλο και τη σημασία που αποκτά η σχολική βιβλιοθήκη για τη λειτουργία μιας σχολικής μονάδας. Ενώ λοιπόν, οι απόφοιτοι του κλάδου αποκλείονται παντελώς από την κατάληψη άλλων θέσεων στον δημόσιο τομέα, είναι συχνό το φαινόμενο, με βάση την ισχύουσα νομοθεσία πάντα, θέσεις οι οποίες προϋποθέτουν σπουδές βιβλιοθηκονομίας, να καταλαμβάνονται από κατόχους άλλων πτυχίων. Στο Τεχνικό Επιμελητήριο της Ελλάδος για παράδειγμα, μπορούν να ορίζονται ως προϊστάμενοι βιβλιοθήκης μηχανικοί και όχι βιβλιοθηκονόμοι. Σύμφωνα με τον νόμο για τη θέση του Γενικού Διευθυντή της Εθνικής Βιβλιοθήκης της Ελλάδας αρκεί ένα οποιοδήποτε πτυχίο τριτοβάθμιας εκπαίδευσης, χωρίς να απαιτείται καμμία συνάφεια με το γνωστικό αντικείμενο της βιβλιοθηκονομίας, ενώ ισχύουν σε μεγάλο βαθμό αρκετές διατάξεις από τον ιδρυτικό νόμο των Γενικών Αρχείων του Κράτους. Κάθε χρόνο πραγματοποιούνται, δυστυχώς, εκατοντάδες αποσπάσεις εκπαιδευτικών ποικίλων ειδικοτήτων. Δεν έχουμε τίποτα με τους ανθρώπους. Απλώς, θα πρέπει ο κάθε εργαζόμενος να εργάζεται εκεί που πρέπει να εργάζεται. Τέλος, να αναφέρουμε πως το 2002 ψηφίστηκε ο ν.2986, το άρθρο 11 του οποίου προέβλεπε τη σύσταση εκατό θέσεων βιβλιοθηκονόμων, πενήντα πανεπιστημιακής και άλλων πενήντα αποφοίτων ΤΕΙ, στις σχολικές βιβλιοθήκες της Ελλάδας. Αυτή η διάταξη, αυτό το άρθρο ουδέποτε εφαρμόστηκε, ένα άρθρο που ακόμα και αυτό να εφαρμοζόταν θα αποτελούσε σταγόνα στον ωκεανό των αναγκών. Δεν έχει υλοποιηθεί, λοιπόν, ούτε αυτό ακόμα. Νομίζουμε ότι τελικά εν κατακλείδι και κλείνω, κύριε Πρόεδρε, αυτή η απαξιωτική συμπεριφορά της πολιτείας διαχρονικά, απέναντι στις βιβλιοθήκες και ιδιαίτερα απέναντι στις σχολικές βιβλιοθήκες, αποκαλύπτει και τις πραγματικές της προθέσεις και την υποκρισία της, όταν συχνά - πυκνά κάνει λόγο για την αναβάθμιση της παιδείας ή για την ανάπτυξη, την καλλιέργεια της φιλαναγνωσίας και πάει λέγοντας. Όλο αυτό, αυτή η «τσιγκουνιά» στην κάλυψη αυτών των τόσο αναγκαίων θέσεων, είναι αποτέλεσμα των γενικότερων περικοπών στην εκπαίδευση και σε όλες τις κοινωνικές υπηρεσίες. Υπερασπιζόμαστε το δικαίωμα των βιβλιοθηκονόμων στη δουλειά, την οποία έχουν σπουδάσει, όπως υπερασπιζόμαστε το δικαίωμα οποιουδήποτε ανθρώπου στη δουλειά, με βάση τις δεξιότητες που έχει αποκτήσει. Ευχαριστούμε.
Ευχαριστώ. Ελάτε, κύριε Υπουργέ, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε συνάδελφε, θα συμφωνήσω μαζί σας ότι οι βιβλιοθήκες στην Ελλάδα δεν έχουν τη θέση που τους αξίζει. Και το λέω αυτό πρωτίστως ως πανεπιστημιακός δάσκαλος. Από εκεί και πέρα, όταν βλέπω ότι με τον ν.3149/2003- που αποτυπώνει τον μικρό αριθμό θέσεων για βιβλιοθηκονόμους στην Εθνική Βιβλιοθήκη της Ελλάδος, τον μικρότατο αριθμό - , πάμε σε τριακόσιες ενενήντα θέσεις εκ των οποίων οι εκατόν εξήντα τέσσερις προβλέπεται να είναι ειδικά βιβλιοθηκονομίας - και μιλάμε για την Εθνική Βιβλιοθήκη της Ελλάδος - , πιστεύω ότι γίνεται αντιληπτό ότι αρχίζουμε να αλλάζουμε σιγά - σιγά σελίδα σε αυτόν τον τομέα. Και όταν η Εθνική Βιβλιοθήκη έρχεται και ζητάει αυτόν τον αριθμό των εκατόν εξήντα τεσσάρων από τις τρακόσιες ενενήντα θέσεις, είμαι βέβαιος - επειδή γίνεται μία τεράστια προσπάθεια τα τελευταία χρόνια να αναβαθμιστεί και να αποκτήσουμε μία πραγματική Εθνική Βιβλιοθήκη προσβάσιμη στον ελληνικό λαό - , ότι έχουν κατανείμει με πολύ μεγάλη προσοχή τις θέσεις, λαμβάνοντας υπ΄ όψιν τις ανάγκες τις οποίες θα έχουμε. Από εκεί και πέρα οι απόφοιτοι των σχετικών κλάδων Βιβλιοθηκονομίας ή Αρχειονομίας δεν περιορίζονται μόνο σε αυτές τις θέσεις. Βάσει του προσοντολογίου, που είναι ένα προεδρικό διάταγμα του 2001, το προεδρικό διάταγμα 50, υπάρχει η δυνατότητα στα άρθρα 4 και 13 των αποφοίτων των Τμημάτων ΑΕΙ και ΤΕΙ Βιβλιοθηκονομίας να συμμετέχουν ως υποψήφιοι σε προκηρύξεις για την πλήρωση θέσεων του κλάδου ΠΕ Διοικητικού - Οικονομικού και ΤΕ Διοικητικού - Λογιστικού αντιστοίχως, καθώς στους συγκεκριμένους κλάδους δεν τίθενται περιορισμός ως προς τα πτυχία και τα διπλώματα που γίνονται δεκτά για τα προσόντα διορισμού για την κάλυψη των συγκεκριμένων θέσεων. Τέλος, υπενθυμίζω ότι υπάρχει η δυνατότητα οι διάφοροι φορείς του δημοσίου τομέα να προβλέπουν στους οργανισμούς τους, στα οργανογράμματά τους και άλλους κλάδους ή ειδικότητες βάσει των συγκεκριμένων υπηρεσιακών αναγκών τους. Επομένως, υπάρχει η δυνατότητα αυτών των ανθρώπων να αξιοποιηθούν. Πιστεύω ότι με αυτό που γίνεται στην Εθνική Βιβλιοθήκη αλλάζουμε σελίδα και ελπίζω να μπούμε σε ένα νέο κεφάλαιο γενικότερα στον τρόπο που αντιμετωπίζουμε τις βιβλιοθήκες στην Ελλάδα. Ευχαριστώ πολύ.
Και εγώ ευχαριστώ, κύριε Υπουργέ. Θα κάνουμε μια ολιγόλεπτη διακοπή για τις ανάγκες καθαριότητας της Αίθουσας.
Κυρίες και κύριοι συνάδελφοι, συνεχίζεται η συνεδρίαση. Επόμενη είναι η πέμπτη με αριθμό 627/29-3-2021 επίκαιρη ερώτηση πρώτου κύκλου του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Αγροτικής Ανάπτυξης και Τροφίμων, με θέμα: «Κριτήρια ένταξης νέων αγροτών στο πρόγραμμα «Εγκατάσταση Νέων Γεωργών»». Θα απαντήσει ο Υφυπουργός Αγροτικής Ανάπτυξης και Τροφίμων κ. Ιωάννης Οικονόμου. Κύριε Λογιάδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, θα ξεκινήσω από τη μεγάλη εικόνα πρώτα. Θέλουμε διατροφική επάρκεια και ποιοτικά ελληνικά προϊόντα διατροφής; Θέλουμε αγρότες να ζουν με αξιοπρέπεια και να αναπτύσσονται; Θέλουμε να έχουμε εθνική στρατηγική ή να εξαρτώμεθα από εισαγωγές, όπως έγινε και μετά το Β΄ Παγκόσμιο Πόλεμο, που ουσιαστικά περιμέναμε την ελεημοσύνη των Αμερικανών, επειδή δεν υπήρχαν τρόφιμα; Βλέπουμε και σήμερα, όταν υπάρχει μια μεγάλη κρίση, το πρώτο πράγμα που κάνουμε είναι να τρέχουμε στα σουπερμάρκετ. Το κλείσιμο των συνόρων και οι αναταραχές στην εφοδιαστική αλυσίδα ωθούν το εμπόριο να μειώνει την εξάρτησή του από τις εισαγωγές. Αλλά και οι καταναλωτές στρέφονται υπέρ των τοπικών προϊόντων. Υπάρχει η απαίτηση για μηδενικό περιβαλλοντικό αποτύπωμα - διοξείδιο του άνθρακα - άρα ζήτηση για τοπικά προϊόντα. Αυτό ισχύει και στον τουρισμό, τη βαριά βιομηχανία μας, όπου ξένοι επισκέπτες δίνουν μεγάλη σημασία στο θέμα αυτό. Για ποια, όμως, ελληνική διατροφή μιλάμε όταν τα αρνάκια είναι Νέας Ζηλανδίας, η πατάτα είναι Αιγύπτου, τα αμπελόφυλλα Κίνας και τα τυριά από την Ολλανδία ή τη Γερμανία; Είχε πει ο κ. Σκρέκας, ο Υπουργός, προηγουμένως πως το θέμα της επάρκειας στην παραγωγή διατροφικών προϊόντων από τον πρωτογενή τομέα είναι θέμα εθνικής κυριαρχίας. Είναι σωστό αυτό. Πάμε τώρα στο πρόγραμμα αυτό, το Πρόγραμμα Αγροτικής Ανάπτυξης. Για να λέγεται «αγροτικής ανάπτυξης» και όχι «συρρίκνωσης» ή «υποανάπτυξης», θα πρέπει να δούμε τα παρακάτω. Λέτε για εγκατάσταση νέων γεωργών. Στα ελληνικά ο όρος «νέοι γεωργοί» δεν έχει καμμία σχέση με το θέμα της ηλικίας, που λέτε στον πρώτο στόχο «ανανέωση μέσω της ηλικίας». Άρα, λοιπόν, μιλάμε για νέους αγρότες ή για νεαρούς αγρότες; Ας το ξεκαθαρίσουμε αυτό, διότι έχω τρία παραδείγματα να αναφέρω όσον αφορά αγρότες μεγαλύτερης ηλικίας οι οποίοι πραγματικά διαπρέπουν: Ένας εβδομηνταεπτάχρονος Ηρακλειώτης, μοναδικός καλλιεργητής αλόης στην Ελλάδα, που ήρθε από τον Καναδά πριν από δώδεκα χρόνια. Ένας άλλος, από τον Καναδά πάλι, μηχανολόγος, είναι ο μοναδικός ο οποίος ασχολείται με την επεξεργασία χαρουπιού και ένας άλλος από τη νότια Αφρική, που ασχολείται με την εκτροφή στρουθοκαμήλων. Καμμία σχέση με ηλικία! Πάμε τώρα στις προϋποθέσεις, που έχετε βάλει: Όταν ο μέσος κλήρος στην Ελλάδα είναι περίπου σαράντα εννιά στρέμματα και η Κυβέρνηση ζητάει ως ελάχιστη έκταση για πρόσβαση στο μέτρο, παραδείγματος χάριν, για τις ελαιοποιήσιμες ελιές, τα εβδομήντα πέντε στρέμματα, για τις επιτραπέζιες τα σαράντα οκτώ, τότε είναι φανερό ότι επιδιώκει να μη ενταχθεί κανένας νέος αγρότης, αλλά μόνο μεγαλοεπενδυτές. Δεύτερη «τρικλοποδιά». Τυπική απόδοση. Ήταν στο προηγούμενο πρόγραμμα του 2016 τα 8.000 ευρώ. Τα αυξήσατε στα 14.000, το αναπροσαρμόσατε στα 12.000. Κανονικά θα έπρεπε να ισχύουν τα 8.000 ευρώ και λόγω της πανδημίας, αλλά και λόγω της συρρίκνωσης του πρωτογενή τομέα στη χώρα μας.
Ολοκληρώστε, κύριε συνάδελφε. Έχετε πάει στα τέσσερα λεπτά από δύο. Θα τα πείτε και στη δευτερολογία σας.
Βεβαίως, το γνωρίζω. Ακόμη ένα θέμα είναι η «τρικλοποδιά» πάλι που βάζετε όσον αφορά την απαγόρευση συζύγου να μπορεί να ενταχθεί στο πρόγραμμα. Εδώ να ξεκαθαρίσουμε ότι πρόκειται για ένα ανούσιο και άδικο μέτρο και τίθεται το θέμα της αξιοπρέπειας και της ελευθερίας, καθώς είτε η γυναίκα είτε ο άντρας σε μία οικογένεια πρέπει να είναι μαζί, αλλά και ταυτόχρονα αυτόνομοι. Στη δευτερολογία μου τα υπόλοιπα.
Κύριε Υπουργέ, έχετε τον λόγο για την πρωτολογία σας.
Ευχαριστώ, κύριε Πρόεδρε. Νομίζω ότι θα συμφωνήσουμε όλοι, κύριε συνάδελφε, ότι στην προσπάθειά μας να φτιάξουμε ένα καινούργιο υπόδειγμα σε ό,τι αφορά την ανάπτυξη του πρωτογενούς τομέα η διευκόλυνση της εγκατάστασης νέων αγροτών είναι μία βασική κίνηση, μία προτεραιότητα την οποία πρέπει με όλα τα εργαλεία και με όλα τα μέσα, που έχουμε στα χέρια μας να υπηρετήσουμε. Όχι μόνο γιατί θα συμβάλει στη δημογραφική ανανέωση, στοιχείο απαραίτητο, όχι μόνο για τον πρωτογενή τομέα, αλλά και για τη ζωή των αγροτικών περιοχών και της ελληνικής υπαίθρου συνολικότερα, αλλά και γιατί θα συμπαρασύρει χαρακτηριστικά τα οποία επίσης έχουμε πολύ μεγάλη ανάγκη. Δηλαδή, την ενσωμάτωση της καινοτομίας, των νέων τεχνολογιών, τον ενθουσιασμό, τις καλλιεργητικές φροντίδες και μεθόδους που θα συνάδουν με σύγχρονες πρακτικές που αναδύονται συνεχώς και που έχουν να προσθέσουν σε παραγωγή και σε ανταγωνιστικότητα στον πρωτογενή τομέα στη χώρα μας. Αυτά είναι που αποτελούν τη βάση για να φέρουν και τα αποτελέσματα, που σωστά θέσατε στο προοίμιο της ερώτησής σας ως προβληματισμό. Δηλαδή, την αύξηση της παραγωγής, την αύξηση των εξαγωγών, την επέκταση της αίσθησης διατροφικής ασφάλειας και επισιτιστικής επάρκειας, από την οποία έχει ανάγκη η χώρα μας. Προκειμένου να διευκολύνουμε την εγκατάσταση νέων αγροτών στην ελληνική ύπαιθρο αξιοποιούμε την εμπειρία από αντίστοιχα μέτρα που υπήρχαν στο παρελθόν και ταυτόχρονα, κάνουμε τη δική μας παρέμβαση στο πλαίσιο της πολιτικής μας φιλοσοφίας έτσι ώστε να καταστήσουμε το μέτρο πιο λειτουργικό, να κλείσουμε την κερκόπορτες της εικονικότητας και να υλοποιήσουμε ένα μέτρο, που θα ευνοεί ουσιαστικά εκείνους που έχουν αποφασίσει να συνδέσουν τη ζωή τους με την ελληνική ύπαιθρο. Θα σας πω στην πρωτολογία μου τρία - τέσσερα χαρακτηριστικά κομμάτια, χαρακτηριστικά σημεία του καινούργιου εμβληματικού αυτού μέτρου και θα συνεχίσω απαντώντας σας στη δευτερολογία. Πρώτα απ' όλα, το πριμ εισόδου, δηλαδή η ενίσχυση που δίνουμε στους νέους αγρότες, υπερδιπλασιάζεται. Ενώ σε όλα τα προηγούμενα προγράμματα ήταν της τάξης των 15.000 με 16.000, δίνουμε τη δυνατότητα τώρα οι νέοι παραγωγοί, οι νέοι αγρότες μέχρι ηλικίας σαράντα ενός ετών, όπως ορίζεται και από τους κανονισμούς, να επιχορηγηθούν με 35.000 και στις ορεινές και μειονεκτικές περιοχές μπορεί να φτάσει και τις 40.000 ευρώ. Αυτό από μόνο του συνιστά μία όχι απλώς μεγάλη αλλαγή, μεγάλη μεταρρύθμιση, αλλά και μία απαραίτητη προϋπόθεση να υπάρξουν πραγματικά βιώσιμες αγροτικές εκμεταλλεύσεις. Δεύτερον, αυξάνοντας το ύψος και το πριμ εισόδου αυξάνουμε και τις απαιτήσεις, γιατί θέλουμε να απευθυνθούμε σε αυτούς που όντως έχουν αποφασίσει να ασχοληθούν ουσιαστικά και σε βάθος με το αγροτικό επάγγελμα και να συνδέσουν τη ζωή τους με την ύπαιθρο. Πρώτα απ' όλα, τους υποχρεώνουμε να παραμείνουν στην αγροτική δραστηριότητα για τέσσερα ακόμα χρόνια μετά την υλοποίηση του επιχειρησιακού σχεδίου, την πρώτη τετραετία. Διότι δεν νοείται νέος καλλιεργητής, νέος αγρότης, που θέλει πραγματικά να ασχοληθεί και να μείνει στην ύπαιθρο, χωρίς να έχει μια τέτοιου είδους μακροχρόνια δέσμευση. Δεύτερον και πολύ ουσιαστικό, βάζουμε προϋποθέσεις και προδιαγραφές στη μοριοδότηση, που όντως θα αναγκάσουν από την αρχή στον σχεδιασμό και στην υλοποίηση του επιχειρησιακού σχεδίου να είναι αυτό βιώσιμο και ανταγωνιστικό. Για παράδειγμα να είναι πιστοποιημένος σε βιολογικά ή σε διάφορα άλλα, πράγμα που θα του προσθέσει μπόνους και μόρια σε αυτή την ιστορία. Και τρίτον, ακούγοντας την κοινωνία, ακούγοντας τους νέους παραγωγούς σε ό,τι αφορά τη διαβούλευση, αφαιρέσαμε πράγματα που ήταν περιοριστικά, όπως για παράδειγμα αυτό που στην ουσία απαγόρευε σε εκείνους που δεν έχουν πάει στον στρατό να συμμετάσχουν στο πρόγραμμα. Πλέον θα συμπεριλαμβάνονται και οι άνθρωποι που είτε αυτή την ώρα κάνουν τις στρατιωτικές τους υποχρεώσεις είτε κάποια στιγμή κατά τη διάρκεια του προγράμματος θα πάνε στον στρατό, έτσι ώστε κανείς νέος άνθρωπος σε αυτή τη μεγάλη ηλικιακή γκάμα, σε αυτό το μεγάλο εύρος, που θέλει να ασχοληθεί με την ύπαιθρο, να μη στερηθεί της δυνατότητας να χρηματοδοτηθεί από το πρόγραμμα. Θα επανέλθω στη δευτερολογία μου σε ό,τι αφορά τις ενστάσεις σας και τις άλλες σας παρατηρήσεις για τη μοριοδότηση και την αρχιτεκτονική του προγράμματος. Ευχαριστώ, κύριε Πρόεδρε.
Κύριε Λογιάδη, έχετε τον λόγο για τη δευτερολογία.
Ευχαριστώ, κύριε Πρόεδρε. Κύριε Υπουργέ, όσον αφορά την ελάχιστη τυπική απόδοση που αναφέρατε, θα πρέπει να πούμε ότι οι 35.000-40.000 που είπατε δεν θα φτάσουν, διότι ο αγρότης, ο κτηνοτρόφος χρειάζεται 15.000 για να αγοράσει τα ζώα, χρειάζεται στάβλους, χρειάζεται να μεγαλώσει τους στάβλους διότι ο νόμος λέει ότι πρέπει να αυξήσει τα ζώα του σε βάθος χρόνου και χρειάζεται ένα κεφάλαιο περίπου της τάξεως των 100.000 ευρώ για να μπορέσει να ξεκινήσει αυτή τη δουλειά. Γνωρίζετε πολύ καλά ότι στη βόρεια Ελλάδα σε ακριτικές περιοχές δεν υπάρχουν γυναίκες για να παντρευτούν οι αγρότες και ερημώνει ο τόπος. Άρα, λοιπόν, θέλει χαρακτηριστική στήριξη αυτό το θέμα. Επίσης, όσον αφορά την απαγόρευση του συζύγου να ενταχθεί στο πρόγραμμα όταν ο άλλος σύζυγος ασχολείται με τη γεωργία, και αυτό νομίζουμε ότι πρέπει να καταργηθεί. Διότι εάν ο/η σύζυγος δεν φαίνεται κατά κύριο επάγγελμα αγρότης έχει το δικαίωμα να υπαχθεί στο μέτρο. Εάν είναι αγρότης ο ένας εκ των δύο, δεν του δίνει το δικαίωμα ο νόμος να ενταχθεί. Η πρόσβαση των αγροτών και ένα παραπάνω των νέων αγροτών σε χρηματοδοτικά εργαλεία είναι περιορισμένη, σε πλήρη αντίθεση με την άνετη μόχλευση πόρων από μεγάλες επενδυτικές ομάδες και ξένα funds. Άλλες προϋποθέσεις, που είναι ανούσιες και γραφειοκρατικά εμπόδια είναι, όπως είπατε, σπουδαστής - ευτυχώς το αλλάξατε - , οι γεωργικές εκμεταλλεύσεις να βρίσκονται στην ευρύτερη περιοχή και επίσης, να μείνει ο γεωργός μετά από τρία χρόνια πάλι στην περιοχή του. Αυτό ίσως δημιουργεί ένα πρόβλημα, να κάνει μία «αρπαχτή» και μετά ίσως να φύγει, αν γίνει έτσι. Επίσης, όσον αφορά το θέμα των σεμιναρίων, το να παρακολουθήσουν τα σεμινάρια του ΕΛΓΟ - «ΔΗΜΗΤΡΑ», θα πω ότι η εκπαίδευση των αγροτών στο παρελθόν γινόταν στο τέλος των προγραμμάτων και όχι στην αρχή. Δηλαδή, ένα πρόγραμμα που ξεκίνησε το 2009 και έγινε κάποιος νέος αγρότης το 2009, ειδοποιήθηκε για τα σεμινάρια το 2014. Κανονικά θα έπρεπε να έχει γίνει αυτό σε αρχικό στάδιο. Άλλο βασικό θέμα είναι ότι ο κτηνοτρόφος και ο αγρότης δουλεύει τριακόσιες εξήντα πέντε ημέρες τον χρόνο. Εάν πάθει κάτι, εάν αρρωστήσει ή εάν σπάσει το χέρι του, η ασφάλεια δεν τον αποζημιώνει ούτε τον ίδιο, ούτε για να προσλάβει κάποιον άλλον για να τον αντικαταστήσει όσο καιρό λείπει αυτός. Οι αγρότες και οι κτηνοτρόφοι δεν επιτρέπεται να προσλαμβάνουν προσωπικό μέσω των επιδοτούμενων προγραμμάτων του ΟΑΕΔ. Στη βόρεια Ελλάδα υπάρχει πάντα ζήτηση για να εργαστούν άτομα στα χωράφια, όπου είναι εγγεγραμμένοι πολλές χιλιάδες άνεργοι Έλληνες και ξένοι και στο τέλος της ημέρας πηγαίνουν και δουλεύουν «μαύρα». Θεωρούμε ότι όλα αυτά είναι γραμμένα πρόχειρα, δημιουργούν προβλήματα και δεν αφήνουν τον Έλληνα αγρότη να αναπτυχθεί. Σας ευχαριστώ.
Κι εγώ ευχαριστώ, κύριε Λογιάδη. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Όπως σας είπα, κύριε Λογιάδη, η αρχιτεκτονική του προγράμματος βασίστηκε και στην εμπειρία του παρελθόντος, αλλά και σε στρεβλώσεις που παρατηρήσαμε και που θέλαμε να διορθώσουμε. Από την ώρα που πήραμε τη γενναία απόφαση να αυξήσουμε πάρα πολύ, να υπερδιπλασιάσουμε το πριμ εισόδου, ήμασταν υποχρεωμένοι να αυστηροποιήσουμε και τις απαιτήσεις, για να «ακουμπήσει» το πρόγραμμα πραγματικά σε αυτούς που το χρειάζονται, που το έχουν ανάγκη και που είναι συνειδητοποιημένοι για το πώς θα ασχοληθούν και πώς θα εξελιχθεί η ζωή τους την επόμενη επταετία, οκταετία, όπως περίπου περιλαμβάνει και το πρόγραμμα. Όλοι οι περιορισμοί που έχουν ενταχθεί, έχουν σαν στόχο να περιορίσουν ή, αν είναι δυνατόν, να εκμηδενίσουν την εικονικότητα που σε ένα σημαντικό ποσοστό - δεν θέλω να το χαρακτηρίσω μικρότερο ή μεγαλύτερο - είχε παρατηρηθεί στα προηγούμενα χρόνια κατά τη διάρκεια λειτουργίας του προγράμματος αυτού. Στο πλαίσιο αυτό εντάχθηκε και η λογική αφαίρεσης των επίσπορων καλλιεργειών από το να προσμετρούν σε ό,τι αφορά τη μοριοδότηση και η λογική - δεν απαγορεύουμε τους συζύγους, προφανώς και μπορούν σύζυγοι, υπό τις προδιαγραφές που ορίζει το μέτρο, να συμμετάσχουν στο πρόγραμμα - μέσα στο ίδιο σπίτι να πέσει τόσο υψηλός αριθμός επιχορήγησης από την ώρα που οι πόροι δεν είναι απεριόριστοι και, άρα, η βασική φιλοσοφία - την οποία, φαντάζομαι, θα συμμερίζεστε και εσείς - είναι να μπορέσουν να ενταχθούν όσο το δυνατόν περισσότεροι παραγωγοί. Η διαβούλευση, που κάναμε ήταν μία διαβούλευση η οποία δεν ήταν προσχηματική. Πράγματι λάβαμε υπ' όψιν μας ιδιαιτερότητες που καθιστούσαν τη λογική του μέτρου και του προγράμματος μη εφαρμόσιμη σε ορισμένες περιοχές της χώρας - μιλώ για τα νησιά και ιδιαίτερα για τα μικρά νησιά ή και για ορισμένες ορεινές και μειονεκτικές περιοχές - πράγμα που μας οδήγησε να κατεβάσουμε τα κατώφλια εισόδου της τυπικής απόδοσης από αυτά που είχαν αρχικά αναφερθεί στη διαβούλευση. Σε κάθε περίπτωση, απαντώντας στην αγωνία που διατυπώσατε και που έχετε δίκιο, ότι, δηλαδή, ένας καινούργιος παραγωγός για να φτιάξει μια σύγχρονη γεωργική εκμετάλλευση πρέπει να έχει και πρόσβαση σε χρηματοδότηση, σε κεφάλαιο, για να αποκτήσει τον αναγκαίο γεωργικό εξοπλισμό, που θα τον βοηθήσει να είναι ουσιαστικός και αποτελεσματικός στη δουλειά του, μεριμνήσαμε και για κάτι άλλο που θα συμβεί για πρώτη φορά. Το πρόγραμμα αυτό των νέων αγροτών θα συμπέσει χρονικά με την προκήρυξη ενός νέου κύκλου σχεδίων βελτίωσης, όπου θα έχουν προνομιακή μεταχείριση όσοι έχουν ήδη εγκριθεί ως νέοι αγρότες. Θα έχουν το δικαίωμα να υποβάλλουν και στα καινούργια σχέδια βελτίωσης - χρονικά προσδιορίζουμε γύρω στον Οκτώβριο την καινούργια προκήρυξή τους - αίτηση, για να έχουν πρόσβαση στη χρηματοδότηση, προκειμένου και από εκεί να μπορούν να επενδύσουν στον απαραίτητο μηχανολογικό εξοπλισμό ή κτηριακό εξοπλισμό που είναι απαραίτητο συμπλήρωμα μιας γεωργικής εκμετάλλευσης. Πρόκειται για ένα μέτρο - οι ωφελούμενοι πιστεύουμε ότι θα κυμανθούν μεταξύ δέκα και δώδεκα χιλιάδων ανθρώπων - που στην ουσία του θα βοηθήσει και θα υπηρετήσει αυτό που πρέπει να αποτελεί κεντρική μας προτεραιότητα αν θέλουμε να αλλάξουμε το υπόδειγμα του πρωτογενούς τομέα και της αγροτικής παραγωγής. Ποιο δηλαδή; Τη διευκόλυνση της πρώτης εγκατάστασης ανθρώπων στην ελληνική ύπαιθρο και την εμπλοκή τους με τον αγροτικό τομέα.
Ευχαριστώ πολύ, κύριε Υπουργέ. Θα συζητηθεί τώρα η δέκατη τρίτη με αριθμό 650/5-4-2021 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Αγροτικής Ανάπτυξης και Τροφίμων, με θέμα «Σε αδιέξοδο ο δυναμικός εξαγωγικός κλάδος της μυδοπαραγωγής, κινδυνεύει με εξαφάνιση». Και σε αυτή την επίκαιρη ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Ιωάννης Οικονόμου. Κύριε Φάμελλε, έχετε τον λόγο.
Ευχαριστώ, κύριε Πρόεδρε. Καλή εβδομάδα σε όλες και όλους που είμαστε εδώ. Να πω, κύριε Υφυπουργέ, ότι, ανεξαρτήτως του προσώπου σας, οφείλω να διατυπώσω την απορία μου για ποιο λόγο αυτή η ερώτηση δεν απαντάται από τον Υπουργό ή από την αρμόδια Υφυπουργό, που έχει τα θέματα αλιείας. Υποπτεύομαι ότι έχετε κάποια καλή απάντηση, διότι, ξέρετε, οι μυδοκαλλιεργητές και οι μυδοπαραγωγοί, γενικότερα, της χώρας αισθάνονται ότι είναι ξεχασμένοι από την Κυβέρνηση της Νέας Δημοκρατίας. Ελπίζω η παρουσία σας να μην είναι μία υποτίμηση της απάντησης. Αν μας δώσετε, όμως, μία απάντηση, θα το εκτιμήσουμε ιδιαίτερα. Υπάρχουν επί οχτώ μήνες ερωτήσεις του ΣΥΡΙΖΑ για το θέμα αυτό, που δεν έχουν απαντηθεί και αυτό αφορά και την προηγούμενη πολιτική ηγεσία. Και μάλιστα μιλάμε για ένα πρόβλημα, που ταλανίζει τον κλάδο των μυδοπαραγωγών μιας και συνδέεται απευθείας με την πανδημία, που δημιουργεί σοβαρότατες απώλειες σε όλη την περσινή παραγωγή. Η περσινή παραγωγή δεν μπόρεσε να πουληθεί, δεν υπήρχε ζήτηση και οι τιμές ήταν πάρα πολύ χαμηλές. Στοιχεία που έχουμε εμείς μιλάνε για 20% διάθεση της παραγωγής και μείωση της αξίας τουλάχιστον κατά 40%. Για τι μιλάμε όμως σήμερα; Μιλάμε για έναν κλάδο ο οποίος είναι ιδιαίτερα δυναμικός και εξαγωγικός, δεν παίρνει καμμία επιδότηση ενίσχυσης από την Ευρωπαϊκή Ένωση ή από την ελληνική Κυβέρνηση, αναφέρεται σε διακόσιες δώδεκα μονάδες πανελλαδικά, περίπου τριακόσιες επιχειρήσεις, όπου στον Θερμαϊκό Κόλπο είναι το 85% της ελληνικής παραγωγής. Είναι εξήντα μονάδες περίπου στα Κύμινα, είκοσι πέντε στη Χαλάστρα, και εξήντα πέντε στον Μακρύγιαλο Πιερίας. Το 90% της παραγωγής αυτής εξάγεται. Άρα μιλάμε για ένα προϊόν, που έχει σημαντική προστιθέμενη αξία στην ελληνική οικονομία. Και λαμβάνοντας υπ' όψιν τις επιπτώσεις του lockdown, τις επιπτώσεις στην αγορά, το ότι δεν παίρνουν καμμία ενίσχυση ή επιδότηση, έχουμε σοβαρότατα προβλήματα στον κλάδο αυτό και δεν έχουμε μέχρι τώρα καμμία απάντηση της Κυβέρνησης. Μάλιστα ο κλάδος έχει την υποχρέωση να ανανεώσει τις περσινές καλλιέργειες, να καθαρίσει ουσιαστικά δηλαδή για να βάλει τη νέα παραγωγή, γιατί τίθεται πλέον σε αμφισβήτηση και η παραγωγή του 2021. Άρα λοιπόν αναλαμβάνουν διπλό κόστος οι παραγωγοί, ενώ η Κυβέρνηση καθυστερεί πάρα πολύ να δώσει απαντήσεις. Επειδή λοιπόν δεν έχει δοθεί κάποια ενίσχυση, επειδή είναι σημαντικός εξαγωγικός κλάδος, επειδή ακριβώς δεν παίρνει καμμία άλλη ενίσχυση ή επιδότηση, δεν είναι δηλαδή στο σύστημα επιδοτήσεων και ενισχύσεων του αγροτικού και του πρωτογενούς τομέα γενικότερα, η ερώτηση κατ' αρχάς - και θα δούμε την πρώτη σας απάντηση - είναι: Τι θα κάνει η Κυβέρνηση για να ενισχύσει τον κλάδο της μυδοπαραγωγής και μυδοκαλλιέργειας, για να εξασφαλιστεί και η αναπτυξιακή σημασία και δυναμική του κλάδου και η βιωσιμότητά του, αλλά πάνω απ' όλα η βιωσιμότητα των θέσεων εργασίας και των νοικοκυριών των παραγωγών; Ευχαριστώ, κύριε Πρόεδρε.
Τον λόγο έχει ο κύριος Υπουργός.
Ευχαριστώ, κύριε Πρόεδρε. Προφανώς και στο Υπουργείο Αγροτικής Ανάπτυξης και Τροφίμων αντιλαμβανόμαστε τη δυσμενή κατάσταση στην οποία έχει έρθει συνολικά ο αγροτοδιατροφικός κλάδος, προφανώς και οι μυδοπαραγωγοί και μυδοκαλλιεργητές. Προφανώς και αντιλαμβανόμαστε ότι όλοι οι κλάδοι έχουν πληγεί εξαιτίας του COVID, όταν οι εξαγωγές έχουν πέσει στα επίπεδα που έχουν πέσει, όταν η εστίαση είναι κλειστή όχι μόνο στην Ελλάδα αλλά και σε όλο τον κόσμο, είναι αυτονόητο λιγότερο ή περισσότερο ότι όλοι οι κλάδοι χρήζουν υποστήριξης και έχουν αυτή τη δυσμενή οικονομική επίπτωση από την πανδημία. Όσον αφορά τώρα στις μυδοκαλλιέργειες έχω να σας απαντήσω, κύριε Φάμελλε, ότι το πρόβλημα με την μέχρι τώρα μη καταβολή κατά πάσα πιθανότητα - έτσι όπως το ισχυρίζεστε και όπως είναι και η πραγματικότητα - της αποζημίωσης οφείλεται στο ότι δεν είναι απολύτως ίδια με τις υπόλοιπες υδατοκαλλιέργειες η μεθοδολογία, που εφαρμόζεται για τα είδη των υπόλοιπων υδατοκαλλιεργειών. Η Κυβέρνηση - για να απαντήσω ευθέως στο ερώτημά σας - λαμβάνει υπ' όψιν την τεχνική έκθεση του συνδέσμου των Ελλήνων μυδοκαλλιεργητών και οστρακοκαλλιεργητών στην οποία άλλωστε επιβεβαιώνονται και οι διαφορετικές συνθήκες και έχει αναλάβει η ΕΥΔ του ΕΠΑΛΘ άμεσα να εκπονήσει μία πρόταση προς το Υπουργείο και από το Υπουργείο προς την Ευρωπαϊκή Επιτροπή στην οποία να δούμε τον τρόπο και τη δυνατότητα της άμεσης αποζημίωσής τους. Για το 2019 έχουν λάβει όλοι οι οστρακοκαλλιεργητές de minimis ύψους 200.000 ευρώ ως αποζημίωση, μία αποζημίωση η οποία προφανώς και δεν αρκεί να καλύψει το σύνολο της ζημιάς. Προφανώς και δεν αρκεί να καλύψει το αδιέξοδο στο οποίο βρίσκονται οι άνθρωποι προκειμένου να προγραμματίσουν για τη νέα σεζόν τις όλες λειτουργίες, που είναι απαραίτητες. Παρ' όλα αυτά πολύ σύντομα θα είμαστε έτοιμοι με συγκεκριμένες απαντήσεις να τους πούμε από ποια χρήματα, μέσω ποιου μέτρου του ΕΠΑΛΘ με τη σωστή τεκμηρίωση που απαιτείται σε αυτές τις περιπτώσεις από τους ενωσιακούς κανονισμούς, θα αποζημιωθούν και θα λάβουν και αυτοί τη στήριξη που απαιτείται, όπως έχουν λάβει και αντίστοιχα και άλλοι κλάδοι από την ελληνική Κυβέρνηση.
Ευχαριστώ, κύριε Υπουργέ. Τον λόγο έχει ο κ. Φάμελλος για τη δευτερολογία του.
Κύριε Υφυπουργέ, θα ήθελα και μία διευκρίνιση εάν μπορείτε στη δευτερολογία σας. Αναφερθήκατε στο ότι έχουν πάρει ενίσχυση από το de minimis. Αυτό παρακαλώ πολύ να το πείτε λίγο πιο ξεκάθαρα στη δευτερολογία, διότι δεν έχουμε αυτή την πληροφορία. Εάν θέλετε, να την καταθέσετε παρακαλώ. Η εκτίμηση που έχουμε εμείς, κύριε Υφυπουργέ, κύριε Πρόεδρε, είναι ότι η τοποθέτηση της Κυβέρνησης απέναντι στους μυδοπαραγωγούς είναι απαξιωτική, διότι σήμερα βρισκόμαστε σχεδόν έντεκα μήνες μετά την αναγνώριση του προβλήματος. Διότι το πρόβλημα αυτό αναγνωρίστηκε στην αρχή του προηγούμενου καλοκαιριού. Δεν απαντήσετε στην ερώτηση είκοσι πέντε Βουλευτών του ΣΥΡΙΖΑ τον Ιούλιο του 2020. Εμείς λοιπόν, με το που φάνηκε το πρόβλημα, σας κάναμε ερώτηση και σας βάλαμε και προτάσεις. Μάλιστα σας βάλαμε προτάσεις και σχετικά με τις ΠΟΑΥ, που υποδέχονται τη μυδοπαραγωγή και τη μυδοκαλλιέργεια. Δεν απαντήσατε σε αυτό. Ξεσηκώθηκαν οι άνθρωποι αυτοί, γιατί δεν είχαν να ζήσουν, και ο κ. Βορίδης, μαζί με πολιτευτές της Νέας Δημοκρατίας και Βουλευτές, συναντήθηκαν στην έκθεση μαζί τους και υποσχέθηκαν ενίσχυση. Και τώρα έρχεστε να μας πείτε ότι θα το στείλετε στο ΕΠΑΛΘ για αξιολόγηση και από εκεί στην Ευρωπαϊκή Ένωση; Αλλά υπάρχει και κάτι ακόμα. Δεν ξέρω αν σας έχουν ενημερώσει. Τον Νοέμβριο έγινε επίσημη συνάντηση του κ. Βορίδη ως Υπουργού με τους μυδοπαραγωγούς και τους είπε ότι σε δεκαπέντε μέρες τα λεφτά θα είναι στο Γενικό Λογιστήριο του Κράτους. Οι δεκαπέντε μέρες του κ. Βορίδη από τις 12 Νοεμβρίου δεν είναι 27 Νοεμβρίου, αλλά είναι πιθανότατα τον επόμενο Ιούνιο και βλέπουμε; Διότι η δέσμευση του Υπουργού ήταν συγκεκριμένη, εκτός αν θέλετε να μας πείτε ότι ήταν ψεύτης ο κ. Βορίδης. Εγώ δέχομαι την τοποθέτηση του Υφυπουργού, κύριε Πρόεδρε, αν μας πει ότι ήταν ψεύτης ο κ. Βορίδης. Να το μεταφέρουμε στους μυδοπαραγωγούς, να ξέρουν και οι Βουλευτές της Νέας Δημοκρατίας, που πηγαίνουν στα ραντεβού αυτά, αν λέτε αλήθεια ή ψέματα στους ανθρώπους της παραγωγής, της ιδιωτικής αγοράς, της ελεύθερης οικονομίας, αυτής που τάχατε υποστηρίζετε. Και τους βάλατε στη συνέχεια, μετά από τη δέσμευση του κ. Βορίδη, να κάνουν και μία έκθεση με μελέτη του ΕΚΕΤΑ, την έκαναν οι άνθρωποι και αυτή, σας τη στείλανε, έχετε δύο μήνες που την έχετε στα συρτάρια σας, και έπρεπε να έρθουμε εμείς να κάνουμε ερώτηση για να μας πείτε ότι θα το στείλετε στο ΕΠΑΛΘ και το ΕΠΑΛΘ στην Ευρωπαϊκή Ένωση, για να δείτε τελικά αν θα χρεοκοπήσει ένας εξαγωγικός κλάδος της ελληνικής οικονομίας; Να τα βάλουμε λίγο σε μια σειρά; Δεν έχει δοθεί ενίσχυση στον κλάδο αυτό. Η επιστρεπτέα είναι επιστρεπτέα και έχει πάει σε ένα πολύ μικρό ποσοστό, δεν τους έχει πιάσει. Οι άνθρωποι αυτοί τώρα καθαρίζουν την παραγωγή τους και έχουν βάλει ήδη τον γόνο για να κάνουν παραγωγή. Σε έναν μήνα βγάζουν νέο προϊόν. Σε κάποιες περιοχές ήδη πιθανά να έχουν ωριμάσει τα προϊόντα. Δεν έχουν πουλήσει την προηγούμενη χρονιά, δεν έχουν πάρει καμμία ενίσχυση, κύριε Πρόεδρε, και σας έχουν κάνει μία πρόταση, ενίσχυση 1.800 ευρώ το στρέμμα. Το μόνο που έχετε να κάνετε σήμερα είναι να μας πείτε πόση ενίσχυση ανά στρέμμα μυδοκαλλιέργειας θα δώσετε και παρακαλώ πολύ να το κάνετε σήμερα. Αν το κάνετε, εμείς θα επικροτήσουμε, σας το είπα από την αρχή. Διότι θεωρούμε ότι πρέπει να υπάρχει ενίσχυση για έναν κλάδο, που είναι εκτός κοινοτικών ενισχύσεων. Δεν έχει άλλον τρόπο να ζήσει ο μυδοπαραγωγός. Μιλάμε για τριακόσιους ΑΦΜ, όλοι εξαγωγείς σχεδόν, το 80%. Και βέβαια εγώ θέλω να πω και κάτι, κύριε Πρόεδρε, και ολοκληρώνω και με συγχωρείτε. Είναι ευθύνη της πολιτείας να αναλάβει και το έχει κάνει σε αρκετούς κλάδους. Μαθαίνουμε ότι κάποιες μεγάλες επιχειρήσεις έχουν πάρει σχεδόν το 50% των δανείων από τις ελληνικές τράπεζες. Το έχει πει η Τράπεζα της Ελλάδος. Είναι στο χέρι σας να αποδείξετε ότι τον Έλληνα παραγωγό του πρωτογενούς τομέα, που εξάγει προϊόντα και είναι διάσημα σε όλο τον κόσμο, θα τον στηρίξετε. Εμείς έχουμε κάνει μια τέτοια προσπάθεια στον Θερμαϊκό Κόλπο, βγάλαμε την πρώτη άδεια ΠΟΑΥ εκεί και στηρίζουμε και την επόμενη, που είναι κολλημένη από δικιά σας ευθύνη τώρα. Άρα λοιπόν εμείς θέλουμε να μας πείτε σήμερα αν έχετε λεφτά μόνο για απευθείας αναθέσεις ή έχετε να δώσετε συγκεκριμένη ενίσχυση και σε έναν κλάδο, που προσφέρει στην ελληνική αγορά. Να δεσμευτείτε παρακαλώ σήμερα για το ποσό που θα δοθεί στην ενίσχυση. Είναι 1.800 ευρώ το στρέμμα η πρόταση, που έχει έρθει με μελέτη σε εσάς. Παρακαλώ πολύ δεσμευτείτε, και όχι «Θα το στείλουμε στο ΕΠΑΛΘ, να το στείλει στην Ευρώπη.». Διότι εμείς θα βγάλουμε ανακοίνωση ότι κοροϊδεύετε και τους μυδοπαραγωγούς. Είναι στο χέρι σας να με διαψεύσετε. Παρακαλώ πολύ για την απάντησή σας.
Ευχαριστώ, κύριε Φάμελλε. Κύριε Υπουργέ, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κατ' αρχάς, να ξεκινήσω από την πρώτη απορία. Αυτό που είπα είναι ότι οι οστρακοκαλλιεργητές έχουν αποζημιωθεί με de minimis, δεν είπα για τους μυδοκαλλιεργητές. Το ξεκαθαρίζω, οι οστρακοκαλλιεργητές έχουν αποζημιωθεί με de minimis 200 χιλιάδων ευρώ για το 2019, που τα πήραν το 2020. Μέρος της επιστρεπτέας προκαταβολής έχει πάει, προφανώς, και στους μυδοκαλλιεργητές. Τώρα, ακούστε, κύριε Φάμελλε. Η Κυβέρνηση έχει αποδείξει έμπρακτα αν σέβεται τα προβλήματα, τον κόπο και τα αδιέξοδα στα οποία έχουν βρεθεί όλοι όσοι εμπλέκονται με τον πρωτογενή τομέα όλο το προηγούμενο διάστημα. Μακριά από τις υπερβολές, τις υπεραπλουστεύσεις ή τις κορώνες τις αντιπολιτευτικές, που συχνά πυκνά σε κάθε ζήτημα επικαλείστε, όχι μόνο εσείς προσωπικά, αλλά και οι συνάδελφοί σας από το κόμμα της Αξιωματικής Αντιπολίτευσης. Οι αριθμοί μιλούν από μόνοι τους. Για να μην ξεφύγω, όμως, από το περίγραμμα της σημερινής ερώτησης και τον χώρο για τον οποίο αναφέρεστε, μισό δισεκατομμύριο έχει δώσει η ελληνική Κυβέρνηση για αποζημιώσεις και υποστήριξη λόγω του COVID στον πρωτογενή τομέα. Μισό δισεκατομμύριο, για να εξηγούμαστε και να ξέρουμε τι σημαίνει και για τι μιλάμε, είναι περίπου το 25% των βασικών ενισχύσεων που εισπράττουν κάθε χρόνο οι Έλληνες παραγωγοί με βάση αυτά που δικαιούνται. Μισό δισεκατομμύριο! Αν αυτό για σας είναι ότι κοροϊδεύουμε, ότι λέμε ψέματα, ότι τους υποβαθμίζουμε και ότι δεν αντιλαμβανόμαστε τη δυσμενή κατάσταση που έχουν περιέλθει, αυτοί που μας ακούν και γνωρίζουν το κρίνουν. Από εκεί και πέρα, γνωρίζετε ή θα οφείλατε να γνωρίζετε ότι κάθε ενίσχυση που δίνεται με κοινοτικά χρήματα, πρέπει να τεκμηριώνεται σωστά με βάση τους ενωσιακούς κανονισμούς, να προκύπτει η απώλεια εισοδήματος, να προκύπτει γιατί πρέπει να ενταχθούν εκεί και όχι σε de minimis ή άλλες ενισχύσεις, για να μη βρεθούμε μπροστά στη δυσάρεστη εξέλιξη να ζητηθούν τα χρήματα πίσω, να γίνουν καταλογισμοί και να περάσουμε σε καταστάσεις που, νομίζω, κανένας δεν τις επιθυμεί. Υπάρχουν, λοιπόν, μια σειρά από καλλιέργειες και από αιτήματα που η Κυβέρνηση εξετάζει, τεκμηριώνει με βάση τα στοιχεία που παίρνουμε από την αγορά, με βάση τις συνεργασίες από τις αντίστοιχες αρμόδιες ομάδες παραγωγών, και με τρόπο που να μην επιδέχεται καμμία αμφισβήτηση, για να έχει ουσιαστικό αποτέλεσμα, θεμελιώνεται σωστά, παίρνονται οι αποφάσεις, βγαίνουν τα χρήματα που αντιστοιχούν στον καθένα και δίνονται στους ανθρώπους. Αυτό έχει συμβεί μέχρι στιγμής με μια σειρά από καλλιέργειες και προϊόντα, άλλα γρηγορότερα, άλλα αργότερα. Πάντα παίζουν διάφοροι παράγοντες ρόλο και στην καθυστέρηση καταβολής αυτών των αποζημιώσεων. Κανείς, όμως, δεν μένει πίσω. Κανείς δεν μένει στο περιθώριο. Επειδή ακριβώς οφείλουμε να κάνουμε τη σωστή τεκμηρίωση, πολλές φορές παρατηρούνται και αυτού του είδους οι καθυστερήσεις. Και σας είπα και προηγουμένως ότι σε διαρκείς συζητήσεις με τους ανθρώπους αυτούς, βασιζόμενοι στην τεχνική έκθεση που μας έχουν καταθέσει, αξιοποιώντας τις δυνατότητες λειτουργίας του ΕΠΑΛΘ και των κοινοτικών κανονισμών, πολύ σύντομα θα είμαστε σε θέση να τους πούμε κατ' αρχάς ότι θα σταθούμε στο πλευρό τους, εφόσον τεκμαίρεται η απώλεια εισοδήματός τους, και το ποσό με το οποίο θα αποζημιωθούν. Σας ευχαριστώ πολύ, κύριε Πρόεδρε.
Κι εγώ ευχαριστώ, κύριε Υπουργέ. Θα συζητηθεί η τέταρτη με αριθμό 3550/26-1-2021 ερώτηση του κύκλου αναφορών - ερωτήσεων, του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα «Επιλαχόντες «Σχεδίων Βελτίωσης»: είναι πολλοί, για να αγνοηθούν…». Και σε αυτήν θα απαντήσει ο Υφυπουργός κ. Ιωάννης Οικονόμου. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, πριν να μπω στην ερώτηση, θα ήθελα να ρωτήσω αν έχετε κάποιο νέο σχετικά με την αποκατάσταση των αδικηθέντων, που, ενώ ήταν δικαιούχοι κατά κύριο επάγγελμα αγρότες για την ενίσχυση λόγω COVID, δεν ήταν εκείνη τη στιγμή στο σύστημα. Πείτε μας αν έχετε κάποιο νέο, γιατί συνεχώς ρωτούν οι παραγωγοί που ήταν δικαιούχοι, πέρα από αυτούς βέβαια που έχουν εξαιρεθεί για άλλους λόγους. Δεν έχει αποκατασταθεί ακόμα το πρόβλημα. Η ερώτηση που έχουμε σήμερα, κύριε Πρόεδρε, είναι πράγματι του Γενάρη. Με τρεις μήνες καθυστέρηση συζητάμε, γιατί δεν δόθηκε γραπτή απάντηση από το Υπουργείο. Και θέλω, κύριε Υπουργέ, να έρθετε στη θέση ενός αγρότη ο οποίος περίμενε δύο - τρία χρόνια από το 2015, για να καταθέσει «Σχέδιο Βελτίωσης», εδέησαν να ανοίξουν οι προσκλήσεις το 2017-2018, μετά από συνεχείς αναβολές τεσσάρων σχεδόν χρόνων έχει κριθεί ως επιτυχών και σήμερα χαρακτηρίζεται ως επιλαχών, διότι αφ' ενός μεν η μεγάλη καθυστέρηση της αξιολόγησης, αλλά αφ' ετέρου αυτό που συνδύασε η Κυβέρνηση, η μείωση των πόρων για το συγκεκριμένο πρόγραμμα, τον οδηγεί σε αδιέξοδο. Υπάρχουν σήμερα επιλαχόντες οι οποίοι δεν είναι μέσα στο πλαίσιο της χρηματοδότησης του ποσού που έχει απομείνει για τα «Σχέδια Βελτίωσης», γιατί έχουν μειωθεί τα ποσά, για να πάνε σε άλλους τομείς, όπως ξέρετε πάρα πολύ καλά, μη παραγωγικούς, όχι αναπτυξιακούς αλλά αναγκαίους μεν πάλι τομείς όπως είναι οι ενισχύσεις, που δεν είναι όμως ο πυλώνας ανάπτυξης. Ο παραγωγός αυτός, ο αγρότης αυτός που αφ' ενός περίμενε καιρό, που είναι επιτυχών και χαρακτηρίζεται ως επιλαχών, σήμερα βλέπει να καθυστερεί έξι μήνες πάλι η διαδικασία επιπλέον, για να του απαντήσετε. Θεωρώ, κύριε Υπουργέ, ότι στο πλαίσιο της γενικότερης ανάταξης της οικονομίας την οποία επιδιώκουμε όλοι και, βεβαίως, πρώτη πρέπει να επιδιώκει η Κυβέρνηση θα πρέπει να αξιοποιήσουμε κάθε δυνατή χρηματοδοτική πηγή - Ταμείο Ανάκαμψης, ΕΣΠΑ, Κοινή Αγροτική Πολιτική - για να επανεκκινήσει η οικονομία. Πού είναι, λοιπόν, το θέμα σήμερα; Εκατόν πενήντα εκατομμύρια χρειάζονται, αυτά που ήδη έχουν αφαιρεθεί από την Κυβέρνηση από το συγκεκριμένο πρόγραμμα, να επανέλθουν, ούτως ώστε να χρηματοδοτηθούν άμεσα τα προγράμματα αυτά, τα σχέδια βελτίωσης, προκειμένου να προχωρήσουν. Η αδικία είναι διπλή - και ολοκλήρωσα την πρωτομιλία μου - για τους νέους αγρότες. Είναι δυνατόν να έχει εγκριθεί η πρώτη τους εγκατάσταση, να έχει εγκριθεί το σχέδιο βελτίωσης και μετά να τους λέτε ότι δεν προκάμανε και ότι δεν υπάρχουν λεφτά στον προϋπολογισμό, αλλά αφού είχαν αφαιρεθεί τα χρήματα για να πάνε σε άλλους τομείς; Τις απαντήσεις σας, κύριε Υπουργέ.
Τον λόγο έχει ο κύριος Υπουργός. Είναι ένα ενδιαφέρον θέμα, κύριε Υπουργέ, που μας απασχολεί όλους που καταγόμαστε από αγροτικές περιοχές και με ενδιαφέρον θα ακούσουμε την απάντηση.
Πράγματι είναι ένα πολύ ενδιαφέρον θέμα, όχι μόνο γιατί τα σχέδια βελτίωσης είναι ίσως το πιο δημοφιλές πρόγραμμα του ΠΑΑ και χωρίς αμφιβολία ένα από τα πιο αποτελεσματικά, αλλά διότι το ΠΑΑ έχει βοηθήσει χιλιάδες παραγωγούς στον τόπο μας να έχουν πρόσβαση σε κεφάλαιο για την αγορά αγροτικού εξοπλισμού. Η προηγούμενη προκήρυξη ήταν μια προκήρυξη η οποία κατέληξε με πολλές στρεβλώσεις. Μετά από πολλά χρόνια καθυστέρησης έγινε η προκήρυξη ενός μέτρου. Έμεινε για πάρα πολύ χρόνο ανοιχτό. Και ο μεγάλος χρόνος αναμονής αλλά και ο μεγάλος χρόνος διάρκειας του μέτρου είχε ως αποτέλεσμα να έχει πάρα πολύ μεγάλη ζήτηση. Στη συνέχεια παρατηρήθηκαν τεράστιες καθυστερήσεις, οι οποίες με ρυθμίσεις και αποφάσεις της επόμενης Κυβέρνησης ξεκλείδωσαν το μέτρο, ξεμπλόκαραν το μέτρο, άρχισαν οι αξιολογήσεις και σταδιακά και οι καταβολές των πληρωμών. Τι συμβαίνει επί της ουσίας; Δεν είναι αλήθεια ότι αφαιρέθηκαν λεφτά από τον προϋπολογισμό του συγκεκριμένου μέτρου. Η πραγματικότητα είναι ότι διπλασιάστηκε ο προϋπολογισμός. Ήταν στην αρχή 314 εκατομμύρια. Πήγε στα 600 εκατομμύρια, προκειμένου να καλύψει όσο το δυνατόν περισσότερο κομμάτι αυτής της ζήτησης. Πράγματι υπήρξαν άνθρωποι οι οποίοι ανταπεξήλθαν με επιτυχία τη διαδικασία της αξιολόγησης σε ό,τι αφορά τη μοριοδότηση, ήταν όμως επιλαχόντες στην κατάταξη, δεν ήταν δηλαδή από αυτούς που πριμοδοτήθηκαν και είχαν την υψηλότερη βαθμολογία στην κατάταξη του μέτρου. Οι άνθρωποι αυτοί ήταν κοντά στους τέσσερις χιλιάδες. Η πρώτη παρατήρηση που θέλω να κάνω άπτεται αυτού του συγκεκριμένου κομματιού και νομίζω ότι είναι θέμα ειλικρίνειας απέναντι σε όλους και για τα μέτρα που πέρασαν και για τα μέτρα που έρχονται. Δεν νοείται μέτρο χωρίς επιλαχόντες, ούτε ο όρος επιλαχών σημαίνει αυτόματα και τον όρο ότι τελικώς θα γίνει αποδεκτός και θα χρηματοδοτηθεί. Αντιλαμβάνομαι ότι αρκετοί από τους ανθρώπους αυτούς, ακούγοντας κάποιες παραινέσεις, κάποιες ιδέες, ενδεχομένως κάποιες πιθανότητες, υλοποίησαν μέρος του σχεδίου, μπήκαν σε κάποια έξοδα. Προφανώς και αυτό δείχνει ότι όντως είναι αποφασισμένοι να ασχοληθούν με τον αγροτικό τομέα και οφείλουμε να το αναγνωρίσουμε και να το λάβουμε υπ' όψιν μας. Δεν υπήρξε, όμως, κάποια ξεκάθαρη κρατική ή κυβερνητική δήλωση ότι οι επιλαχόντες θα ενταχθούν στο οποιοδήποτε μέτρο. Πέραν όμως από αυτό, που είναι επί της αρχής και που νομίζω ότι καλό είναι να το λέμε και να το ξεκαθαρίζουμε, γιατί όλα τα μέτρα θα έχουν μεγάλη ζήτηση και σε όλα τα μέτρα θα υπάρχουν ενδεχομένως και επιλαχόντες που δεν θα μπορούν να καλυφθούν, σας είπα και προηγουμένως ότι εάν κανονιστικά είχαμε τη δυνατότητα να τους εντάξουμε - θα επανέλθω σε αυτό στη δευτερολογία μου - θα έπρεπε να βρεθούν διακόσια δεκατρία εκατομμύρια ευρώ. Αυτό είναι το ακριβές ποσό με βάση τις αναλύσεις της διαχειριστικής του ΠΑΑ και τα στοιχεία που προκύπτουν από τους ανθρώπους που δήλωσαν, διακόσια δεκατρία εκατομμύρια ευρώ, για να μπορούν να ενταχθούν και οι υπόλοιποι άνθρωποι. Αυτά τα χρήματα δεν υπάρχουν. Αυτά τα χρήματα δεν υπάρχουν στο ΠΑΑ, όχι επειδή δόθηκαν κάποια χρήματα για αποζημιώσεις για τον κορωνοϊό. Νομίζω ότι κανείς δεν αμφιβάλλει και κανείς δεν είχε αντίρρηση και αυτά ήταν απαραίτητο να δοθούν. Δεν υπάρχουν στο πλαίσιο της συγκεκριμένης προγραμματικής περιόδου, διότι εξαντλήθηκε η δυνατότητα υπερενίσχυσης, υπερδέσμευσης ποσών σε ό,τι αφορά το συγκεκριμένο μέτρο. Αυτή είναι η αρχιτεκτονική λειτουργίας του προγράμματος. Αυτά που απέμειναν από το Πρόγραμμα Αγροτικής Ανάπτυξης και Τροφίμων ήταν περίπου 150.000.000 με 170.000.000 ευρώ που τα διοχετεύουμε σε επίσης σημαντικά αναπτυξιακά προγράμματα, όπως είναι το πρόγραμμα των γεωργικών συμβούλων. Δεν νομίζω να υπάρχει κανείς που να έχει αντίρρηση ότι χρειάζονται οι αγρότες μας, οι Έλληνες παραγωγοί μια δωρεάν πρόσβαση σε ένα εκτεταμένο σύστημα γεωργικής υποστήριξης γεωργικών συμβουλών, κάτι που λείπει για χρόνια από την ελληνική επικράτεια και την ελληνική ύπαιθρο. Επίσης, διοχετεύονται στο πρόγραμμα καινοτομία και στα μικρά σχέδια βελτίωσης 30 με 40 εκατομμύρια που είναι απολύτως εξειδικευμένα σε ό,τι αφορά τα αρδευτικά. Άρα, τρεις συγκεκριμένες παρατηρήσεις. Πρώτον, η λέξη επιλαχών δεν σημαίνει ότι οπωσδήποτε θα βρεθούν πόροι για να ενταχθούν στους επιλέξιμους, στους απολύτως επιδοτούμενους. Όταν υπάρχουν οι δυνατότητες αυτές, εξαντλούνται από την αρχή. Δεύτερον, δεν υπήρξε ποτέ κάποια δημόσια δέσμευση κάποιας κρατικής αρχής ότι θα είναι έτσι. Το πρόγραμμα είναι ανταγωνιστικό. Πάει πάντα με βάση τη βαθμολόγηση. Τρίτον, δεν υπήρξαν πόροι, πέραν της πολύ μεγάλης υπερδέσμευσης. Διπλασιάστηκε σχεδόν το ποσό. Από τα 300 εκατομμύρια πήγε στα 600. Δεν υπήρξαν επιπλέον πόροι, για να χωρούν - να το πω έτσι - στο πρόγραμμα αυτό και άλλοι άνθρωποι παρά το γεγονός ότι κανείς δεν θα είχε την πρόθεση να τους αποκλείσει, πολλώ δε μάλλον που ήδη είχαν μπει σε κάποια έξοδα οι άνθρωποι. Θα επανέλθω στη δευτερολογία μου με θέματα κανονιστικά, αλλά και με το τι μέλλει γενέσθαι από εδώ και πέρα.
Κύριε Κεγκέρογλου, έχετε τον λόγο.
Για ένα θέμα που σωστά το χαρακτήρισε μεγάλου ενδιαφέροντος και ο Πρόεδρος της Βουλής, θεωρώ ότι δεν δώσατε τη δέουσα απάντηση. Και τι εννοώ; Δεν είναι το τυπικό της υπόθεσης, εάν έχει υπάρξει δέσμευση της Κυβέρνησης ότι θα εντάξει τους επιλαχόντες. Είναι η ανάγκη, που υπάρχει σήμερα για να επανεκκινήσουμε την οικονομία. Μία κυβέρνηση σκεπτόμενη διαφορετικά θα άδραττε αυτήν την ευκαιρία, η οποία υπάρχει, με έτοιμες μελέτες, εγκεκριμένες, αξιολογημένες, να δώσει χρηματοδότηση για να κινηθεί η οικονομία και, μάλιστα, σε έναν τομέα της αγροτικής παραγωγής που μπορεί να βγάλει την Ελλάδα μπροστά. Είναι μία διαφορετική αντίληψη αυτή από αυτήν που μας απαντήσατε, κύριε Υπουργέ. Και θεωρώ ότι είναι ανάλγητο να μιλάμε προς τους επιλαχόντες λέγοντας: Ναι, είστε επιλαχόντες, αλλά δεν είστε εγκριθέντες, αλλά προσέξτε. Πηγαίνετε ξανά στους μελετητές το νέο πρόγραμμα, να κάνετε ξανά μελέτη, να πληρώσετε ξανά, να αξιολογηθείτε - για την ίδια επένδυση - και τότε θα τύχετε της έγκρισης. Όχι, κύριε Υπουργέ. Υπάρχουν δύο ζητήματα. Το πρώτο αφορά την ευελιξία, που σας παρέχει η Ευρωπαϊκή Ένωση, προκειμένου και να μεταφερθούν χρήματα από άλλους τομείς ή και να ενισχυθεί ακόμα και από εθνικούς πόρους το πρόγραμμα ή να υπάρξει υπερδέσμευση ή να υπάρξει και συνέχεια με το νέο χρηματοδοτικό πλαίσιο της νέας ΚΑΠ. Και τα τρία υπάρχουν. Και οι τρεις δυνατότητες. Πρέπει να επιλέξετε μία από τις τρεις. Είτε θα βάλετε τα 150 περίπου εκατομμύρια, που υπολογίζουμε εμείς ότι θα είναι το τελικό κόστος αυτών των επενδύσεων είτε θα βάλετε υπερδέσμευση, που σας καλύπτει ή θα το συνδέσετε με τις νέες χρηματοδοτήσεις που θα έρθουν από τη νέα ΚΑΠ με μια χρηματοδότηση - γέφυρα, η οποία μπορεί να υπάρξει από εθνικούς πόρους. Και τα τρία γίνονται,. Ποια είναι η διαφορά μας; Ακούστε τώρα. Όλοι όσοι είναι επιλαχόντες, οι οποίοι προχώρησαν στην προετοιμασία των επενδύσεων και ξεκίνησαν τις πρώτες αγορές, οι οποίες είναι επιλέξιμες εάν συνεχιστεί το πρόγραμμα - είτε είναι αγορά μηχανήματος είτε είναι τεχνολογικός εξοπλισμός είτε είναι εργασίες είτε είναι οτιδήποτε έχει γίνει - είναι επιλέξιμες, εάν υπάρξει χρηματοδότηση για να συνεχιστεί στο πλαίσιο αυτού του προγράμματος. Ενώ εάν πάνε σε νέο πρόγραμμα, δεν είναι επιλέξιμες, απορρίπτονται και πάνε στράφι τα χρήματα με την έννοια ότι δεν θα ενταχθούν σε πρόγραμμα, εκτός του ότι έχουμε επιπλέον κόστος και επιπλέον χάσιμο χρόνου. Θα έλεγα, λοιπόν, προς την Κυβέρνησή σας, η οποία λέει στα λόγια ότι έχει προτεραιότητα την επανεκκίνηση της οικονομίας, τη στήριξη της αγροτικής παραγωγής, τη στήριξη των ανθρώπων του μόχθου, να το κάνει πράξη με μία από τις τρεις προτάσεις, που σας καταθέτουμε. Η παραπομπή στο μέλλον - με συγχωρείτε - δεν είναι ενδιαφέρον. Είναι κάθε άλλο από ενδιαφέρον. Και θα σας καταθέσω στα Πρακτικά την επιστολή του συντονιστικού των αγροτών, με την οποία ζητούν την έγκριση των επιλαχόντων, την ένταξή τους, τη συνέχιση και τη χρηματοδότησή τους από το υπάρχον πρόγραμμα, προκειμένου να γίνουν και να ολοκληρωθούν άμεσα οι επενδύσεις αυτές που θα αποβούν χρήσιμες και για την εθνική οικονομία και για τους αγρότες συνολικά. Ευχαριστώ.
Και εγώ ευχαριστώ, κύριε Κεγκέρογλου. Κύριε Υπουργέ, έχετε τον λόγο.
Κύριε Πρόεδρε, ξεκινάω από τις ενστάσεις του κ. Κεγκέρογλου και την αμφιβολία και τις λογικές απορίες όλων αυτών των ανθρώπων, που είναι στην κατηγορία αυτή των τεσσάρων χιλιάδων, που κάθε άλλο παρά με αναλγησία τους αντιμετωπίζουμε. Με μεγάλη κατανόηση τους αντιμετωπίζουμε και, πράγματι, έχουμε εξαντλήσει κάθε δυνατή ενέργεια που θα μπορούσε να γίνει για να ενταχθούν. Όμως, σε ό,τι αφορά το κανονιστικό πλαίσιο, θα σας διαβάσω γιατί δεν μπορεί να υπάρξει στο πλαίσιο κανενός θεσμικού υποβάθρου η λύση προς την κατεύθυνση αυτή. Σας διαβάζω - θα το καταθέσω και στα Πρακτικά - από τα κριτήρια επιλεξιμότητας και καλών πρακτικών λειτουργίας του ΠΑΑΤ 2014-2020: «Όπως προκύπτει από τις κατευθυντήριες γραμμές και συγκεκριμένα το κεφάλαιο 5.9.2.» - είναι το απόσπασμα που θα καταθέσω στα Πρακτικά - «η ένταξη των επιλαχόντων στο πρόγραμμα σχεδίων βελτίωσης εφικτή μόνο αν υπάρχουν οι διαθέσιμοι πόροι στο πλαίσιο της ίδιας προγραμματικής περιόδου και της ίδιας προκήρυξης..». Σας είπα προηγουμένως γιατί δεν υπάρχουν. Πρώτον, η προγραμματική περίοδος έχει τελειώσει και μέσα στο πλαίσιο της ίδιας προκήρυξης ήδη από 300 εκατομμύρια πήγαμε στα 600. Συνεπώς, δεν υπάρχουν επιπλέον πόροι. Και συνεχίζω: «…που υπέβαλαν τις επενδυτικές τους προτάσεις και μέχρι εξαντλήσεως αυτών». Οι πόροι εξαντλήθηκαν. Η συγκεκριμένη δυνατότητα αξιοποιήθηκε μέσω του διπλασιασμού σχεδόν των πόρων και γι' αυτό ακριβώς δεν υπάρχει τρόπος να βρεθούν περισσότερα χρήματα, ακόμα και αν το θέλαμε. Καταθέτω για τα Πρακτικά το απόσπασμα 5.9.2. [[Στο σημείο αυτό ο Υφυπουργός Αγροτικής Ανάπτυξης και Τροφίμων κ. Ιωάννης Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από εκεί και πέρα, μια σειρά από δράσεις, που έχουν μέτρο οικονομικής υποστήριξης παίζουν το δικό τους ρόλο στην επανεκκίνηση της οικονομίας. Σε αυτά που συζητάμε, σε ό,τι ότι αφορά το Πρόγραμμα Αγροτικής Ανάπτυξης και Τροφίμων, σε ό,τι αφορά τις δράσεις υποστήριξης του πρωτογενούς τομέα, νομίζω ότι και το πρόγραμμα των «Γεωργικών Συμβούλων» και το πρόγραμμα των «Νέων Αγροτών» και το πρόγραμμα της βιολογικής καλλιέργειας και το πρόγραμμα της δάσωσης και το πρόγραμμα της νιτρορύπανσης και το πρόγραμμα της γεωργικής εκπαίδευσης και τα καινούργια «Σχέδια Βελτίωσης» είναι προγράμματα, που συμβάλλουν στην οικονομική επανεκκίνηση, που έρχονται να καλύψουν βασικές ανάγκες, που χτυπούν χρόνιες διαρθρωτικές αδυναμίες του πρωτογενούς τομέα και που προφανώς διαδραματίζουν τον καθοριστικό τους ρόλο στην αλλαγή υποδείγματος της ελληνικής αγροτικής παραγωγής που θέλουμε να πετύχουμε. Κύριε Πρόεδρε, κυρίες και κύριοι συνάδελφοι, όσοι μας ακούν πρέπει να γνωρίζουν ότι στο σχεδιασμό της ελληνικής Κυβέρνησης είναι η εκπόνηση σειράς προγραμμάτων και μέτρων και στη μεταβατική περίοδο και στη νέα προγραμματική περίοδο, σε ό,τι αφορά τα «Σχέδια Βελτίωσης». Τον Οκτώβριο θα υπάρχει καινούργιο πρόγραμμα «Σχεδίων Βελτίωσης», στο οποίο θα μπορούν να υποβάλλουν αίτηση και όσοι θα έχουν ενταχθεί στο πρόγραμμα «Νέοι Αγρότες» και προφανώς και όλοι όσοι δεν έχουν εγκριθεί από τα προηγούμενα προγράμματα. Θα δούμε τι ευελιξία υπάρχει εκεί, για να αντιμετωπίσουμε αυτού του είδους τις στρεβλώσεις και τις αδυναμίες. Καινούργιο πρόγραμμα θα βγει ενάμιση χρόνο αργότερα, για να μην υπάρξει πάλι τόσο μεγάλη περίοδος έλλειψης προγράμματος «Σχεδίου Βελτίωσης» και να μην οδηγηθούμε πάλι σε στρεβλή λειτουργία, όπως οδηγηθήκαμε με την προκήρυξη του προγράμματος το 2017. Κατανοούμε την ανάγκη, τη θέληση, τον ενθουσιασμό, την οικονομική ανάγκη των ανθρώπων που είναι επιλαχόντες και που έχουν μπει σε έξοδα, έχουν υλοποιήσει μέρος της επένδυσης. Απαντάμε πολύ ξεκάθαρα ότι δεν υπάρχουν αυτοί οι πόροι, διότι εξαντλήθηκαν. Ακόμα και αν υπήρχαν, κανονιστικά θα υπήρχε πρόβλημα, όπως σας ανέπτυξα και σας κατέθεσα και στα Πρακτικά, για να μην υπάρχει η οποιαδήποτε αμφιβολία. Επίσης, υπήρξε και η αντίστοιχη αλληλογραφία της πολιτικής ηγεσίας του Υπουργείου με τα αρμόδια στελέχη της επιτροπής, όπου αποσαφηνίστηκε αυτό. Κλείνοντας θα ήθελα να πω - γιατί νομίζω ότι οφείλουμε να είμαστε ειλικρινείς σε αυτή την Αίθουσα και επειδή οι καλοί λογαριασμοί κάνουν τους καλούς φίλους και θα έρθει μια σειρά από προγράμματα - η έννοια «επιλαχών» δεν σημαίνει απαραίτητα ότι θα είναι και επιλέξιμος, διότι τα όρια τα χρηματοδοτικά είναι απολύτως συγκεκριμένα. Σχεδιάζονται τα προγράμματα, για να έχουν τη μέγιστη δυνατή αποτελεσματικότητα και να μπορούν να συμπεριλάβουν όσο το δυνατόν περισσότερους. Όμως, ποτέ δεν μπορεί να υπάρξει πρόγραμμα που να είναι αποτελεσματικό και να τους συμπεριλαμβάνει και όλους. Σας ευχαριστώ.
Κι εγώ ευχαριστώ, κύριε Υπουργέ Εν όψει του ότι ο Υπουργός Εθνικής Άμυνας πρέπει να πάει στην επιτροπή για τα εξοπλιστικά και έχοντας βεβαίως την κατανόηση και του Υφυπουργού κ. Αυγενάκη, τον οποίο και ευχαριστώ, όπως και τον κ. Αμανατίδη, ο οποίος περιμένει μία ώρα - ζητώ την κατανόησή σας - , θα προηγηθεί ο Υπουργός Εθνικής Άμυνας κ. Παναγιωτόπουλος λόγω των υποχρεώσεων που έχει. Έτσι, λοιπόν, θα προτάξουμε και θα συζητηθεί τώρα η δεύτερη με αριθμό 638/1-4-2021 επίκαιρη ερώτηση δεύτερου κύκλου του Βουλευτή Β΄ Δυτικής Αττικής του ΣΥΡΙΖΑ - Προοδευτική Συμμαχία κ. Γεωργίου Τσίπρα προς τον Υπουργό Εθνικής Άμυνας, με θέμα: «Ενδεχόμενη πώληση του εργοστασίου Υμηττού των Ελληνικών Αμυντικών Συστημάτων». Στην ερώτηση θα απαντήσει ο Υπουργός Εθνικής Άμυνας κ. Παναγιωτόπουλος. Κύριε Τσίπρα, έχετε το λόγο για την πρωτολογία σας.
Ευχαριστώ, κύριε Πρόεδρε. Αξιότιμε κύριε Υπουργέ, η ερώτηση είχε κατατεθεί, όπως εξάλλου γνωρίζετε, πριν γίνουν οι εξαγγελίες του Πρωθυπουργού από τον Υμηττό, από το εργοστάσιο. Φαντάζομαι πως γνωρίζετε ότι από άποψη γενικής πολιτικής θεώρησης είμαστε υπέρ κάθε πρωτοβουλίας, που αποδίδει χώρους πρασίνου στο δημόσιο, στους κατοίκους της περιοχής και λοιπά. Ως εκ τούτου, δεν είναι αυτό το θέμα μας. Το θέμα μας και εδώ, όπως και με μία σειρά άλλων πρωτοβουλιών που έχει πάρει κατά καιρούς ο Πρωθυπουργός χωρίς να έχει προηγηθεί μελέτη, είναι τι ακριβώς έχει προετοιμάσει η Κυβέρνηση και το Υπουργείο Εθνικής Άμυνας, σε ό,τι αφορά τα Ελληνικά Αμυντικά Συστήματα και ενδεχόμενη μετεγκατάσταση, κλείσιμο, ιδιωτικοποίησή τους και λοιπά. Οι ερωτήσεις συγκεκριμένα είναι δύο: Πρώτον, ισχύουν τα διαρκώς τροφοδοτούμενα με νέα δεδομένα σενάρια περί πώλησης των Αμυντικών Συστημάτων στον Υμηττό και της μετεγκατάστασης στο Λαύριο; Ποια είναι η θέση του Υπουργού για την επέκταση των δραστηριοτήτων των Ελληνικών Αμυντικών Συστημάτων και τη μεγέθυνση της εταιρείας, σε περίοδο όπου ενισχύονται εν γένει οι αμυντικές δαπάνες - αλλιώς, θα είμαστε η μόνη χώρα που ενισχύει αμυντικές δαπάνες και συρρικνώνει την αμυντική βιομηχανία - καθώς και οι ανάγκες υποστήριξης εξοπλιστικών προγραμμάτων; Και το δεύτερο: Ποια θέση εκφράζει το Υπουργείο για το ενδεχόμενο μίας πιθανής μετεγκατάστασης και τις επιπτώσεις στην εφοδιαστική αλυσίδα σήμερα των Ενόπλων Δυνάμεων; Υπάρχει εγκεκριμένο στρατηγικό σχέδιο της εταιρείας, που προβλέπει ή επεξεργάζεται και τεκμηριώνει μετεγκατάσταση του εργοστασίου του Υμηττού; Σας κάνω, λοιπόν, γνωστό - είναι γραμμένο και μέσα στην ερώτηση - ότι υπάρχουν αιτιάσεις από την πλευρά του σωματείου ότι δεν είναι δυνατή η μετεγκατάσταση του συνόλου του μηχανολογικού εξοπλισμού. Τι θα γίνει με αυτό; Σας ενημερώνω - αν και φαντάζομαι το γνωρίζετε - ότι δεν είναι γνωστό το μέλλον συνολικά στους εργαζόμενους γύρω από αυτούς τους σχεδιασμούς. Και τέλος, όλα αυτά συναρτώνται συνολικά με το μέλλον της αμυντικής βιομηχανίας. Επαναλαμβάνω για πολλοστή φορά από το Βήμα της Βουλής ότι ο ίδιος ο Πρωθυπουργός είχε επισημάνει, όταν ανήγγειλε την επιλογή για Rafale τον περασμένο Σεπτέμβριο από τη Θεσσαλονίκη, ότι είναι επιλογή της Κυβέρνησης η ενίσχυση της αμυντικής βιομηχανίας και μέχρι τώρα όχι μόνο δεν έχουμε δει το ελάχιστο βήμα προς αυτή την κατεύθυνση, αλλά όλα όσα έχουν δει το φως της δημοσιότητας, συμπεριλαμβανομένου και του ζητήματος των ΕΑΣ Υμηττού, είναι προς αντίθετη κατεύθυνση, δηλαδή, αβεβαιότητα και ανασφάλεια για το τι μέλλει γενέσθαι για την αμυντική βιομηχανία. Ευχαριστώ.
Ωραία. Ορίστε, κύριε Υπουργέ, έχετε τον λόγο για την πρωτολογία σας.
Ευχαριστώ και τον συνάδελφο κ. Αυγενάκη και τον κ. Αμανατίδη, τον επόμενο ερωτώντα, για την ανοχή τους. Θα προσπαθήσω να είμαι σύντομος. Κύριε συνάδελφε, όταν η Κυβέρνηση παρέλαβε, τα ΕΑΣ δεν είχαν τη δυνατότητα από το ταμειακό τους απόθεμα να πληρώσουν μισθούς. Στην ουσία, στην πορεία αυτό κατέστη δυνατό, αλλά δεν τα παραλάβαμε χωρίς προβλήματα, τα παραλάβαμε στην ουσία σε καθεστώς παράλυσης. Τώρα κάτι γίνεται. Δεύτερον, βάζετε δύο ερωτήματα και είμαι σαφής απαντώντας σας και ως προς τα δύο. Πρώτον, σενάρια πώλησης είναι σενάρια, δεν είναι πραγματικότητα, δεν υπάρχει κανένα σενάριο πώλησης των ΕΑΣ αυτή τη στιγμή ή ιδιωτικοποίησης και τα λοιπά. Και όσον αφορά τον αρνητικό αντίκτυπο στην εφοδιαστική αλυσίδα των Ενόπλων Δυνάμεων, ούτε αυτό υπάρχει για τον απλούστατο λόγο ότι θα συνεχίσουν να λειτουργούν, παράγοντας και μάλιστα σιγά - σιγά ερχόμενα τα ΕΑΣ σε θέση να προσελκύσουν και άλλες παραγγελίες, να εκτελέσουν και άλλες παραγγελίες, να υλοποιήσουν και άλλες παραγγελίες, μεταξύ άλλων δε να υλοποιήσουν και το μεγάλο για τα δεδομένα της εταιρείας εξοπλιστικό πρόγραμμα του «Εθνικού Τυφεκίου» που έχουμε εξαγγείλει. Αυτή τη στιγμή, αν δεν κάνω λάθος, οι οκτώ υποψήφιες εταιρείες, για να πάμε σε σχήμα συμπαραγωγής στην Ελλάδα του «Νέου Εθνικού Τυφεκίου», βρίσκονται σε φάση αξιολόγησης από τα γενικά επιτελεία. Κατά πάσα πιθανότητα, από το επόμενο έτος θα έχουμε οριστικοποίηση αυτού που θα αναλάβει, της εταιρείας που θα αναλάβει να κάνει συμπαραγωγή του «Νέου Εθνικού Τυφεκίου» προφανώς με τα ΕΑΣ. Και επομένως, ως προς αυτό η προοπτική - θα έλεγα - για το μέλλον των ΕΑΣ διαγράφεται ασφαλώς θετική. Τώρα, προφανώς οι ανησυχίες επιτάθηκαν μετά την ανακοίνωση του Πρωθυπουργού στις 3 Απριλίου ότι το εργοστασιακό συγκρότημα της εταιρείας - πρώην «ΠΥΡΚΑΛ» - στον Υμηττό θα μετεγκατασταθεί στο εργοστάσιο της εταιρείας στο Λαύριο. Θα μετεγκατασταθεί, δεν θα κλείσει. Ο στόχος είναι ότι μέχρι το 2026 στις εγκαταστάσεις του Υμηττού θα μεταστεγαστούν συνολικά εννέα Υπουργεία, που σήμερα βρίσκονται στο κέντρο της Αθήνας, ενώ παράλληλα έχει ανακοινωθεί και σχέδιο αστικής ανάπλασης για την αξιοποίηση του χώρου που θα απελευθερωθεί. Ξέρετε, στις λεπτομέρειες δεν υπάρχει αντίρρηση επ' αυτού. Το θέμα είναι τι θα γίνει με τα ΕΑΣ. Σας θυμίζω ότι ήδη προ δεκαετιών είχε προβλεφθεί η απομάκρυνση του εργοστασίου της «ΠΥΡΚΑΛ» από τον Υμηττό. Για τον λόγο αυτό είχε εγκριθεί και το γενικό πολεοδομικό σχέδιο Δήμου Υμηττού του Νομού Αττικής με αυτή την πρόβλεψη, ότι το εργοστάσιο αυτό θα απομακρυνόταν. Όμως, η μετεγκατάσταση στο συγκρότημα Λαυρίου, όπως είναι ο σχεδιασμός, δεν θα έχει καμμία απολύτως επίπτωση στην εφοδιαστική αλυσίδα των Ενόπλων Δυνάμεων, καθώς και στα προγράμματα, που έχει αναλάβει συμβατικά η εταιρεία να υλοποιήσει και να παραδώσει στις Ένοπλες Δυνάμεις για κάθε φάση της μετεγκατάστασης, όταν αυτή αρχίσει να υλοποιείται, θα υπάρχει και σαφής ενημέρωση από τη διοίκηση των ΕΑΣ. Εγώ θα προτιμούσα να μας αποδώσει λογαριασμό η διοίκηση της εταιρείας σχετικά με το πώς θα εξελιχθεί αυτή η μετεγκατάσταση της εταιρείας, παρά τα αναρμόδια γι' αυτό συνδικαλιστικά όργανα. Υποθέτω ότι η εταιρεία όλο αυτό θα το εντάξει στον συνολικό της σχεδιασμό. Από εκεί και πέρα, μίλησα για την επικείμενη ανάθεση σημαντικών για το μέλλον της Εθνικής Αμυντικής Βιομηχανίας και των ΕΑΣ έργων από πλευράς Ενόπλων Δυνάμεων. Στο μεταξύ και μέχρι να υλοποιηθεί το μεγάλο ασφαλώς και φιλόδοξο πρόγραμμα συμπαραγωγής με όποια ξένη εταιρεία επιλεγεί του νέου εθνικού τυφεκίου, πρόκειται σύντομα να ανατεθεί στα ΕΑΣ η παραγωγή ποσότητας πολυβόλων Minimi και η αναβάθμιση πολυβόλων Browning των Ενόπλων Δυνάμεων. Παράλληλα, η εταιρεία διεκδικεί τη συμμετοχή της και σε άλλα προγράμματα αναβάθμισης τμημάτων εκτοξευτών πυραύλων RM70 και των πυρομαχικών τους. Έχει ήδη υπογραφεί μνημόνιο συνεργασίας με τη Διεύθυνση Πυροβολικού του Γενικού Επιτελείου Στρατού. Αυτό μπορεί να υλοποιηθεί άμεσα στις εγκαταστάσεις της εταιρείας στη Μάνδρα και το Λαύριο, καθώς και ένα άλλο φιλόδοξο πρόγραμμα, η συμμετοχή των ΕΑΣ στη συμπαραγωγή του μεγάλου προγράμματος προμήθειας του πυραυλικού συστήματος Spike NLOS ισραηλινής εταιρείας, κάτι το οποίο αυτή τη στιγμή το Γενικό Επιτελείο Στρατού διαπραγματεύεται με τους Ισραηλινούς και θεωρούμε ότι μέσα στο 2021 θα αρχίσει να υλοποιείται, αφού βέβαια το φέρουμε και το περάσουμε, όπως γνωρίζετε, από την αρμόδια Επιτροπή Εξοπλιστικών Προγραμμάτων της Βουλής. Επίσης, διαπραγματευόμαστε με τα ΕΑΣ τη συμμετοχή τους σε μεγάλο αριθμό συμβάσεων προμηθειών των Ενόπλων Δυνάμεων, όπως πυρομαχικά αρμάτων εκατόν είκοσι μιλιμέτρ, πυρομαχικά μακρού βεληνεκούς εκατόν πενήντα πέντε μιλιμέτρ, συντήρηση κινητού αντιαεροπορικού συστήματος Βέλος της Πολεμικής Αεροπορίας. Άρα, υπάρχουν πολλά σχέδια, ώστε τα ΕΑΣ να αναλάβουν την υποχρέωση να εκτελέσουν παραγγελίες για λογαριασμό των Ενόπλων Δυνάμεων. Μάλιστα, θα έλεγα ότι πρόκειται για σχέδια ορατά στο άμεσο μέλλον. Επομένως, δεν υφίσταται κανένα θέμα πώλησής τους. Το σχέδιο είναι να προχωρήσουμε σε επέκταση και αναβάθμιση των δραστηριοτήτων της εταιρείας και φυσικά, όπως καταλαβαίνετε, δεν θα υπάρξει καμμία απολύτως επίπτωση στην εφοδιαστική αλυσίδα των Ενόπλων Δυνάμεων. Αντιθέτως, το μέλλον είναι γεμάτο από νέες παραγγελίες, όλα αυτά που σας προανέφερα. Και ασφαλώς με αυτά τα δεδομένα κάθε άλλο παρά ζοφερό είναι το μέλλον για τα ΕΑΣ, παρά τα όποια προβλήματα. Τα υπόλοιπα θα τα πω στη δευτερολογία μου. Σας ευχαριστώ.
Ευχαριστούμε, κύριε Υπουργέ. Ορίστε, κύριε Τσίπρα, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, νομίζω ότι θα έχουμε την ευκαιρία να είμαστε πιο αναλυτικοί τόσο εγώ όσο και εσείς γύρω από το μέλλον συνολικά των Ελληνικών Αμυντικών Συστημάτων στην επίκαιρη επερώτηση, που έχει κατατεθεί συνολικά για τα Ελληνικά Αμυντικά Συστήματα. Μάλιστα, κατατέθηκε πριν από την παρούσα, αλλά δεν έχει έρθει ακόμα στην Ολομέλεια. Ωστόσο, σε εκείνη την ερώτηση διατυπώνεται ακριβώς η τεράστια ανησυχία για το μέλλον των Ελληνικών Αμυντικών Συστημάτων, λόγω της κακοδιαχείρισης, που υπάρχει από τον Ιούνιο μέχρι τώρα. Εγώ μένω και δίνω μεγάλη σημασία σε αυτό το οποίο λέτε, ότι δεν υπάρχει κανένα ζήτημα ιδιωτικοποίησης ή πώλησης των Ελληνικών Αμυντικών Συστημάτων, καθώς και στη διαπίστωση, στην οποία και συμφωνούμε, ότι τα Ελληνικά Αμυντικά Συστήμα έχουν πολύ μεγάλο μέλλον μπροστά τους, αν αποτελεί βούληση μιας Κυβέρνησης να τα αξιοποιήσει. Ωστόσο, υπάρχει και η ιδιωτικοποίηση «στρίβειν διά του αρραβώνος», δηλαδή να μην αναλαμβάνουν προγράμματα, που μπορούν να αναλάβουν τα ΕΑΣ, με αποτέλεσμα να τα αναλαμβάνει κάποιος ιδιώτης, να περιορίζεται το αντικείμενο, το μερίδιο που μπορούν να έχουν τα ΕΑΣ και να τα αναλαμβάνει κάποιος άλλος. Τώρα, για το ζήτημα στο οποίο αναφέρεστε, στο ότι προφανώς δεν είναι το σωματείο υπεύθυνο για να πει με ποιο ακριβώς χρονοδιάγραμμα θα γίνουν τα πράγματα, αυτό οφείλεται στο γεγονός ότι δεν υπάρχει καμμία απολύτως ενημέρωση των εργαζομένων συνολικά στα ΕΑΣ και ειδικότερα στον Υμηττό για το τι μέλλει γενέσθαι, κάτι για το οποίο την ευθύνη την έχει η Κυβέρνηση και η διοίκηση. Αν υπήρχε ενημέρωση, δεν θα υπήρχε το πρόβλημα. Σας ενημερώνω δε, ότι είναι πρόβλημα όχι μόνο των ΕΑΣ, αλλά και στην ΕΑΒ και στα ναυπηγεία ποιο πράγμα; Το γεγονός ότι εδώ και αρκετά χρόνια υπάρχει το φαινόμενο της αποδρομής των εργαζομένων από τις εταιρείες αυτές και δεν έχει να κάνει με ζήτημα απλώς απασχόλησης, είναι το λιγότερο στην προκειμένη περίπτωση, αλλά έχει να κάνει κυρίως με το γεγονός ότι μας φεύγει εξειδικευμένο προσωπικό, για το οποίο το ελληνικό κράτος έχει δαπανήσει χρήματα, πόρους, αλλιώς δεν θα είχε εξειδικευθεί. Διότι, όταν μιλάμε για τεχνογνωσία και δυνατότητα αυτών των εργοστασίων, είναι κατά κύριο λόγο ο ανθρώπινος παράγοντας και η γνώση την οποία έχει. Ευχαριστώ.
Ευχαριστούμε, κύριε Τσίπρα. Κύριε Υπουργέ, έχετε τον λόγο.
Πολύ σύντομα θα πω τα εξής. Καταλαβαίνω ότι υπάρχει αυξημένη ανησυχία λόγω του εξαγγελθέντος, φιλόδοξου πραγματικά, αλλά επίσης και πολύ απαραίτητου - κατά την άποψή μου - σχεδίου από τα χείλη του Πρωθυπουργού για την αξιοποίηση του ακινήτου της «ΠΥΡΚΑΛ», το οποίο, εκτός των άλλων, εκτός του ότι θα αποδώσει στην τοπική κοινωνία δεκάδες στρέμματα πρασίνου, όπως είχε άλλωστε σχεδιαστεί από πολύ παλιά, θα εξοικονομήσει και στο κράτος σε βάθος πέντε ετών περίπου 1 δισεκατομμύριο ευρώ από τη διαφορά, που θα προκύψει από τα μισθώματα που πληρώνουν αυτήν τη στιγμή εννιά Υπουργεία για την εγκατάστασή τους, για τη στέγασή τους σε διάσπαρτα ακίνητα στο κέντρο της Αθήνας, με τη μετεγκατάστασή τους σε αυτόν τον χώρο. Όπως έχει σχεδιαστεί, το έργο αναμένεται να κατασκευαστεί σε βάθος πενταετίας. Όμως, εδώ η συζήτηση είναι για τα ΕΑΣ. Νομίζω ότι καταδείχθηκε από πλευράς μας ότι το Υπουργείο Εθνικής Άμυνας έχει σχέδια για τα ΕΑΣ και προσπαθεί να τα υλοποιήσει. Θεωρώ προσωπικά ότι το μέλλον για αυτού του είδους τις εταιρείες της αμυντικής βιομηχανίας είναι να είναι τόσο ανταγωνιστικές όσο να προσελκύουν παραγγελίες, να παίρνουν δουλειές δηλαδή. Από εκεί θα εξαρτηθούν τα πάντα. Βέβαια, υπάρχει ο κύριος παραγγελιοδόχος, που είναι βέβαια το Υπουργείο Εθνικής Άμυνας και τα γενικά επιτελεία. Από εκεί και πέρα, όμως, ευχής έργον θα ήταν αυτά τα στοιχεία της αμυντικής βιομηχανίας να εξελιχθούν σε εξωστρεφείς ανταγωνιστικές εταιρείες, που να μπορούν να σταθούν στο διεθνή περίγυρο. Εκτιμούμε ότι κάτι τέτοιο θα μπορέσει να γίνει εφικτό, εάν προσελκύσουμε σχήματα συμπαραγωγής κάποιων συστημάτων με οίκους του εξωτερικού που έχουν αποδείξει - αν θέλετε - αυτά τους τα προσόντα. Το «Εθνικό Τυφέκιο» και η συμπαραγωγή, που το Υπουργείο απαιτεί στις προδιαγραφές που θέτει από κάποιον ξένο οίκο - διότι αν απλά εισάγεις το καινούργιο τυφέκιο, τότε δεν θα είναι, όπως καταλαβαίνετε, εθνικό προϊόν - , αυτό μπορεί να γίνει μόνο με σχήμα συμπαραγωγής στην Ελλάδα και γι' αυτό έχουν επιλεγεί τα ΕΑΣ. Θεωρώ ότι αυτό το φιλόδοξο πρόγραμμα, όταν αρχίσει να υλοποιείται - το βάζω σε ένα χρονοδιάγραμμα ένα με δύο χρόνια από τώρα, δεδομένου όπως είπαμε ότι είμαστε στη φάση αξιολόγησης των προσφορών που έχουμε από ξένες εταιρείες - , θα είναι και το πρόγραμμα που θα επιτρέψει στα ΕΑΣ να απογειώσουν τις προοπτικές τους. Επί του παρόντος, όμως, υπάρχουν παραγγελίες οι οποίες θα πρέπει να υλοποιηθούν. Θα πραγματοποιηθούν προς τα ΕΑΣ. Επομένως, το δικό μας ενδιαφέρον είναι δεδομένο και πολύ υπαρκτό. Αύριο ο Υφυπουργός, ο κ. Στεφανής, θα μεταβεί στις εγκαταστάσεις του Αιγίου της πρώην ΕΒΟ - παράρτημα των ΕΑΣ είναι σήμερα - , για να συζητήσει αυτές τις προοπτικές είτε όσων έχουν να κάνουν με την επιπλέον παραγγελία για τα Minimi είτε με τα υπόλοιπα. Και φυσικά θα αρχίσουμε να συζητάμε από τώρα και για την επόμενη μέρα το ζήτημα του «Εθνικού Τυφεκίου». Ασφαλώς και η διοίκηση θα πρέπει να παρουσιάσει το σχέδιό της. Το σχέδιο υπάρχει. Ασφαλώς και εμείς ενδιαφερόμαστε να έχουμε μία διοίκηση δραστήρια με σχέδιο το οποίο οφείλει να επικοινωνήσει προς τα έξω. Ασφαλώς και οι συνάδελφοι του σώματος, ιδίως αυτοί που ασχολούνται με τα εξοπλιστικά, έχουν δικαίωμα να μάθουν τι γίνεται, όμως το δεδομένο είναι ότι αυτήν τη στιγμή τα ΕΑΣ αναπτύσσουν μία προοπτική, με τα προβλήματα που είχαν από το παρελθόν. Και όταν λέω παρελθόν, δεν εννοώ από τις ημέρες της προηγούμενης κυβέρνησης, αλλά και παλιότερα. Νομίζω ότι ο τρόπος να ξεπεράσουμε αυτά τα προβλήματα είναι να εξασφαλίσουμε μια σταθερή ροή εργασίας μέσα από τις παραγγελίες. Και παραγγελίες υπάρχουν αρκετές, όπως σας ανέφερα. Επομένως, αυτό είναι το σχέδιο για τα ΕΑΣ. Δεν υπάρχει σενάριο πώλησης. Υπάρχει σενάριο αναβάθμισής, τους ώστε να ανταπεξέλθουν στις συνθήκες εφοδιασμού των Ενόπλων Δυνάμεων της επόμενης μέρας. Αυτό δεν σημαίνει αρνητικό, αλλά αντιθέτως θετικό συνολικό αντίκτυπο στην εφοδιαστική αλυσίδα προς όφελος τελικά και των Ενόπλων Δυνάμεων και της εγχώριας αμυντικής βιομηχανίας. Σας ευχαριστώ.
Και εγώ σας ευχαριστώ, κύριε Υπουργέ. Θα συζητηθεί η πρώτη με αριθμό 628/29-3-2021 επίκαιρη ερώτηση πρώτου κύκλου του Βουλευτή Κοζάνης της Νέας Δημοκρατίας κ. Γεώργιου Αμανατίδη προς την Υπουργό Πολιτισμού και Αθλητισμού, με θέμα: «Μάστιγα οι χειραγωγημένοι αγώνες». Θα απαντήσει ο Υφυπουργός Πολιτισμού και Αθλητισμού, ο κ. Λευτέρης Αυγενάκης. Κύριε Αμανατίδη έχετε τον λόγο.
Ευχαριστώ, κύριε Πρόεδρε. Κύριε Υπουργέ, θα ξεκινήσω με το αυτονόητο. Ποιο δηλαδή; Ότι το πρόβλημα των χειραγωγημένων αγώνων και της παράνομης προσυνεννόησης, όταν αυτή συμβαίνει, πλήττει θανάσιμα τον υγιή ανταγωνισμό. Παράλληλα, βέβαια, είναι και μια απειλή για το μέλλον του αθλητισμού, του πολιτισμού, της κοινωνικής, πολιτιστικής και οικονομικής δραστηριότητας, γιατί κάθε φορά που τίθενται τέτοια ζητήματα τίθεται εν αμφιβόλω και ο υγιής αθλητισμός. Έτσι, λοιπόν, με τον τρόπο αυτόν μειώνεται η ελκυστικότητά του. Η Κυβέρνηση μέχρι τώρα - πρέπει να το παραδεχθούμε - έχει δείξει τόλμη, έχει επιδείξει ισχυρή πολιτική βούληση για την αντιμετώπιση αυτού του φαινομένου προωθώντας θεσμικές ρυθμίσεις. Ειδικότερα, μέχρι τώρα έφερε στη Βουλή και κύρωσε με τον ν.4639/2019 τη Σύμβαση Macolin του Συμβουλίου της Ευρώπης, όπου τίθεται ένα πλαίσιο συνεργασίας και συντονισμού σε εθνικό και διεθνές επίπεδο. Κατά δεύτερον, συνέστησε την εθνική πλατφόρμα αθλητικής ακεραιότητας, η οποία είναι αρμόδια τόσο για τη συλλογή των πληροφοριών ενάντια στη χειραγώγηση των αθλητικών αγώνων αλλά και στη διαχείριση αυτών των πληροφοριών, προκειμένου να λαμβάνονται με βάση τα συμπεράσματα που θα προκύψουν οι αντίστοιχες αποφάσεις. Συμπέρασμα όλων αυτών είναι ότι οι αναφορές και οι καταγγελίες που γίνονται αξιολογούνται άμεσα. Επειδή, κύριε Υπουργέ, θέλουμε έναν αθλητισμό υψηλής ελκυστικότητας και στηριγμένο σε αξίες, ερωτάσθε: Θα αναλάβετε πρωτοβουλίες περαιτέρω ενίσχυσης του υγιούς αθλητισμού; Σε περίπτωση καταφατικής απάντησης, ποιες είναι αυτές, τι αναμενόμενα αποτελέσματα και τι επιπτώσεις προσδοκάτε ότι θα έχουν στον κοινό στόχο που έχουμε; Ευχαριστώ.
Και εγώ ευχαριστώ, κύριε Αμανατίδη. Κύριε Υπουργέ, έχετε τον λόγο.
Αγαπητέ κύριε Πρόεδρε, αγαπητέ συνάδελφε και φίλε κύριε Αμανατίδη, κυρίες και κύριοι συνάδελφοι, η αθλητική μεταρρύθμιση που υλοποιούμε εδώ και είκοσι μήνες, όπως γνωρίζετε καλά, φέρνει την ανανέωση και τη διαφάνεια στο αθλητικό οικοδόμημα. Δώσαμε φωνή αλλά και ρόλο σε όλη την αθλητική οικογένεια. Κάνουμε πλέον ισότιμο διάλογο μαζί της και φέρνουμε μαζί μια πραγματική επανάσταση στον αθλητισμό. Βεβαίως, πολύτιμο κομμάτι της αθλητικής μας μεταρρύθμισης είναι και η ριζική αντιμετώπιση των χειραγωγημένων αγώνων. Εκεί για πρώτη φορά, αγαπητέ συνάδελφε, θεσπίσαμε έναν ενεργό μηχανισμό διαχείρισης των αναφορών και ο τρόπος με τον οποίο συντονίζουμε όλους τους αρμόδιους φορείς αποτελεί πρωτοπορία και διεθνώς αναγνωρισμένο παράδειγμα καλής πρακτικής. Πράγματι, είναι γεγονός ότι η χειραγώγηση των αγώνων αποτελεί πρόκληση για το κράτος δικαίου, γιατί συνδέεται με την απάτη, το οργανωμένο έγκλημα και τη διαφθορά. Αποτελεί παράλληλα απειλή για το μέλλον του αθλητισμού ως κοινωνικής, οικονομικής και πολιτιστικής δραστηριότητας που τίθεται υπό αμφισβήτηση κάθε φορά που εγείρονται αμφιβολίες για την ακεραιότητα και τις αρχές του. Λόγω του μεγέθους και των επεκτάσεων του προβλήματος, ήταν εμφανές ότι ήταν αναγκαία η συνεργασία των αθλητικών φορέων με κυβερνητικούς οργανισμούς που ειδικεύονται σε αντίστοιχα θέματα. Αυτήν ακριβώς την αναγκαιότητα εντοπίσαμε, όταν αναλάβαμε το χαρτοφυλάκιο του αθλητισμού. Ας δούμε, όμως, τι γινόταν έως τώρα, αγαπητέ συνάδελφε. Μέχρι σήμερα, σε ό,τι αφορά τη χειραγώγηση αγώνων δεν υπήρχε κανένας απολύτως μηχανισμός ελέγχου για κανένα απολύτως άθλημα. Ο μόνος μηχανισμός που υπήρχε, αφορούσε το ποδόσφαιρο, ο οποίος - εκ του αποτελέσματος - ήταν αναποτελεσματικός, και παντελώς αδύναμος. Ήταν ένας μηχανισμός που αδυνατούσε να αξιοποιήσει στοιχεία και υπογραμμίζω πως αφορούσε μόνο το ποδόσφαιρο και κανένα άλλο άθλημα. Τι προέβλεπε αυτός ο μηχανισμός, αλήθεια; Προέβλεπε τη συλλογή αναφορών συγκεκριμένης εταιρείας αναλύσεων, που συνεργάζεται με την UEFA, τη «SPORTRADAR». Αυτές οι αναφορές αποστέλλονταν στην ΕΠΟ και από εκεί στην Επιτροπή Επαγγελματικού Αθλητισμού. Στη συνέχεια, επειδή δεν υπήρχε ανάλογος μηχανισμός για τη συλλογή περισσότερων στοιχείων και τη διασταύρωση, κατέληγαν στο αρχείο. Τα τελευταία χρόνια, όλες οι αναφορές στο σύνολό τους κατέληγαν στο αρχείο. Δεν υπήρχε δηλαδή ένας μηχανισμός επίλυσης, αλλά ένας μηχανισμός αρχειοθέτησης και μάλιστα αρκετά χρονοβόρος. Φανταστείτε ότι ο μηχανισμός αυτός επεξεργαζόταν αναφορές για αθλητικά γεγονότα προ διετίας και τριετίας. Συμφωνώ δε, πως από μόνες τους οι αναφορές αυτές δεν αρκούν για να στοιχειοθετηθεί μια κατηγορία. Χρειάζεται ανάλυση, αξιολόγηση, διερεύνηση, για να αξιοποιηθούν. Ο άλλος δρόμος φυσικά, της ποινικής διερεύνησης, υπήρχε με αναφορές στον εισαγγελέα και όλες τις υπόλοιπες, χρονοβόρες επίσης, διαδικασίες που προβλέπονται από τον νόμο, ο οποίος ωστόσο για να εφαρμοστεί απαιτεί πλήρεις και πέραν πάσης αμφιβολίας αποδείξεις. Η Κυβέρνησή μας, αγαπητέ συνάδελφε, έδειξε από τους πρώτους μήνες της θητείας της την πυγμή να αντιμετωπίσει αυτήν τη μάστιγα δραστικά, αλλά και κυρίως άμεσα. Δουλέψαμε εντατικά, κύριε Πρόεδρε, με τον ν.4639/2019, τον οποίο γνωρίζετε καλά. Βάλαμε τα θεμέλια της τάξης σε χρονίζοντα προβλήματα του ελληνικού αθλητισμού. Βασικό κομμάτι ήταν η κύρωση της Συνθήκης Macolin, ένα τόσο σπουδαίο αλλά και σημαντικό εργαλείο που είχε υπογράψει η χώρα μας από το 2014 και που έπρεπε να είχε κυρωθεί από τη Βουλή αμέσως την επόμενη στιγμή, δυστυχώς παρέμενε στο συρτάρι ανεκμετάλλευτο και παροπλισμένο για πέντε ολόκληρα χρόνια. Μάλιστα, αποτελέσαμε μία από τις πρώτες χώρες που κυρώσαμε τη σύμβαση, μόλις τρεις εντός της Ευρωπαϊκής Ένωσης και συνολικά επτά χώρες σε όλη την Ευρώπη. Και όχι μόνο την κυρώσαμε, κύριε συνάδελφε, αλλά πρωταγωνιστήσαμε και πρωταγωνιστούμε στις διεθνείς εξελίξεις. Κατά γενική ομολογία, από τις επτά ευρωπαϊκές χώρες δείχνουμε τη μεγαλύτερη κινητικότητα, παρά την πανδημία και την υπολειτουργία σε ένα μεγάλο βαθμό της δημόσιας διοίκησης. Και δεν σταματήσαμε εκεί. Με τον ν.4726/2020 θεσπίσαμε και επίσημα την Εθνική Πλατφόρμα Αθλητικής Ακεραιότητας, η οποία απορρέει από τη Σύμβαση Macolin. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Για τον ρόλο της «ΕΠΑΘΛΑ», όπως τη λέμε συνοπτικά, καθώς και για τα επόμενα βήματα αυτής της ρηξικέλευθης πρωτοβουλίας, επιτρέψτε μου να μιλήσω στη δευτερολογία μου. Σας ευχαριστώ πολύ.
Ευχαριστώ, κύριε Υπουργέ. Κύριε Αμανατίδη, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, σας άκουσα με προσοχή και θα εστιάσω σε αυτά που είπατε, ξεφεύγοντας από το σκεπτικό που είχα για τη δευτερολογία μου. Πραγματικά, για να αξιολογηθεί η προσπάθεια ενός κυβερνητικού εκπροσώπου, όπως εσείς, θα πρέπει κανείς να δει τι βρήκε, τι προχώρησε και τι αποτέλεσμα είχε αυτή η προσπάθεια. Έτσι, λοιπόν, αυτό που εγώ βλέπω είναι ότι το αποτέλεσμα είναι ορατό, άρα είναι αξιολογήσιμο και το αποτύπωμα είναι επίσης ορατό από αυτή την προσπάθεια. Τόσο η Σύμβαση Macolin, που είπατε, όσο και η εθνική πλατφόρμα, πραγματικά ήταν προσπάθειες και πρωτοβουλίες, οι οποίες ήταν πετυχημένες. Και ο λόγος που το ανέφερα ήταν για να προσπαθήσω να εκμαιεύσω αυτό που εσείς σκέφτεστε για το μέλλον σε συνέχεια αυτών των πρωτοβουλιών σας. Συμφωνώ με αυτό που είπατε, ότι επί της ουσίας τα θέματα αρχειοθετούνταν και δεν κατέληγαν πουθενά. Συμφωνώ και είναι φανερό ότι έχουν γίνει σημαντικά βήματα και όχι με τη μορφή πυροτεχνήματος, που όταν αυτό σβήνει ξεχνιέται. Επίσης, το θεσμικό πλαίσιο το οποίο έχει δρομολογηθεί δίνει την αίσθηση μιας, θα έλεγα, σοβαρότητας στο πώς αντιμετωπίζουμε τον αθλητισμό, τον υγιή αθλητισμό, και θέτει τις βάσεις με ισχυρές ρίζες. Η χειραγώγηση, βέβαια, των αθλητικών αγώνων δεν έχει να κάνει μόνο με το «ΣΤΟΙΧΗΜΑ», που θα μπορούσε να σκεφτεί κάποιος. Ειρήσθω εν παρόδω, το Συμβούλιο της Ευρώπης τι έκανε; Έχει φτιάξει μια τυπολογία του πώς θα προσδιορίζει το πρόβλημα και πώς θα λαμβάνει μέτρα κατά της χειραγώγησης των αγώνων. Βέβαια, ένα θέμα απ' όλα αυτά είναι το «ΣΤΟΙΧΗΜΑ» στο ζήτημα της χειραγώγησης. Θέλω να μου επιτρέψετε να δώσω δύο παραδείγματα για το πώς εγώ αντιλαμβάνομαι τη χειραγώγηση. Χειραγώγηση, παραδείγματος χάριν, είναι όταν αλλοιώνονται ή δηλώνονται ψευδή στοιχεία σε σχέση με το πώς και το πού θα αγωνιστεί ένας αθλητής. Εκτιμώ, επίσης, ότι χειραγώγηση είναι η προοπτική του να χάσει μία ομάδα για να επιλέξει έμμεσα τον αντίπαλό με τον οποίο θα παίξει μετά. Άρα, υπάρχουν πολλές στρεβλώσεις, που η προσπάθεια αυτή θα πρέπει να συνεχιστεί για να τις αντιμετωπίσει, όπως μέχρι τώρα με έναν πετυχημένο τρόπο έγινε. Θα ήθελα, επομένως, κύριε Υπουργέ, στη δευτερολογία σας να μου αναφέρετε τον σχεδιασμό που έχετε, τον ολιστικό σχεδιασμό που εκτιμώ ότι απαιτείται προς την κατεύθυνση αυτή. Το λέω, γιατί σκέφτομαι τους νέους για τους οποίους θα πρέπει να διαμορφώσουμε ένα υγιές περιβάλλον και ένα περιβάλλον ελκυστικό που να αντέχει στο χρόνο και να δίνει ίσες ευκαιρίες. Άλλωστε, οι νέοι πρέπει να πορεύονται με την έννοια της μείζονος προσπάθειας και εμείς πρέπει να τους στηρίζουμε γι' αυτό. Ευχαριστώ.
Και εγώ σας ευχαριστώ, κύριε Αμανατίδη. Κύριε Υπουργέ, έχετε τον λόγο.
Κύριε συνάδελφε, δεν ανήκουμε στην αριστερά πτέρυγα για να θεωρητικολογούμε. Κρινόμαστε καθημερινά από το αποτέλεσμα, όχι από την πρόθεση ή την επιθυμία. Γι' αυτό, λοιπόν, δεν υπήρχε περίπτωση η δική μας η Κυβέρνηση, η Κυβέρνηση του Κυριάκου Μητσοτάκη, να γυρίσει την πλάτη στο υπαρκτό πρόβλημα, που πολύ σωστά αναφέρατε και εσείς. Αξιοποιώντας τις διατάξεις της Σύμβασης Macolin, δημιουργήσαμε μια ολοκληρωμένη δομή με σαφείς αρμοδιότητες, ρόλο, αλλά και ξεκάθαρους στόχους. Και το κυριότερο είναι ότι στο στενό πυρήνα της πλατφόρμας γίνεται για πρώτη φορά παραγωγική συνεργασία της Γενικής Γραμματείας Αθλητισμού με συντονιστή τον Γενικό Γραμματέα, τον κ. Μαυρωτά, με θεσμικούς αρμόδιους φορείς, όπως η Εθνική Αρχή Διαφάνειας με Πρόεδρο τον κ. Μπίνη, η Ελληνική Αστυνομία που εκπροσωπείται από τον κ. Παπακώστα, τον επικεφαλής της Δίωξης Ηλεκτρονικού Εγκλήματος, από τον αθλητικό Εισαγγελέα κ. Σιμιτζόγλου και την Επιτροπή Εποπτείας και Ελέγχου Παιγνίων, η οποία εκπροσωπείται από τον κ. Τζανάτο. Αυτός είναι ο στενός πυρήνας, που θα αναπτύξει στη συνέχεια συνεργασία και θα δημιουργήσει ομάδες εργασίας με την Ολυμπιακή Επιτροπή, που ήδη έχουμε μιλήσει για αυτό το θέμα, τις ενώσεις παικτών, τις ομοσπονδίες, που σχεδόν πριν από μια εβδομάδα ολοκλήρωσαν την εκλογική τους διαδικασία, τα πανεπιστήμια, τις στοιχηματικές εταιρείες, τις νόμιμες με τις οποίες συνεργαζόμαστε, και άλλους φορείς για να αναπτύξει τις διάφορες λειτουργίες της. Επιτυγχάνεται έτσι ένας καλύτερος, αλλά κυρίως γρηγορότερος συντονισμός όλων των εμπλεκομένων φορέων. Η διαχείριση των καταγγελιών και η αξιολόγηση γίνεται από κλιμάκιο και των τεσσάρων φορέων, όπου ο καθένας συνεισφέρει ανάλογα με την τεχνογνωσία του, αλλά και τις αρμοδιότητές του. Και αναφέρομαι στο αθλητικό κομμάτι, στο στοιχηματικό κομμάτι, στο κομμάτι της διερεύνησης, αλλά και στο κομμάτι της δίωξης. Η «ΕΠΑΘΛΑ» αξιολογεί πληροφορίες, που μπορεί να εισηγούνται από τις αρμόδιες αρχές, έτσι ώστε να τίθενται όρια στοιχηματισμού ανά γεγονός και να αποκλείονται από τον στοιχηματισμό ομάδες, διοργανώτριες αρχές, αθλήματα, αθλητές, ακόμα και τύποι στοιχήματος. Από την λειτουργία της εθνικής πλατφόρμας ωφελούνται όχι μόνο οι νόμιμες στοιχηματικές εταιρείες, αλλά κατ' επέκταση η πολιτεία, όλοι εκείνοι που θέλουν ένα καθαρό παιχνίδι, οι ίδιοι οι αθλητές, οι φίλαθλοι και στο τέλος, οι ίδιες οι αξίες του αθλητισμού. Όπως ανέφερα και σε διαδικτυακή εκδήλωση με θέμα τη Σύμβαση Macolin την προηγούμενη κιόλας Παρασκευή, η «ΕΠΑΘΛΑ» ήρθε για να μείνει. Από τις αρχές Ιανουαρίου έχει ξεκινήσει την επεξεργασία στοιχείων από τους αξιολογητές, τις στοιχηματικές εταιρείες και τις εταιρείες αναλύσεως στοιχηματισμού. Ήδη, αγαπητέ κύριε συνάδελφε, μπορώ να σας αναφέρω με χαρά ότι η «ΕΠΑΘΛΑ» από τις αναφορές που έχει υπό την επεξεργασία της έχει τον πρώτο της «πελάτη» και το βάζω εντός εισαγωγικών. Αξιοποιώντας τις αναφορές της «SPORTRADAR» μέσω της UEFA και λειτουργώντας με υποδειγματική συνεργασία με τους ειδικούς εμπειρογνώμονες, αξιοποίησε τα στοιχεία, που διατέθηκαν από τις στοιχηματικές εταιρείες, κατόπιν πρόσβασης που χορήγησε η ΕΕΕΠ με την πολύτιμη βοήθειά της. Μέσα από αυτή τη διεξοδική συνεργασία η «ΕΠΑΘΛΑ» έκρινε ότι είναι δεκτικό διαβίβασης στον αθλητικό εισαγγελέα, στην αρμόδια ομοσπονδία και στην ΕΕΕΠ το πρώτο πόρισμα αξιολόγησης ύποπτου για χειραγώγηση αγώνα, ώστε να υπάρξουν ποινικές, πειθαρχικές και διοικητικές ταυτόχρονα προεκτάσεις από τους αρμόδιους φορείς. Αξίζει να κρατήσετε όμως κάτι εξίσου σημαντικό. Εντός του μηνός θα είναι έτοιμη και η ιστοσελίδα της «ΕΠΑΘΛΑ». Θα περιλαμβάνει την πλατφόρμα στην οποία θα καταχωρούνται εμπιστευτικές αναφορές για ύποπτους αγώνες προς διερεύνηση και αξιολόγηση από τους φορείς. Με αυτή την πλατφόρμα ανοίγουμε την «ομπρέλα» της συνεργασίας με κάθε αρμόδιο φορέα για την καταπολέμηση της χειραγώγησης των αγώνων, πάντοτε με ασφάλεια, με μεθοδικότητα και με προσεκτική επεξεργασία όλων των στοιχείων. Επίσης, πρέπει να τονίσουμε ότι η χειραγώγηση των αγώνων δεν συνδέεται μόνο με το «ΣΤΟΙΧΗΜΑ». Συνδέεται και με οποιαδήποτε αθέμιτη πρακτική, όπως πολύ σωστά είπατε λίγο πριν, άρα και παραχάραξη του αθλητικού αποτελέσματος. Περισσότερα θα σας πούμε στην επίσημη παρουσίαση της πλατφόρμας, όταν έρθει η ώρα. Προφανώς, όμως, και δεν θέλουμε μόνο τον ελεγκτικό χαρακτήρα της «EΠΑΘΛΑ». Θέλουμε να δώσουμε και μία κοινωνική διάσταση, γιατί η χειραγώγηση του αθλητισμού είναι πάνω απ' όλα κοινωνικό ζήτημα. Για τον λόγο αυτό ήδη καλλιεργούμε την ανάπτυξη συνεργασιών, με σκοπό τη δημιουργία καμπάνιας για την προβολή του μηχανισμού της «ΕΠΑΘΛΑ» και την προώθηση μηνυμάτων αθλητικής ακεραιότητα και υγιούς ανταγωνισμού σε όλη την κοινωνία.
Ευχαριστούμε, κύριε Υπουργέ.
Τελειώνω, κύριε Πρόεδρε και σας ευχαριστώ. Πάνω απ' όλα, θα δώσουμε έμφαση στη σημασία της πρόληψης. Θα συνεργαστούμε με τις νέες διοικήσεις των αθλητικών ομοσπονδιών, ώστε να καλυφθούν όλα τα κενά που αντιμετωπίζει αυτή τη στιγμή η χώρα μας στο ζήτημα αυτό. Ξέρουμε πως υπάρχουν προβλήματα, αλλά πλέον υπάρχει η ισχυρή πολιτική βούληση να δημιουργηθεί εκείνο το πλαίσιο που αποτελεσματικά μπορεί να αντιμετωπίσει το φαινόμενο αυτό, με θεσμικό τρόπο και όχι με επικοινωνιακά τεχνάσματα ή θεωρίες ή προθέσεις. Η αντιμετώπιση της χειραγώγησης των αθλητικών αγώνων είναι ένα ομαδικό άθλημα. Πρέπει όλοι να ενώσουμε δυνάμεις, για να προστατέψουμε τον αθλητισμό, να έχουμε έναν αθλητισμό στηριγμένο σε αξίες και όχι διαβρωμένο από ύποπτες οικονομικές συναλλαγές και είμαι σίγουρος ότι θα τα καταφέρουμε. Σας ευχαριστώ.
Ευχαριστούμε, κύριε Υπουργέ. Επόμενη είναι η έκτη με αριθμό 639/1-4-2021 επίκαιρη ερώτηση δεύτερου κύκλου του Βουλευτή Ηρακλείου του ΣΥΡΙΖΑ - Προοδευτική Συμμαχία κ. Νικόλαου Ηγουμενίδη προς τον Υπουργό Υγείας, με θέμα: «Ενέργειες Υπουργείου Υγείας για την παραχώρηση - αξιοποίηση των δύο κτηρίων του ΙΚΑ Αγίου Μηνά και Χερσονήσου για την ενίσχυση της Πρωτοβάθμιας Φροντίδας Υγείας στο Νομό Ηρακλείου». Θα απαντήσει ο Αναπληρωτής Υπουργός Υγείας κ. Βασίλειος Κοντοζαμάνης. Κύριε Ηγουμενίδη, έχετε τον λόγο.
Ευχαριστώ, κύριε Πρόεδρε. Αξιότιμε κύριε Υπουργέ, γνωρίζετε τη θέση της επιστημονικής κοινότητας για τη σημασία, τον καθοριστικό ρόλο της πρωτοβάθμιας φροντίδας υγείας στην αντιμετώπιση μιας επιδημίας ή μιας πανδημίας. Ωστόσο, παρά αυτή τη θέση, κατά τη γνώμη μου, η Κυβέρνησή σας στο διάστημα που διανύουμε, δεν ενέταξε την πρωτοβάθμια φροντίδα υγείας οργανωμένα, συγκροτημένα και με βάση ένα σχέδιο ολοκληρωμένο στην αντιμετώπιση της υγειονομικής κρίσης. Το αντίθετο, μάλιστα. Δεν ήταν λίγες οι φορές και οι περιπτώσεις, που ουσιαστικά αποψιλώθηκε από ιατρικό προσωπικό η πρωτοβάθμια φροντίδα υγείας, μιας και η Κυβέρνησή σας φρόντισε να μεταφέρει αυτό το προσωπικό στα νοσοκομεία. Εν πάση περιπτώσει, από το σύνολο του κεφαλαίου «Ενίσχυση της πρωτοβάθμιας φροντίδας υγείας», θα ήθελα να σταθούμε λίγο στο θέμα των υποδομών, που έχουν να κάνουν με την ενίσχυση και μάλιστα σε δύο συγκεκριμένες υποδομές, που περιλαμβάνει η ερώτηση, δύο εμβληματικές περιπτώσεις, θα έλεγα, για το Νομό Ηρακλείου, τα δύο κτήρια του ΙΚΑ στη Χερσόνησο και στο κέντρο του Ηρακλείου, στον Άγιο Μηνά. Το θέμα σάς είναι γνωστό. Τον Νοέμβριο του 2019, που είχα επανέλθει τότε με αυτήν την ερώτηση, απαντούσατε: «Σε ό,τι αφορά την παραχώρηση των δύο κτηρίων, του πρώην ΙΚΑ στον Άγιο Μηνά και τη Χερσόνησο, προχωρούμε με γοργούς ρυθμούς στις απαιτούμενες διαδικασίες και πιστεύουμε ότι σε πολύ σύντομο χρονικό διάστημα - το γνωρίζετε και εσείς καλά, τα κτήρια ανήκουν στο Υπουργείο Εργασίας - θα έχουν ολοκληρωθεί οι διαδικασίες». Αυτά απαντούσατε, κύριε Υπουργέ, την 1η Νοεμβρίου του 2019 και θα τα καταθέσω στα Πρακτικά, για να θυμηθούμε και την τότε συζήτηση. Και εύλογα το πρώτο ερώτημα είναι το εξής: Ποιοι είναι για εσάς οι γοργοί ρυθμοί; Δεύτερον, γνωρίζουν οι υπηρεσίες της Κυβέρνησής σας την κατάσταση του κτηρίου του ΙΚΑ στη Χερσόνησο σήμερα; Τη γνωρίζουν οι υπηρεσίες του Υπουργείου Εργασίας, που είναι ο ιδιοκτήτης, του Υπουργείου Υγείας, που είναι να αναλάβει τη χρήση, της ΥΠΕ, που θα διαχειριστεί ή θα υλοποιήσει τις όποιες αποφάσεις; Λόγω ακραίων καιρικών φαινομένων είχαμε σοβαρές καταστροφές στον Δήμο της Χερσονήσου και δυστυχώς ούτε αυτό το κτήριο γλίτωσε. Υπάρχει πρόσφατο ρεπορτάζ σε ένα τοπικό κανάλι, το «ΚΡΗΤΗ TV», από τη δημοσιογράφο κ. Καρυωτάκη. Αναφέρω τα ονόματα για την ιστορία και θα το καταθέσω επίσης στα Πρακτικά.
Κύριε συνάδελφε, ολοκληρώστε παρακαλώ.
Ολοκληρώνω, κύριε Πρόεδρε. Ουσιαστικά, λάσπες κατακλύζουν το κτήριο, τζάμια σπασμένα, ανυπολόγιστες φθορές, ζημιές, σε ένα κτήριο που πλήρωσαν οι Έλληνες φορολογούμενοι εκατομμύρια για να φτιαχτεί, το οποίο κτήριο ρημάζει, ενώ δίπλα - επιτρέψτε μου την έκφραση και συγγνώμη γι' αυτή - σε μία «τρύπα» στεγάζεται η δομή του περιφερειακού ιατρείου της Χερσονήσου, το εμβολιαστικό κέντρο, που συγκεντρώνει πληθυσμό από όλο τον Νομό Ηρακλείου για εμβολιασμό εκεί και η ΤΟΜΥ της Χερσονήσου.
Ευχαριστώ, κύριε Ηγουμενιδη. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Ηγουμενίδη, το ζήτημα που θέτετε το γνωρίζετε κι εσείς καλά, γιατί έχετε θητεύσει ως διοικητής της 7ης Υγειονομικής Περιφέρειας και προχωρήσατε σε ενέργειες με έγγραφά σας για την παραχώρηση των συγκεκριμένων κτηρίων. Το ίδιο έπραξε και η επόμενη από εσάς διοικήτρια της 7ης ΥΠΕ όταν αποχωρήσατε από τη θέση αυτή. Τον Ιούλιο του 2016 ήταν η τελευταία αλληλογραφία της τότε διοικήτριας. Από τότε μέχρι τον Ιούλιο του 2019, που παραδώσατε τη διακυβέρνηση της χώρας, δεν έγινε τίποτα. Πράγματι, είχαμε απαντήσει το 2019 και θα σας πω τι περαιτέρω ενέργειες έχουν γίνει. Αλλά, δεν πρέπει να ξεχνάμε ότι έχει μεσολαβήσει μια πανδημία και δεν πρέπει να μας κατηγορείτε για ολιγωρία, γιατί και μέσω αυτής της πανδημίας εμείς προβήκαμε σε συγκεκριμένες ενέργειες. Επιτρέψτε μου να αναφερθώ σε αυτές. Γνωρίζετε, κατ' αρχάς, ότι το ακίνητο επί της οδού Αγίου Μηνά 11 είναι ιδιοκτησίας του ΕΦΚΑ πράγματι και στεγάζει τις υπηρεσίες του πρώτου τοπικού υποκαταστήματος μισθωτών Ηρακλείου. Αξίζει να αναφέρουμε ότι η 7η Υγειονομική Περιφέρεια εν μέσω πανδημίας συνεργάστηκε με φορείς της τοπικής αυτοδιοίκησης και προέβη άμεσα σε μίσθωση ακινήτου και μεταστέγαση της 5ης ΤΟΜΥ Ηρακλείου, η οποία συστεγάζονταν στο Κέντρο Υγείας Ηρακλείου πάνω από έναν χρόνο. Επίσης, ενισχύθηκε σημαντικά το δίκτυο παρεχόμενων υπηρεσιών στην πόλη του Ηρακλείου, ενισχύοντας το υφιστάμενο Κέντρο Υγείας Ηρακλείου και τα τοπικά ιατρεία Αλικαρνασσού με ιατρικό, νοσηλευτικό και λοιπό προσωπικό. Ενδεικτικά θα αναφέρω ότι έχουν αναλάβει υπηρεσία είκοσι τρεις γιατροί, πέντε γιατροί υπηρεσίας υπαίθρου και δεκαπέντε άτομα νοσηλευτικό και λοιπό προσωπικό, δίνοντας έτσι τη δυνατότητα περαιτέρω ανάπτυξης απογευματινών ιατρείων διαφόρων ειδικοτήτων για την εξυπηρέτηση των πολιτών. Τη δυναμικότητα αυτή θα διευρυνθούν οι νέες τριάντα επτά προς κάλυψη θέσεις ιατρικού προσωπικού της πρωτοβάθμιας φροντίδας υγείας σε επίπεδο Κρήτης, αλλά και η δυνατότητα ενίσχυσης υφιστάμενων δομών μέσω της νέας προκήρυξης, που είναι ήδη στον «αέρα». Επομένως, δεν υπάρχει καμμία ολιγωρία κατ' αρχάς. Επιβεβαιώνεται από όσα ανέφερα ότι μέσω πανδημίας ότι, όχι μόνο δεν ολιγωρήσαμε, αλλά υπήρξε ουσιαστική μέριμνα και σημαντική ενίσχυση των παρεχόμενων υπηρεσιών υγείας στην πόλη του Ηρακλείου. Μέσω της ενίσχυσης σε προσωπικό, αλλά και σε προγραμματισμό προμήθειας νέου εξοπλισμού από πόρους της ΥΠΕ και του Επιχειρησιακού Προγράμματος Κρήτης, το Κέντρο Υγείας Ηρακλείου και τα τοπικά ιατρεία Αλικαρνασσού παρέχουν πλέον ολοκληρωμένες υπηρεσίες μέχρι τις 9 το βράδυ καθημερινά για την κάλυψη των αναγκών των συμπολιτών μας. Επίσης, λειτουργεί και εμβολιαστικό κέντρο, όπου έχουν πραγματοποιηθεί περισσότεροι από δεκαπέντε χιλιάδες εμβολιασμοί μέσω οκτώ εμβολιαστικών γραμμών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Ολοκληρώνω, κύριε Πρόεδρε. Επίσης, με βάση τον μακροπρόθεσμο στρατηγικό σχεδιασμό της διοίκησης της 7ης ΥΠΕ και στο πλαίσιο - γιατί υπάρχουν και εξελίξεις στο διάστημα αυτό - της δημόσιας διαβούλευσης αναφορικά με τις αναπτυξιακές δυνατότητες από την επικείμενη απομάκρυνση του διεθνούς αερολιμένα «Ν. ΚΑΖΑΝΤΖΑΚΗΣ», η 7η Υγειονομική Περιφέρεια έχει υποβάλει συγκεκριμένη πρόταση και εστιάζεται στην ανάπτυξη δομών και υπηρεσιών υγείας στη Δημοτική Ενότητα Νέας Αλικαρνασσού του Δήμου Ηρακλείου, αλλά και στην ευρύτερη περιοχή ευθύνης του δήμου. Η πρόταση αυτή αναφέρεται στη δυνατότητα ένταξης υπηρεσιών υγείας ως απαραίτητο κοινωνικό εξοπλισμό στο προς ανάπτυξη οικιστικό σύνολο στον χώρο του υφιστάμενου αεροδρομίου. Και ολοκληρώνω, κύριε Πρόεδρε - ευχαριστώ για την ανοχή σας - αναφορικά με το ακίνητο του πρώην ΙΚΑ - ΕΤΑΜ με έδρα τον Δήμο Χερσονήσου. Το αίτημα της 7ης Υγειονομικής Περιφέρειας προέβλεπε τη στέγαση υπηρεσιών υγείας. Επί του παρόντος οι ανάγκες στέγασης καλύπτονται μέσω της συνεργασίας με τον Δήμο Χερσονήσου και η παραχώρηση της χρήσης του ακινήτου για εύλογο χρονικό διάστημα βεβαίως και θέτει τις βάσεις για την υλοποίηση συνόλου δράσεων και την ικανοποίηση των στεγαστικών αναγκών και λοιπών υπηρεσιών. Ολοκληρώνουμε τη συνεργασία μας με τα συναρμόδια υπουργεία έτσι ώστε να έχουμε μια σαφή και ολοκληρωμένη εικόνα για τις δυνατότητες αξιοποίησης του εν λόγω ακινήτου, με στόχο την εξυπηρέτηση των αναγκών των πολιτών. Ευχαριστώ πολύ, κύριε Πρόεδρε.
Κύριε Ηγουμενίδη, έχετε τον λόγο για τη δευτερολογία.
Κύριε Υπουργέ, λυπάμαι, αλλά δεν απαντήσατε. Πρώτον, αναφερθήκατε στον Ιούλιο του 2016 θέλοντας να δώσετε ευθύνες στην κυβέρνηση του ΣΥΡΙΖΑ για το πώς προχώρησε. Προχώρησε. Κι έχουμε στη Βουλή - δεν φανταζόμουν καν ότι θα δίνατε αυτήν την απάντηση - τον Μάρτιο του 2019 απάντηση από τον τότε Υπουργό Υγείας τον κ. Ξανθό για το ίδιο θέμα το πώς είχε δρομολογήσει η συνεργασία των Υπουργείων Εργασίας και Υγείας την παραχώρηση των δύο κτηρίων. Αυτό σε σχέση με το «δεν έγινε τίποτε». Πάμε παρακάτω. Δεύτερον, απαντήσατε σε διάφορα θέματα. Το ερώτημα είναι ένα, σαφές: Το κτήριο του ΙΚΑ στη Χερσόνησο θα παραχωρηθεί για χρήση στο Υπουργείο Υγείας, ναι ή όχι; Το κτήριο του ΙΚΑ στον Άγιο Μηνά θα παραχωρηθεί για χρήση, ναι ή όχι; Βεβαίως, γνωρίζω πάρα πολύ καλά τις αντιδράσεις. Όταν τον Απρίλιο του 2015 ο τότε Υπουργός Υγείας κ. Κουρουμπλής - είναι εδώ ο συνάδελφος - με ρωτούσε για το θέμα αν το ΙΚΑ του Αγίου Μηνά έχει πρόσβαση για ΑΜΕΑ, την ίδια στιγμή - και δεν θέλω να σταθώ σε θεωρίες συνωμοσίας - στο τραπέζι για την αξιοποίηση του κτηρίου - μπορείτε να δείτε τη δημοσιογραφία και τον Τύπο της περιόδου - έπεφτε η πρόταση το ΙΚΑ του Αγίου Μηνά να γίνει εμπορικό κέντρο. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Αν επισκεφθείτε το ΙΚΑ της Χερσονήσου, κύριε Υπουργέ, στις πόρτες έχει δωμάτιο αιμοληψιών, παιδιατρικό ιατρείο, καρδιολογικό ιατρείο, ορθοπεδικό ιατρείο, σηπτικό χειρουργείο, επείγοντα. Αυτά έχει στις πόρτες. Και το κτήριο αυτό πλημμύρισε, άμα δείτε τις εικόνες. Οι υπηρεσίες σας και η ΥΠΕ που μιλάει δεν έχουν ιδέα. Είναι ανίκανοι άνθρωποι, απαράδεκτοι σύμβουλοι που εκθέτουν και εσάς! Αυτή είναι η ουσία, κύριε Υπουργέ. Για παράδειγμα, ο ίδιος ως γιατρός λέει «είμαι εθελοντής περιφερόμενος». Γιατί όπως σας είπα και χρησιμοποίησα την απρεπή, την άστοχη ίσως έκφραση χρησιμοποιείτε μία «τρύπα», που στεγάζεται το εμβολιαστικό κέντρο, η ΤΟΜΥ της Χερσονήσου και το περιφερειακό ιατρείο. Και δίπλα είναι ένα κτήριο με έκταση όση το Νοσοκομείο της Ιεράπετρας που το αφήσατε να πλημμυρίσει. Είστε απαράδεκτοι γι' αυτό! Εδώ μου είπατε ότι σε σύντομο χρονικό διάστημα θα προχωρήσουν. Ποιο είναι το σύντομο χρονικό διάστημα επιτέλους; Οι άνθρωποι που μας ακούνε θέλουν απαντήσεις. Στην ΤΟΜΥ του ΙΚΑ Χερσονήσου μπορεί να στεγαστεί και το εμβολιαστικό κέντρο και το Περιφερειακό Εργαστήριο Δημόσιας Υγείας - η καθηγήτρια της μικροβιολογίας του Πανεπιστημίου της Κρήτης μπορεί να σας πει για το πού φυλάσσονται στα υπόγεια της ιατρικής τα μηχανήματα και ο εξοπλισμός του εργαστηρίου - μπορεί να στεγαστεί το ΕΚΑΒ που είναι στα πενήντα μέτρα από το κτήριο σε ένα κοντέινερ. Δεν γίνεται, όμως, έτσι. Δεν προχωράμε έτσι.
Ευχαριστούμε, κύριε συνάδελφε.
Ολοκληρώνω, κύριε Πρόεδρε. Ευχαριστώ για την ανοχή σας. Το ΙΚΑ του Αγίου Μηνά, πέρα από την υψηλή εμβληματική αξία που έχει για το λαό της πόλης του Ηρακλείου, μπορούσε - και αυτό σχεδιάζαμε, που εσείς το λέτε «τίποτα» - να γίνει πανεπιστημιακού επιπέδου δομή υγείας, που να εκπαιδεύονται από τους γιατρούς της πρωτοβάθμιας φροντίδας υγείας…
Παρακαλώ, κύριε συνάδελφε.
Ολοκληρώνω. …μέχρι και όλο το υγειονομικό προσωπικό. Ο κόσμος που μας ακούει, κύριε Υπουργέ, περιμένει απαντήσεις. Θα δοθούν αυτά τα κτήρια ή όχι; Από εκθέσεις ιδεών των ανθρώπων, που έχετε ορίσει στη διοίκηση της ΥΠΕ, έχουμε χορτάσει!
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Ηγουμενίδη, μας κατηγορήσατε για ολιγωρία και σας είπα ότι από το 2016 μέχρι το 2019 δεν έγινε τίποτα επί της διακυβέρνησής σας. Υπήρχαν, πράγματι, συγκεκριμένα έγγραφα προς τους αρμόδιους φορείς, προκειμένου να παραχωρηθούν τα κτήρια αυτά. Βεβαίως, ο χρόνος που θα χρειαστούμε, σίγουρα θα είναι λιγότερος από τρία χρόνια. Σας είπα, όμως, ότι και εν μέσω πανδημίας - γιατί από το 2019 μέχρι σήμερα έχει μεσολαβήσει η περίοδος της πανδημίας - κάναμε πράγματα, ενισχύσαμε τις δομές τις συγκεκριμένες και λογικό είναι, προϊόντος του χρόνου, να χρειαστεί να αλλάξει ο σχεδιασμός μας. Για την περίπτωση της Χερσονήσου νομίζω ότι δεν υπάρχει θέμα. Συμφωνούμε. Σας είπα ότι ολοκληρώνουμε το σχεδιασμό μας μαζί με το συναρμόδιο Υπουργείο, έτσι ώστε να δούμε πώς ακριβώς θα μπορέσουμε να αξιοποιήσουμε το συγκεκριμένο κτήριο. Σας είπα, όμως, ότι και στον Άγιο Μηνά και εσείς δεν το καταφέρατε. Αυτή τη στιγμή στεγάζονται εκεί διοικητικές υπηρεσίες του ΕΦΚΑ. Επίσης, υπάρχουν και άλλα δεδομένα. Έχει γίνει ανάπτυξη υπηρεσιών, όσο είναι εφικτό. Όμως, ανέφερα τον σχεδιασμό της 7ης Υγειονομικής Περιφέρειας σε ό,τι αφορά τις αναπτυξιακές δυνατότητες της περιοχής, όπου υπάρχει συγκεκριμένο σχέδιο προκειμένου να αξιοποιήσουμε τις εγκαταστάσεις του διεθνούς αερολιμένα «Ν. ΚΑΖΑΝΤΖΑΚΗΣ». Σε κάθε περίπτωση, η όποια εγκατάσταση σε κάποιο κτήριο θα πρέπει να πληροί συγκεκριμένα κριτήρια. Και τα κριτήρια αυτά είναι η εξυπηρέτηση των πολιτών, αν μπορούν να γίνουν παρεμβάσεις και σε ποιο βαθμό - γνωρίζετε και εσείς ότι είναι δύσκολο να υπάρξουν κτηριακές παρεμβάσεις στο κτήριο του Αγίου Μηνά - η εξοικονόμηση οικονομικών κυρίως πόρων, αλλά και άλλων - δεν χρειάζεται να σπαταλήσουμε οικονομικούς πόρους όταν μπορούμε να σχεδιάσουμε και να υλοποιήσουμε κάτι καλύτερο - και, βεβαίως, η δυνατότητα ανάπτυξης λειτουργικών και σύγχρονων δομών και υπηρεσιών προκειμένου να καλύπτουν τις ανάγκες των πολιτών μιας ευρείας περιοχής. Ευχαριστώ πολύ, κύριε Πρόεδρε.
Συνεχίζουμε τώρα, όπως με ενημέρωσε ο Πρόεδρος, λόγω της ιδιαιτερότητας που είχε ζητήσει ο κ. Ηγουμενίδης, με τη δεύτερη με αριθμό 4388/19-2-2021 ερώτηση του κύκλου αναφορών - ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υγείας, με θέμα: «Διασφαλίστε το μέλλον των εργαζομένων στο ειδικό πρόγραμμα απασχόλησης τεσσάρων χιλιάδων μακροχρόνια ανέργων στον δημόσιο τομέα της υγείας». Κύριε συνάδελφε, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, προκύπτουν συνεχώς ζητήματα και με τους εμβολιασμούς. Σας θέτω ένα, όχι για να απαντήσετε, αλλά για να το λάβετε υπ' όψιν σας. Τα self - tests γίνονται, αλλά δεν προβλέπεται τι γίνεται με τη συσκευή και όλα όσα θα χρησιμοποιούν αυτοί που τα κάνουν, με αποτέλεσμα να διαμαρτύρονται ήδη οι εργαζόμενοι στην καθαριότητα για την έλλειψη αυτής της πρόνοιας, διότι ενδέχεται να μπουν σε κάποιο κίνδυνο. Σας το θέτω όχι κατ' ανάγκη για να πάρω απάντηση. Εάν έχετε, όμως, απάντηση, ευχαρίστως να τη δώσετε. Η ερώτηση αφορά τους τέσσερις χιλιάδες μακροχρόνια ανέργους που μέσω του προγράμματος, του ειδικού, του ΟΑΕΔ έχουν τοποθετήσει στο δημόσιο σύστημα υγείας και προσφέρουν τις υπηρεσίες τους. Εδώ και τέσσερα χρόνια ανανεώνονται με τον έναν ή τον άλλο τρόπο οι συμβάσεις τους. Ήρθε η πανδημία να αναδείξει το μεγάλο πρόβλημα της υποστελέχωσης του δημόσιου συστήματος υγείας. Ανακύκλωση συμβασιούχων ούτως ή άλλως γίνεται ευρύτερα. Και με αυτούς τους συμβασιούχους όμως πετύχαμε αυτά τα αποτελέσματα που είναι, πράγματι, πάρα πολύ θετικά και αναδεικνύουν την ανάγκη να ενισχυθεί περαιτέρω το εθνικό σύστημα υγείας. Η άποψή μας είναι ότι θα πρέπει να βρεθεί τρόπος και οι επικουρικοί και όσοι εργάζονται με οποιαδήποτε μορφή σύμβασης για μεγάλο διάστημα, άρα εξυπηρετούν πάγιες και διαρκείς ανάγκες, εργαζόμενοι σε ιατρικές, νοσηλευτικές υπηρεσίες, παραϊατρικά, διοικητικές ειδικότητες, οι επικουρικοί όλων των ειδικοτήτων, μετά από αξιολόγηση να βρούμε τρόπο να ενταχθούν μόνιμα στο σύστημα υγείας. Είναι η εργασιακή ανασφάλεια σήμερα αυτών των ανθρώπων μεγάλη. Όμως δεν την νιώθουν, γιατί νιώθουν περισσότερο το καθήκον να λειτουργούν στο πλαίσιο του δημόσιου συστήματος υγείας για την αντιμετώπιση της πανδημίας. Θέλουμε λοιπόν απαντήσεις σε σχέση με τις προθέσεις του Υπουργείου και τις ενέργειες, που έχει κάνει για το τι μέλλει γενέσθαι με αυτούς τους ανθρώπους.
Τον λόγο έχει ο κύριος Υπουργός.
Κύριε Πρόεδρε, κύριε Κεγκέρογλου σε ό,τι αφορά την απόρριψη των self - tests θα απαντήσω και σε σχετική ερώτηση του κ. Κουρουμπλή αμέσως μετά και θα δώσω μία σαφή απάντηση. Σε ό,τι αφορά την ερώτησή σας, να σας πω ότι το ζήτημα των αρχικά τεσσάρων χιλιάδων εργαζομένων στο ειδικό πρόγραμμα απασχόλησης του ΟΑΕΔ, το γνωρίζω, πάρα πολύ καλά, γιατί υπήρξε ίσως και η πρώτη προτεραιότητα όταν αναλάβαμε τη διακυβέρνηση της χώρας τον Ιούλιο του 2019 και το πρόγραμμα αυτό έβαινε προς ολοκλήρωση με αποτέλεσμα να υπάρχει ο μεγάλος κίνδυνος οι δικαιούχοι - ωφελούμενοι του προγράμματος αυτού να βρεθούν χωρίς εργασία. Και τι κάναμε; Ανανεώσαμε το πρόγραμμα αυτό δύο συνεχόμενες φορές, πρώτα για το 2020 και δεύτερον για το 2021, έτσι ώστε να έχουμε και το χρονικό περιθώριο στη διάθεσή μας να δούμε πώς θα μπορέσουμε να αξιοποιήσουμε τους εργαζόμενους αυτούς, που σίγουρα το Εθνικό Σύστημα Υγείας τούς χρειάζεται. Και έχω απαντήσει και στο παρελθόν και σε ανάλογες τέτοιες ερωτήσεις και ήμασταν και σαφείς στο τι σκεφτόμαστε να κάνουμε. Και πρόσφατα μάλιστα την προηγούμενη εβδομάδα ωφελούμενοι του προγράμματος αυτού είχαν συνάντηση μαζί μου στο Νοσοκομείο Πτολεμαΐδας που το είχα επισκεφτεί. Επαναλαμβάνω ότι αποτελούν αναπόσπαστο κομμάτι της λειτουργίας των νοσοκομείων και του Εθνικού Συστήματος Υγείας και σίγουρα είναι ένας τέτοιος αριθμός, που το σύστημα υγείας έχει ανάγκη. Έχουν ισότιμα, με το επικουρικό και μόνιμο προσωπικό, υπηρετήσει τις ανάγκες του συστήματος υγείας για την αντιμετώπιση της πανδημίας και οφείλουμε και σε αυτή την μερίδα του προσωπικού στο Εθνικό Σύστημα Υγείας να το αναγνωρίζουμε αυτό όπως βεβαίως και σε όλους τους εργαζόμενους του ΕΣΥ, που στηρίζουν τη μάχη την οποία δίνουμε όλοι μαζί για την αναχαίτιση της πανδημίας Και θέλω να αναγνωρίσω και κάτι ακόμη επίσης. Η παρουσία τους στο Εθνικό Σύστημα Υγείας είναι πέρα από αναγκαία και επιτακτική αριθμητικά, είναι αναγκαία και επιτακτική κυρίως ποιοτικά. Διότι έχουν αποκτήσει εμπειρία αυτοί οι άνθρωποι τόσο καιρό που δουλεύουν στις υγειονομικές δομές και τους χρειαζόμαστε. Και αυτό που μας απασχολεί - γιατί είναι εύκολο να ζητάμε λύσεις - είναι ο τρόπος με τον οποίο θα μπορέσουμε να επιτύχουμε τον στόχο και να μπορέσουμε να τους κρατήσουμε στο Εθνικό Σύστημα Υγείας πέραν του προγράμματος του ΟΑΕΔ στο οποίο απασχολούνται σήμερα. Στην περίπτωση αυτή οφείλουμε να δούμε το δάσος και όχι το δέντρο. Κύριε Κεγκέρογλου, το γνωρίζετε κι εσείς, και από το Υπουργείο που έχετε θητεύσει, ότι οι συμβάσεις ορισμένου χρόνου, επικουρικών, ΟΑΕΔ ή άλλης μορφής συμβάσεις για το πάσης φύσεως προσωπικό, που υπηρετεί με σχέση εργασίας στο Εθνικό Σύστημα Υγείας, που δεν είναι μόνιμοι, είναι περίπου γύρω στις είκοσι χιλιάδες. Ο αριθμός αυτός είναι μεγάλος, όπως και οι ανάγκες, και πρόθεσή μας - το έχουμε πει - είναι να δοθούν μόνιμες λύσεις στη μία και μοναδική κατεύθυνση ενίσχυσης του Εθνικού Συστήματος Υγείας. Οι επιλογές, που έχουμε είναι περιορισμένες. Από τη μία έχουμε διαδικασίες του ΑΣΕΠ, πολύ συγκεκριμένες, χρονοβόρες, που δεν διασφαλίζουν ότι όλοι όσοι εργάζονται με σύμβαση εργασίας ορισμένου χρόνου θα καλύψουν αντίστοιχες θέσεις προκήρυξης. Από την άλλη, δεν υπάρχει δυνατότητα άμεσης προκήρυξης όλων αυτών των θέσεων. Άρα επιτρέψτε μου να σας πω ότι εξετάζουμε όλες τις λύσεις που έχουμε στη διάθεσή μας και αναζητούμε τη διαδικασία εκείνη με την οποία θα διαμορφώνονται οι κατάλληλες προϋποθέσεις, που θα δώσουν τη δυνατότητα στους συμβασιούχους, που υπηρετούν σήμερα στο Εθνικό Σύστημα Υγείας να καλύψουν τα κενά, τις ελλείψεις που έχει το Εθνικό Σύστημα Υγείας. Αυτό το σενάριο ήδη υλοποιείται για το ιατρικό προσωπικό, που μέσα από τις τρεις διαδοχικές προκηρύξεις το 2020 για συνολικά χίλιες τετρακόσιες είκοσι πέντε θέσεις, ένα σημαντικό ποσοστό, έχει καλυφθεί από το υπάρχον επικουρικό προσωπικό. Και βεβαίως υπάρχουν σε εξέλιξη κι άλλες προκηρύξεις, τόσο μόνιμου ιατρικού προσωπικού όσο και λοιπού προσωπικού, κυρίως μέσω του ΑΣΕΠ. Κύριε Κεγκέρογλου, επιτρέψτε μου για μία ακόμη φορά - και ολοκληρώνω, κύριε Πρόεδρε - να πω ότι και άλλοι Βουλευτές της αντιπολίτευσης έχουν καταθέσει κατά καιρούς ερωτήσεις, κοινά χαρακτηριστικά των οποίων είναι δύο, συγχαίρουν το υγειονομικό προσωπικό και ζητούν από την Κυβέρνηση τη μονιμοποίηση όσων από αυτούς είναι συμβασιούχοι. Το πώς, όμως, συγκεκριμένα θα γίνει αυτή η μονιμοποίηση δεν μας το έχει πει κανείς, έτσι ώστε να μπορέσουμε μαζί - νομίζω ότι δεν διαφωνεί κανείς σ' αυτήν την Αίθουσα ότι χρειάζεται αυτό το προσωπικό - να ενισχύσουμε το Εθνικό Σύστημα Υγείας. Εμείς, από την πλευρά μας, απαντώ και θέλω να είμαι ξεκάθαρος ότι έχουμε την πολιτική βούληση και επεξεργαζόμαστε συγκεκριμένες λύσεις, προχωρώντας σταθερά στην κατεύθυνση της περαιτέρω ενίσχυσης του Εθνικού Συστήματος Υγείας. Ευχαριστώ, κύριε Πρόεδρε.
Κι εμείς ευχαριστούμε. Τον λόγο έχει ο κ. Κεγκέρογλου.
Ευχαριστώ, κύριε Πρόεδρε. Κύριε Υπουργέ, από τη στιγμή που και σήμερα εκφράσατε τη βούληση της Κυβέρνησης να λύσει το πρόβλημα και να αντιμετωπίσει την όποια γραφειοκρατική διαδικασία ή ακόμα και την «απαγόρευση» - εντός εισαγωγικών - του Συντάγματος, θεωρώ ότι το επόμενο διάστημα πρέπει να προχωρήσετε στις λύσεις οι οποίες υπάρχουν και είναι συγκεκριμένες. Οι δρόμοι είναι δύο, ή προχωράτε σε μια ευρεία προκήρυξη με βάση και τις ειδικότητες, που καλύπτουν οι άνθρωποι που εργάζονται σήμερα στο σύστημα υγείας, με την ισχυρή μοριοδότηση, που επιβάλλει η πολύχρονη εργασία τους στο σύστημα υγείας και ιδιαίτερα τώρα, την περίοδο της πανδημίας, και είναι ο κλασσικός δρόμος τον οποίο έχουμε ακολουθήσει πολλές φορές, παλιότερα, για τη στελέχωση των ΚΕΠ, και πρόσφατα, για τη στελέχωση του «Βοήθεια στο Σπίτι» με βάση τις υπάρχουσες συμβάσεις. Αυτός είναι ο ένας δρόμος. Πέραν όμως αυτών, θα πρέπει να πούμε ότι πλέον δεν τίθεται θέμα γι' αυτούς τους ανθρώπους αν καλύπτουν πάγιες και διαρκείς ανάγκες ή προσωρινές. Αυτό έχει αποδειχθεί στην πράξη, έχει απαντηθεί στην πράξη. Η τετράχρονη και μόνο απασχόλησή τους δείχνει ότι δεν είναι προσωρινές οι ανάγκες, αλλά καλύπτουν μόνιμες ανάγκες, όταν μάλιστα τα κενά των οργανικών θέσεων του συστήματος υγείας, γενικότερα της δημόσιας υγείας, είναι δεκάδες χιλιάδες. Καλύπτουν λοιπόν αυτές τις θέσεις, τη δουλειά που θα έκαναν οι μόνιμοι αν υπήρχαν, αν ήταν καλυμμένες οι οργανικές θέσεις, και εδώ έρχεται η λύση από την Ευρώπη. Πολλές φορές έχουμε προβλήματα με την Ευρώπη, αλλά και πολλές φορές έχουμε λύσεις. Πρόσφατα, λοιπόν, εκδόθηκε η απόφαση του Ευρωπαϊκού Δικαστηρίου C -760/18, στις 11-2-2021 συγκεκριμένα, η οποία έκρινε αντίθετα από αυτά, που πιστεύαμε μέχρι τώρα ότι δεν απαγορεύεται η μετατροπή συμβάσεων ορισμένου χρόνου σε αορίστου, εφόσον είναι πάγιες και διαρκείς οι ανάγκες οι οποίες καλύπτονται. Αυτή η απόφαση του Ευρωπαϊκού Δικαστηρίου, με την οποία οφείλει η χώρα μας να συμμορφωθεί, θα πρέπει να γίνει αντικείμενο τις επόμενες μέρες επεξεργασίας από τις νομικές υπηρεσίες του Υπουργείου σας και, βεβαίως, αντικείμενο επεξεργασίας από την Κυβέρνηση συνολικά. Διότι είναι ένα θέμα που, εφόσον προχωρήσει, θα διευκολύνει την υπαρκτή βούληση, όπως μας είπατε, της Κυβέρνησης να εφαρμοστεί με ένα τρόπο απόλυτα νόμιμο, με βάση απόφαση του Ευρωπαϊκού Δικαστηρίου στην οποία μπορούμε να συμμορφωθούμε και να προχωρήσουμε. Αυτό, λοιπόν, το οποίο σας καλώ, πέραν από το ότι έχω θέσει υπ' όψιν την απόφαση του Ευρωπαϊκού Δικαστηρίου στον Πρόεδρο της Βουλής ή και σε άλλα Υπουργεία, είναι το Υπουργείο το δικό σας να μελετήσει την απόφαση, την οποία θα σας καταθέσω. Σας ανέφερα τα νούμερα και μπορείτε να τη βρείτε. Και να δεσμευτείτε ότι και αυτό θα εξετάσετε αλλά και τη δυνατότητα που έχετε, ακόμα και εκτός της απόφασης αυτής του Ευρωπαϊκού Δικαστηρίου, να προχωρήσετε με μία ανάλογη διαδικασία με αυτήν που έγινε στο «Βοήθεια στο Σπίτι». [[Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μπορούμε, όμως, να έχουμε και πιο σύντομη ακόμα διαδικασία, διότι η αξιολόγηση για το Εθνικό Σύστημα Υγείας και εν μέσω πανδημίας έχει γίνει εν τοις πράγμασι και έχει αποδειχθεί ότι καλύπτουν πάγιες και διαρκείς ανάγκες. Είναι ήδη άνθρωποι που προσφέρουν τις υπηρεσίες τους στο μόνιμο προσωπικό. Ευχαριστώ.
Ευχαριστούμε. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Κεγκέρογλου, τόνισα από την αρχή της απάντησής μου ότι το ζήτημα το γνωρίζουμε πάρα πολύ καλά. Γνωρίζουμε την αναγκαιότητα αυτών των ανθρώπων και όχι μόνο αυτών, γιατί κενά υπάρχουν στο Εθνικό Σύστημα Υγείας. Έχουμε πραγματικά καλύψει αρκετά, αλλά σίγουρα υπάρχουν και άλλα. Και αναγνωρίζουμε και τη συμβολή των ανθρώπων αυτών στη μάχη που όλοι οι εργαζόμενοι δίνουν στο Εθνικό Σύστημα Υγείας. Βεβαίως, και γνωρίζουμε και την απόφαση στην οποία αναφέρεστε και σας είπα - και το ξαναλέω για μία ακόμη φορά - ότι διερευνούμε όλες τις δυνατές λύσεις, προκειμένου να δώσουμε μία οριστική λύση στο ζήτημα των ανθρώπων αυτών. Ευχαριστώ, κύριε Πρόεδρε.
Θα συζητηθεί η δεύτερη με αριθμό 636/31-3-2021 επίκαιρη ερώτηση πρώτου κύκλου της Βουλευτού Λαρίσης του ΣΥΡΙΖΑ - Προοδευτική Συμμαχία κ. Άννας Βαγενά - Κηλαηδόνη προς τον Υπουργό Υγείας, με θέμα: «Επείγουσα ανάγκη να εμβολιαστούν εκτάκτως και κατά προτεραιότητα κατά του COVID -19 οι κάτοικοι των σεισμόπληκτων περιοχών του Νομού Λάρισας». Κυρία συνάδελφε, έχετε τον λόγο.
Ευχαριστώ, κύριε Πρόεδρε. Ευχαριστώ, κύριε Υπουργέ που είστε εδώ. Ένα μήνα μετά τον καταστροφικό σεισμό μεγέθους 6,3 Ρίχτερ στο Νομό Λάρισας, που είχε σαν αποτέλεσμα την απώλεια ενός ανθρώπου και σοβαρές ζημιές σε σχολεία, υποδομές και πολλές κατοικίες στα χωριά Δαμάσι, Πλατανούλια και Δένδρα Τυρνάβου και Μεσοχώρι, Αμούρι, Αμπέλια, Πραιτώριο, Βλαχογιάννι, Συκέα, Δομένικο και Μαγούλα Ελασσόνας, πολλοί κάτοικοι εξακολουθούν να βρίσκονται εκτεθειμένοι στο φόβο, την αβεβαιότητα, τις αντίξοες καιρικές συνθήκες και την ανεξέλεγκτη διασπορά του κορωνοϊού. Με σχεδόν εννιακόσια σπίτια χαρακτηρισμένα ως μη κατοικήσιμα, εκατοντάδες οικογένειες, ανάμεσα σε αυτούς βρέφη και ηλικιωμένοι, μέχρι και πριν από λίγες μέρες διέμεναν σε σκηνές, καθώς οι οικίσκοι (container) που είχαν εγκατασταθεί ήταν πολύ λιγότεροι από τις καταγεγραμμένες ανάγκες, με αποτέλεσμα η τήρηση όλων των απαραίτητων μέτρων προστασίας απέναντι στον ιό της πανδημίας να έχει καταστεί δυσχερής και ο κίνδυνος έκθεσης των κατοίκων σε αυτόν πολλαπλάσιος. Από την πρώτη στιγμή τόσο οι ίδιοι κάτοικοι όσο και οι δήμαρχοι της Περιφερειακής Ενότητας Λάρισας ζητούν επανειλημμένα να ληφθεί το αυτονόητο μέτρο πρόληψης για την έγκαιρη αποφυγή της διασποράς του ιού της πανδημίας στις έκτακτες και δυστυχώς εξαιρετικά πρόσφορες αυτές συνθήκες, δηλαδή τον άμεσο εμβολιασμό όλων των κατοίκων των εν λόγω περιοχών, όπου η τήρηση των υγειονομικών μέτρων είναι δύσκολη έως ανέφικτη. Δυστυχώς ούτε οι προειδοποιήσεις όλων μας ούτε και οι αγωνιώδεις κραυγές των σεισμόπληκτων κατοίκων κατάφεραν ως τώρα να ενεργοποιήσουν τα αντανακλαστικά της Κυβέρνησης, με αποτέλεσμα ο αριθμός των κρουσμάτων να βρίσκεται πλέον σε ανοδική πορεία ανάμεσα στους αθωράκιστους κατοίκους των σεισμόπληκτων χωριών του Νομού Λάρισας. Σας ρωτάμε λοιπόν: Συμφωνείτε ότι οι κάτοικοι αυτών των περιοχών βρίσκονται πολλαπλά εκτεθειμένοι στη διασπορά του ιού της πανδημίας; Είναι στις προθέσεις σας να ικανοποιήσετε έστω και με καθυστέρηση ενάμιση μήνα το αίτημα των κατοίκων αυτών των περιοχών για έκτακτο και κατά προτεραιότητα εμβολιασμό κατά του COVID -19; Σας ευχαριστώ.
Παρακαλώ, κύριε Υπουργέ.
Ευχαριστώ, κύριε Πρόεδρε. Κυρία Βαγενά, επιτρέψτε μου κατ' αρχάς να σημειώσω πως σε ό,τι αφορά τον εμβολιασμό του πληθυσμού συνολικά στην Περιφερειακή Ενότητα της Λάρισας αυτός εξελίσσεται ομαλά και με γρήγορους ρυθμούς, όπως και στο σύνολο των περιοχών της χώρας. Ο ρυθμός αυτός - το έχουμε πει - εξαρτάται και από τη διαθεσιμότητα των εμβολίων, η οποία το επόμενο χρονικό διάστημα θα είναι αυξημένη στη χώρα μας και θα μπορέσουμε πιο γρήγορα να εμβολιάσουμε μεγαλύτερες πληθυσμιακές ομάδες. Μέχρι στιγμής βρισκόμαστε εντός πλάνου, κάτι που σημαίνει ότι στις αρχές του καλοκαιριού θα έχουμε εμβολιάσει ικανό και κρίσιμο ποσοστό του πληθυσμού, το οποίο θα μας δώσει τη δυνατότητα να χτίσουμε το επιθυμητό τείχους ανοσίας. Πράγματι η Λάρισα έχει περάσει μία μεγάλη δοκιμασία. Ένας καταστροφικός σεισμός σε καιρό πανδημίας, με απώλεια ανθρώπινης ζωής, τραυματισμούς πολιτών και σημαντικές υλικές καταστροφές και κυρίως με μεγάλη ψυχική φθορά για τους ανθρώπους, που υπέστησαν τις συνέπειες των καταστροφών αυτών. Η πολιτεία, ως όφειλε, στάθηκε στο πλάι τους και στέκεται και το έπραξε από την πρώτη κιόλας στιγμή χωρίς καθυστερήσεις. Επιτρέψτε μου να πω ότι σε κάθε περίπτωση τηρούνται όλα τα προβλεπόμενα μέτρα προστασίας κατά της διασποράς του κορωνοϊού και πολύ περισσότερο όλα τα απαραίτητα μέτρα προστασίας της δημόσιας υγείας γενικότερα. Ο Εθνικός Οργανισμός Δημόσιας Υγείας έχει αποστείλει κινητές ομάδες στην περιοχή, ώστε να πραγματοποιούνται μαζικοί διαγνωστικοί έλεγχοι και εκεί βρίσκεται συνέχεια. Στο διάστημα μόνο από 4 Μαρτίου έως 9 Απριλίου είχαν οργανωθεί εκατόν δεκατρείς δράσεις στις οποίες είχαν διενεργηθεί περισσότεροι από δύο χιλιάδες οκτακόσιους ελέγχους ανίχνευσης του κορωνοϊού και είχαν προκύψει σαράντα θετικά κρούσματα. Σε ό,τι αφορά τους εμβολιασμούς των κατοίκων των σεισμόπληκτων περιοχών, αυτοί συνεχίστηκαν κανονικά σύμφωνα με το πρόγραμμα και την προτεραιότητα που έχει θέσει η Εθνική Επιτροπή Εμβολιασμών, όπου ηλικιακά ανήκουν κατ' αρχάς στις κατηγορίες και τις προτεραιότητες, που έχει θέσει η Εθνική Επιτροπή Εμβολιασμών. Απόφαση για καθολικό εμβολιασμό των κατοίκων στις περιοχές αυτές δεν υπάρχει. Νομίζω ότι, εφόσον ο εμβολιασμός εξελίσσεται ομαλά, τα μέτρα προστασίας τηρούνται, τα αρμόδια όργανα και οι υπηρεσίες του δημοσίου, προεξάρχοντος του Εθνικού Οργανισμού Δημόσιας Υγείας, βρίσκονται στην περιοχή, επιτηρούν την πανδημία, προβαίνουν σε όλους τους απαραίτητους ελέγχους, δεν υπάρχει λόγος ανησυχίας και τα μέχρι σήμερα δεδομένα δεν δείχνουν την ανάγκη εμβολιασμού του συνόλου του πληθυσμού στις σεισμόπληκτες περιοχές. Ευχαριστώ πολύ, κύριε Πρόεδρε.
Παρακαλώ, κυρία συνάδελφε.
Απ' ότι κατάλαβα, κύριε Υφυπουργέ, μας είπατε ότι δεν πρόκειται να γίνει κάτι, δηλαδή ότι δεν συντρέχει λόγος να εμβολιαστούν αυτοί οι άνθρωποι κατά προτεραιότητα. Λέτε ότι δεν υπάρχει λόγος, ότι όλα εξελίσσονται πάρα πολύ ομαλά, ότι εμβολιάζονται όσοι είναι να εμβολιαστούν σύμφωνα με το γενικό πλάνο, που ισχύει για όλη τη χώρα. Εγώ, όμως, έχω να σας πω ότι σήμερα επικοινώνησα με τον Πρόεδρο της Τοπικής Κοινότητας Μεσοχωρίου κ. Γιάννη Ζαρλαδιάνη, τον Πρόεδρο της Ελασσόνας, και μου είπε ότι εχθές χάθηκε ένας συμπολίτης μας εβδομήντα έξι χρονών από το Μεσοχώρι από κορωνοϊό. Επίσης, στο χωριό Βλαχογιάννι στο διάστημα αυτό έχουν χάσει τη ζωή τους από κορωνοϊό τρεις άνθρωποι. Βεβαίως, στο χωριό αυτό, στο Βλαχογιάννι στο Μεσοχώρι, δεν έχουν φτάσει ακόμα όλα τα κοντέινερς που χρειάζονται οι άνθρωποι. Υπολείπονται επτά από τα είκοσι τέσσερα - είκοσι έξι που ζητήσαν νομίζω, με αποτέλεσμα πολλοί κάτοικοι να διαμένουν, να φιλοξενούνται σε σπίτια άλλων συγχωριανών. Αυτό σημαίνει ότι συνωστίζονται πάρα πολλοί άνθρωποι, περισσότεροι από μία οικογένεια σε ένα σπίτι και πάρα πολλοί διαμένουν σε σπίτια ακατάλληλα για να μπαινοβγαίνουν στα σπίτια τους. Άρα, δεν είναι απόλυτα καλυμμένες οι συνθήκες από υγειονομική άποψη, όπως ισχυρίζεστε. Επίσης, στο χωριό Δαμάσι υπάρχουν πέντε με έξι κρούσματα COVID αυτήν τη στιγμή. Σε αυτό το χωριό δε τα διακόσια από τα τετρακόσια σπίτια είναι ακατάλληλα, δεν κατοικούν οι κάτοικοι εκεί. Κατάλαβα, λοιπόν, από ότι είπατε ότι δεν μπορούν να διατεθούν, δεν υπάρχουν τα εμβόλια και ρωτάω: Είναι δυνατόν; Ο κύριος Πρωθυπουργός χθες - δεν θυμάμαι πότε ήταν, νομίζω χθες ή προχθές - σε μια συνέντευξη που έδωσε σε μια μεγάλη εφημερίδα έκανε έκκληση στον κόσμο να εμβολιαστεί, λες και ο κόσμος που θέλει να εμβολιαστεί μπορεί και δεν θέλει. Πάλι η ευθύνη πάει στον κόσμο, ο κόσμος έχει το πρόβλημα. Ορίστε, αυτοί οι άνθρωποι θέλουν να εμβολιαστούν. Πείτε στον κύριο Πρωθυπουργό ότι να πελατεία για εμβολιασμό. Ας πάνε εκεί να τους δώσουν τα εμβόλια. Θέλουν να εμβολιαστούν αυτοί οι κάτοικοι των σεισμόπληκτων περιοχών. Μη μας λέτε, λοιπόν, διάφορα. Μήπως πρέπει να ακολουθήσετε το παράδειγμα της γειτονικής Σερβίας; Μήπως πρέπει να προμηθευθείτε και από αλλού εμβόλια, όπως κάνουν και άλλες χώρες της Ευρωπαϊκής Ένωσης; Μας λέτε ότι μέχρι το καλοκαίρι θα έχει θωρακιστεί ένα μεγάλο μέρος του πληθυσμού. Μακάρι, όλοι θέλουμε να γίνει αυτό για να ανοίξει, επιτέλους, η οικονομία στον τόπο μας. Όμως, δεν μπορούμε να πούμε σε αυτούς τους ανθρώπους, που χτες πέθανε ένας συμπολίτης τους, που ζουν σε σκηνές, ακόμα και σε κοντέινερς - δεν είναι οι καλύτερες συνθήκες υγιεινής, το ξέρετε, το καταλαβαίνετε, είναι αυτονόητο αυτό - να περιμένουν ως το καλοκαίρι. Δυστυχώς, κύριε Υφυπουργέ, δεν απαντήσατε. Μάλλον απαντήσατε σε αυτούς τους ανθρώπους. Και νομίζω εμένα μου το έχουν βάλει όσες φορές πήγα εκεί - και πήγα αρκετές φορές μετά τον σεισμό - σαν προτεραιότητα αυτό το θέμα. Σας ευχαριστώ. Περιμένω την απάντησή σας.
Κύριε Κοντοζαμάνη, έχετε τον λόγο.
Ευχαριστώ, κύριε Πρόεδρε. Κυρία Βαγενά, κατ' αρχάς, να αναφερθώ στο σχόλιό σας για τη δήλωση του Πρωθυπουργού όπου κάλεσε όλους τους συμπολίτες μας να εμβολιαστούν. Να υπενθυμίσω ότι η χώρα μας έχει διασφαλίσει εμβόλια - δόσεις εμβολίων - για το σύνολο του πληθυσμού και μακάρι το σύνολο του πληθυσμού μέχρι το τέλος του εμβολιαστικού προγράμματος της επιχείρησης «ΕΛΕΥΘΕΡΙΑ» να έχει εμβολιαστεί. Ο Πρωθυπουργός προφανώς και αναφέρθηκε στις ηλικιακές ομάδες, στις οποίες διεξάγεται ο εμβολιασμός από την αρχή του προγράμματος μέχρι σήμερα και οι οποίες δεν έχουν προσέλθει να εμβολιαστούν. Υπάρχει συγκεκριμένος προγραμματισμός τόσο για τις ηλικιακές ομάδες, που εμβολιάζονται όσο και για τις ευπαθείς ομάδες του πληθυσμού και γενικότερα για το υπόλοιπο σύνολο του πληθυσμού. Η επιδημιολογική εικόνα στην περιοχή δεν διαφέρει σε σχέση, αν τη συγκρίνει κανείς, με την υπόλοιπη περιφερειακή ενότητα και την υπόλοιπη Ελλάδα σε ό,τι αφορά κυρίως τη μέση εικόνα που έχουμε, διότι υπάρχουν διακυμάνσεις από περιοχές σε περιοχές για την εξέλιξη της πανδημίας. Επομένως, δεν υπάρχουν ανησυχητικά σημάδια για την περιοχή, που να μας οδηγήσουν στην απόφαση να προβούμε σε περαιτέρω ενέργειες, που ίσως μία από αυτή λόγω του σεισμού να ήταν ο εμβολιασμός του πληθυσμού. Σε κάθε περίπτωση, επαναλαμβάνω ότι από την πρώτη μέρα του σεισμού, η παρουσία των αρμοδίων οργάνων και του κράτους γενικότερα είναι στην περιοχή, επιτηρούμε, παρεμβαίνουμε. Ο εμβολιασμός εξελίσσεται, σύμφωνα με το πρόγραμμα, στην περιοχή ομαλά. Διεξάγονται έλεγχοι και λαμβάνουμε όλα τα απαραίτητα μέτρα, προκειμένου να διασφαλίσουμε την υγεία των συμπολιτών μας στην περιοχή αυτή. Ευχαριστώ πολύ, κύριε Πρόεδρε.
Θα συζητηθεί τώρα η δωδέκατη με αριθμό 649/5-4-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΣΥΡΙΖΑ - Προοδευτική Συμμαχία κ. Παναγιώτη Κουρουμπλή προς τον Υπουργό Υγείας, με θέμα: «Κίνδυνος από την απόρριψη των χρησιμοποιημένων self - tests για τον COVID -19». Παρακαλώ, κύριε συνάδελφε, έχετε το λόγο.
Κύριε Πρόεδρε, κύριε Υπουργέ, η σημερινή κατάσταση της χώρας δείχνει ότι βαδίζουμε ασύντακτα προς το μέλλον. Προϊόν αυτής της κατάστασης είναι οι παλινωδίες, τα μπρος πίσω, οι αντιφατικές αποφάσεις, πράγματα που έπρεπε να είχαν γίνει όπως το άνοιγμα των μικρομεσαίων επιχειρήσεων, του λιανεμπορίου ή των σχολείων όταν η πανδημία ήταν σε ήπια κατάσταση. Σήμερα, λοιπόν, στην απόγνωση που βρίσκεστε, προβαίνετε συνεχώς σε κινήσεις που δημιουργούν μια παραζάλη στην κοινωνία, που δεν ξέρει τι να πιστέψει. Ο ένας λέει αυτό, ο άλλος λέει το άλλο. Και ήρθαν στη ζωή μας και τα περίφημα self - tests. Κύριε Υπουργέ, ευθέως σας ερωτώ ποιος πήρε την απόφαση να αλλάξει το περιεχόμενο των οδηγιών, που περιείχαν τα συγκεκριμένα self - tests δηλαδή του γαλλικού κειμένου. Είναι ένα εξαιρετικής σημασίας ζήτημα, διότι αλλάξατε όλη τη διαδικασία. Το γαλλικό κείμενο της εταιρείας, της οποίας επιλέξατε να χρησιμοποιηθεί το προϊόν, λέει ρητά ότι θα πρέπει να λαμβάνεται το υγρό, το δείγμα αν θέλετε, από τη ρινοφαρυγγική κοιλότητα και εσείς αλλάξατε τις οδηγίες. Δεν ξέρω ποιος πήρε την απόφαση. Εγώ προσωπικά θα καταθέσω σχετικά έγγραφα και θα πρέπει να μου απαντήσετε ποιος πήρε αυτή την απόφαση και αυτή την αίσθηση.
Ευχαριστούμε, κύριε συνάδελφε.
Το δεύτερο ζήτημα που θέλω να πω είναι ότι στο ίδιο κείμενο, στο γαλλικό κείμενο, αναφέρεται ότι το προϊόν αυτό είναι βιολογικό και θα πρέπει να υπάρξει μέριμνα και φροντίδα για το πώς θα καταστραφεί. Είναι και αυτό ένα εξαιρετικά κρίσιμο ζήτημα. Εσείς επιλέξατε το δόγμα της ατομικής ευθύνης, δηλαδή είπατε στον ελληνικό λαό «κόψτε το λαιμό σας, πάρτε και υλοποιήστε το μόνοι σας».
Ευχαριστούμε, κύριε συνάδελφε.
Ένα λεπτό, κύριε Πρόεδρε. Πρέπει να ολοκληρώσω τη σκέψη μου. Πώς θα γίνει δηλαδή;
Ναι, ναι.
Τότε να μη μιλάμε οι Βουλευτές, να μιλάνε οι Υπουργοί.
Κύριε συνάδελφε, ο Κανονισμός είναι συγκεκριμένος.
Σας παρακαλώ αφήστε με να ολοκληρώσω.
Έχετε φτάσει τα τριάμισι λεπτά, αντί δύο.
Τριάμισι λεπτά, δεν πήγα στα επτά! Όπου θέλετε, κρατάτε ανοχή και όπου θέλετε, κάνετε άλλα πράγματα.
Ακούστε, αυτά είναι επιχειρήματα, τα οποία δεν υπάρχουν.
Καλά, εντάξει τώρα! Σας παρακαλώ αφήστε με.
Εγώ σας παρακαλώ να ολοκληρώσετε.
Το θέμα είναι εξαιρετικά σημαντικό και αφήστε με να τελειώσω.
Εγώ το κρίνω αυτό, δεν το κρίνετε εσείς.
Με τα δύο λεπτά δεν θα χαθεί ο κόσμος.
Αφήστε το αυτό και ολοκληρώστε τη σκέψη σας. Παρακαλώ σύντομα.
Τώρα τι σκέψη να ολοκληρώσω μετά από την παρέμβασή σας;
Έμπειρος είστε εσείς, δεν σας φοβάμαι.
Λέω, λοιπόν, κύριε Υπουργέ, ότι το ζήτημα αυτό έχει μια ιδιαίτερη σημασία. Γιατί; Διότι από τους επιστήμονες άκουσα τον κ. Εξαδάκτυλο - δεν νομίζω ότι είναι άνθρωπος που πρόσκειται στην Αντιπολίτευση - να λέει ότι η αποτελεσματικότητα αυτού του προϊόντος είναι στο 50%. Φανταστείτε και αν δεν τηρούνται οι διαδικασίες, που ορίζει η εταιρεία που το παράγει, ποιο θα είναι το αποτέλεσμα, ώστε πάρα πολλοί άνθρωποι που θα βγουν αρνητικοί να είναι αμέριμνοι και ως εκ τούτου, η μεταδοτικότητα να φτάσει εκεί όπου είμαστε σήμερα και που κανείς δεν ξέρει πού περισσότερο μπορούμε να πάμε. Και είναι εξαιρετικά ζητήματα, λοιπόν, που θέλουν μεγάλη προσοχή.
Παρακαλώ, κύριε συνάδελφε, φτάσατε τα πέντε λεπτά.
Και θα κλείσω, κύριε Πρόεδρε, κύριε Υπουργέ, λέγοντας ότι είμαι από τους ανθρώπους, που υποστηρίζω ότι η Ελλάδα πρέπει να στηρίζει την παραγωγή σε αυτή τη χώρα. Διαβάζω στον Τύπο ότι υπάρχει μία ελληνική εταιρεία, προϊόντα της οποίας εξάγονται στη Γερμανία, στη Γαλλία και κατά κάποιον τρόπο αποκλείστηκε από τη διαδικασία. Δεν το κάνω, όμως, καταγγελία. Σας ζητώ να το ψάξετε λίγο, γιατί είναι άδικο. Τουλάχιστον να τους δοθεί η δυνατότητα να λαμβάνουν μέρος στους διαγωνισμούς.
Παρακαλώ, κύριε συνάδελφε. Να ξέρετε απλά ότι υπάρχει ένας Κανονισμός, ο οποίος πρέπει να λειτουργήσει όχι ως προς τον χρόνο…
Σέβομαι τον Κανονισμό, κύριε Πρόεδρε, αλλά στον Κανονισμό δεν προβλέπεται η ανοχή εδώ ή αλλού περισσότερη.
Η ανοχή για κανέναν, όπως και η ερώτησή σας αφορά τον κίνδυνο από την απόρριψη των χρησιμοποιημένων self - tests για τον COVID -19. Σας τη θυμίζω απλά, για να…
Ξέρουμε τι γίνεται.
Κύριε Κουρουμπλή, είμαι σίγουρος ότι είσαστε πολλά χρόνια και γνωρίζετε. Σας λέω, όμως, ότι η ερώτησή σας - αν θέλετε να είμαστε ειλικρινείς και αυτό συμβαίνει κατά κόρον τον τελευταίο καιρό - δεν έχει καμμία σχέση με το ερώτημα της ερώτησης, δηλαδή ο Βουλευτής έρχεται να κάνει μία άλλη ερώτηση και στο τέλος καταλήγει να κάνει μία άλλη ερώτηση.
Εσείς θα το κρίνετε αυτό;
Βεβαίως, βάσει του Κανονισμού.
Όχι.
Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Κουρουμπλή, νομίζω ότι το θέμα των self - tests το έχουμε εξαντλήσει. Ευχαριστώ που μου δίνετε ξανά την ευκαιρία να επαναλάβω κάποια πράγματα που έχουν να κάνουν με τα self - tests. Να πω κατ' αρχάς ότι το μέτρο ήδη έχει αγκαλιαστεί από τους συμπολίτες μας. Μέχρι το μεσημέρι τετρακόσιες δεκαέξι χιλιάδες επτακόσια έξι self - tests είχαν διατεθεί στους δικαιούχους σε δέκα χιλιάδες εκατόν επτά φαρμακεία της χώρας. Και το είχαμε πει από την αρχή που ανακοινώσαμε αυτή τη δράση, αυτή την πρωτοβουλία, ότι είναι μια συμπληρωματική δράση σε ό,τι αφορά τη στρατηγική μας για τους ελέγχους, τους διαγνωστικούς ελέγχους για τον κορωνοϊό. Σε καμμία περίπτωση δεν έρχεται αυτή η δράση να υποκαταστήσει τις δράσεις οι οποίες βρίσκονται σε εξέλιξη. Και βλέπουμε και άλλες χώρες να ακολουθούν τον δρόμο τον δικό μας, γιατί πάλι ήμασταν ίσως η πρώτη χώρα, που προβήκαμε σε τόσο ευρεία χρήση αυτού του μέτρου. Βλέπουμε και άλλες χώρες να κάνουν το ίδιο, όπως για παράδειγμα το Ηνωμένο Βασίλειο. Και δεν νομίζω, επομένως, ότι έχουμε ανακαλύψει τον τροχό. Είναι κάτι το οποίο το προβλέπει η διεθνής βιβλιογραφία, το προβλέψαμε εγκαίρως και το υλοποιούμε και θα μας βοηθήσει πάρα πολύ. Να υπενθυμίσω μόνο ότι ο στόχος μας είναι κυρίως να πιάσουμε τους ασυμπτωματικούς φορείς του κορωνοϊού, που ίσως δεν γνωρίζουν ότι πάσχουν από κορωνοϊό, έτσι ώστε να μπορέσουμε με ασφάλεια να ανοίξουμε δραστηριότητες που έχει ανάγκη η χώρα, όπως ανοίγουμε τώρα τα σχολεία. Ένας στους τρεις φορείς του κορωνοϊού είναι ασυμπτωματικοί και το έχω πει ότι υπάρχουν ήδη πολλές μελέτες στη διεθνή βιβλιογραφία που καταδεικνύουν την αναγκαιότητα αυτών των διαγνωστικών ελέγχων. Σε καμμία περίπτωση δεν μεταθέτουμε την ευθύνη στους πολίτες. Αυτά τα τεστ έχουν έγκριση για αυτολήψη, για αυτοδιάγνωση και εκεί είναι η διαφορά με τα ταχέα τεστ ανίχνευσης του κορωνοϊού. Σε καμμία περίπτωση δεν έχουμε αλλάξει ούτε τις γλώσσες ούτε το φύλλο οδηγιών χρήσης των προϊόντων. Τα προϊόντα αυτά είχαν επαγγελματική χρήση, μπορούν να χρησιμοποιηθούν από επαγγελματίες υγείας και έχουν πάρει από τις αρμόδιες ρυθμιστικές αρχές των ευρωπαϊκών χωρών αυτή την άδεια που τους δίνει τη δυνατότητα να χαρακτηριστούν ως «αυτοδιαγνωστικά», ως self - tests. Βεβαίως και αναγράφεται στο φύλλο οδηγιών χρήσης. Αυτό είναι και μία προϋπόθεση για να πάρουν αυτή την άδεια, τo φύλλο οδηγιών χρήσης δηλαδή να είναι εύληπτο στον κάθε πολίτη, που διεξάγει μόνος του αυτή τη δοκιμασία. Και βεβαίως είναι δοκιμασία που είτε είναι με σάλιο είτε ρινική η λήψη και όχι ρινοφαρυγγική, όπως είπατε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Πιστεύω ότι το επόμενο χρονικό διάστημα θα μπορέσουμε να έχουμε πραγματικά ευρεία χρήση αυτών των τεστ όχι μόνο στα σχολεία, αλλά και σε άλλες πληθυσμιακές ομάδες, κάτι στο οποίο έχουμε ήδη αναφερθεί, έτσι ώστε να επιστρέψουμε με ασφάλεια στην κανονικότητα. Και έρχομαι και σε κάτι τελευταίο σε ό,τι αφορά την απόρριψη αυτών των τεστ. Κατ' αρχάς, τώρα μας έπιασε ο πόνος για την απόρριψη; Πάντα προσπαθούμε να βρούμε κάτι για τα self - tests. Στην αρχή ήταν οι «φωτογραφικές» προκηρύξεις - προδιαγραφές του διαγωνισμού για να το πάρει συγκεκριμένη εταιρεία. Μετά σας ενόχλησε το γεγονός ότι μία δημόσια αρμόδια αρχή, όπως η Γενική Γραμματεία Πολιτικής Προστασίας έκανε τον διαγωνισμό και τώρα ανακαλύψατε το ζήτημα της απόρριψης. Ναι, υπάρχουν ερωτήματα γύρω από αυτό το θέμα, αλλά είναι δεδομένη και σαφής η απάντηση, ενώ υπάρχουν και οδηγίες στο φύλλο οδηγιών χρήσης για το πώς ο καθένας πρέπει να απορρίπτει αυτά τα τεστ. Η απάντηση, λοιπόν, είναι πάρα πολύ απλή. Η διαχείριση αυτών των απορριμμάτων γίνεται όπως τα κανονικά οικιακά απορρίμματα. Ευχαριστώ πολύ, κύριε Πρόεδρε.
Κι εμείς ευχαριστούμε. Κύριε Υπουργέ, καλό θα ήταν να κατατεθούν αυτά τα έγγραφα για να υπάρχουν και στη Βουλή. Ορίστε, κύριε συνάδελφε, έχετε τον λόγο για τρία λεπτά.
Κύριε Υπουργέ, προσπάθησα να κρατήσω πολύ χαμηλούς τόνους στην κουβέντα, αλλά ειλικρινά δεν με πείσατε. Εγώ, λοιπόν, θα αναζητήσω το γαλλικό κείμενο και τότε θα συζητήσουμε, διότι, όπως ξέρετε, η συγκεκριμένη βιοπαθολογική εταιρεία έχει απευθυνθεί στον εισαγγελέα για το ότι έχουν παραβιαστεί όσα αναγράφονται στις οδηγίες του γαλλικού κειμένου. Εσείς μου λέτε ότι όλα είναι σωστά. Εύχομαι ειλικρινά - και ελπίζω να μην αρνείστε τις διαθέσεις όλων μας εδώ στο Κοινοβούλιο - τα αποτελέσματα να είναι θετικά για τη χώρα. Όμως, όταν ξέρετε πάρα πολύ καλά ότι η αποτελεσματικότητα και η αξιοπιστία με τον τρόπο που γίνονται τα τεστ δεν θα είναι αυτές που προσδοκούμε, είναι φυσικό ότι θα έχουμε πολλούς ασυμπτωματικούς ανθρώπους, είτε μιλάμε για εκπαιδευτικούς είτε για παιδιά, οι οποίοι θα κυκλοφορούν στα σχολεία και χωρίς να το θέλουν θα γίνουν και «μεταδότες» αυτής της τρομερής ιστορίας που βιώνουμε όλοι. Παρεμπιπτόντως, κύριε Υπουργέ, ήθελα να σας θέσω ένα θέμα που αφορά τους κατάκοιτους και τους κινητικά ανάπηρους. Θα ήθελα, λοιπόν, να δείτε αυτό το θέμα, διότι δεν υπάρχει καμμία οργανωμένη μέριμνα για τη μετακίνησή τους σε εμβολιαστικά κέντρα. Επίσης, θέλω να μου πείτε στην απάντησή σας αυτή τη στιγμή - βεβαίως και για να προλάβω τον κύριο Πρόεδρο δεν εμπεριέχεται στην ερώτησή μου, αλλά είναι ένα ζήτημα που μας «καίει» όλους - πόσοι άνθρωποι είναι διασωληνωμένοι εκτός ΜΕΘ. Θέλω να μας το πείτε, για να έχουμε εικόνα, διότι ακούμε ανθρώπους που είναι μέσα στο σύστημα, και που δεν είναι κατ' ανάγκην άνθρωποι, που υπηρετούν πολιτικές σκοπιμότητες, να δηλώνουν δημόσια ότι υπάρχει ένας πολύ μεγάλος αριθμός διασωληνωμένων εκτός ΜΕΘ. Επίσης, όσον αφορά τους ανθρώπους, που είναι ανάγκη να κάνουν επεμβάσεις στο σύστημα, διότι έχουν προβλήματα που απειλούν την υγεία τους, όπως είναι ζητήματα που έχουν να κάνουν με χειρουργεία που είναι πάρα πολύ δύσκολα - και η αναμονή μπορεί να δημιουργήσει καταστάσεις στην υγεία αυτών των ανθρώπων - πρέπει να μας πείτε τι σκέφτεστε να κάνετε. Γιατί υπάρχουν άνθρωποι που δεν μπορούν να πάνε στον ιδιωτικό τομέα. Δεν έχουν λεφτά, τι να κάνουμε; Το τελευταίο θέμα που θέλω να θίξω και να κλείσω, είναι το εξής. Όλοι νοιαζόμαστε. Εγώ δεν αμφισβητώ το ενδιαφέρον κανενός για το σύστημα υγείας. Εάν, λοιπόν, δεν έχετε ιδεοληψίες για αυτό το σύστημα, πάμε όλοι μαζί - και δεν νομίζω ότι θα υπάρχει Βουλευτής που θα διαφωνήσει, θα είναι ίσως ο νόμος που θα ψηφιστεί από τριακόσιους Βουλευτές - να βρούμε τον τρόπο να μονιμοποιήσουμε τους ανθρώπους, που λήγουν οι συμβάσεις τους ή που είναι με συμβάσεις. Είναι τέτοια η ανθρωπιστική κρίση στη χώρα που δικαιολογεί κάθε υπέρβαση, που θα μπορούσε το Κοινοβούλιο αντάμα με την Κυβέρνηση να πάρει μία τέτοια πολύ σοβαρή υπόθεση και πραγματικά να πείσουμε την κοινωνία ως πολιτικό σύστημα ότι μπορούμε πραγματικά να την υπηρετήσουμε σε μια τόσο δύσκολη στιγμή. Ευχαριστώ.
Ευχαριστούμε. Κύριε Υπουργέ, να σας ρωτήσω κάτι. Δεν θα ήταν πολύ απλό να καταθέσετε τις οδηγίες που έχει το κάθε σκεύασμα, αν ισχύει το ένα ή το άλλο, για να τελειώνει αυτή η συζήτηση; Μας ακούει ο κόσμος.
Γιατρός είστε και εσείς, κύριε Πρόεδρε. Γνωρίζετε. Οι οδηγίες κατ' αρχάς είναι στο διαδίκτυο, αλλά να τις καταθέσουμε. Επιτρέψτε μου να επαναλάβω ότι δεν έχουμε ανακαλύψει τον τροχό. Κύριε Κουρουμπλή, αντιπαρέρχομαι όσα πέραν της ερώτησής σας αναφέρατε, γιατί θίξατε και άλλα θέματα στη δευτερολογία σας τα οποία δεν έχουν σχέση με την ερώτηση. Για οτιδήποτε άλλο το Υπουργείο Υγείας είναι στη διάθεσή σας, κάντε ερώτηση και θα απαντήσουμε. Η ερώτηση εδώ είναι συγκεκριμένη και θα απαντήσω συγκεκριμένα. Αν θέλετε να απαντήσουμε επί του συνόλου του συστήματος υγείας κάντε ερώτηση για όλο το σύστημα υγείας.
Η ερώτηση είναι συγκεκριμένη πράγματι και πρέπει να απαντήσετε. Μπορείτε και να μην απαντήσετε. Δεν το απαιτώ, αλλά πρέπει να αντιληφθείτε τη σκοπιμότητα της στιγμής. Τώρα, το τι θα κάνετε…
Κύριε συνάδελφε, να απαντήσει ο Υπουργός ό,τι θέλει. Τώρα, τι να κάνουμε; Έτσι είναι, δυστυχώς. Και εσείς ως Υπουργός απαντούσατε αυτό που θέλατε να απαντήσετε.
Κύριε Κουρουμπλή, θέλετε να έρθετε εδώ να απαντήσετε εσείς;
Κύριε Πρόεδρε, δεν τον ανακαλείτε στην τάξη!
Σας παρακαλώ, κύριε Κουρουμπλή.
Κύριε Πρόεδρε, να απαντήσω θέλω στην ερώτηση.
Ποτέ δεν θα απευθυνόμουν σε έναν Βουλευτή να του πω «μου γράφεις αυτό και δεν σου απαντώ στα άλλα». Ποτέ! Πάμε παρακάτω.
Κύριε Κουρουμπλή, σας παρακαλώ, τι να κάνουμε τώρα; Αυτή είναι η διαδικασία.
Αυτή είναι η διαδικασία. Υπάρχει Κανονισμός. Κάνατε συγκεκριμένη ερώτηση για να σας απαντήσω. Εδώ είμαστε. Είμαστε παρόντες στον κοινοβουλευτικό έλεγχο…
Δεν έχουμε τη δυνατότητα, κύριε Υπουργέ.
Κύριε Κουρουμπλή, οι Βουλευτές όταν ήσασταν Υπουργός είχαν τις ίδιες δυνατότητες με εσάς, που είστε Βουλευτής τώρα. Δεν σας κατανοώ.
Όχι, κύριε Πρόεδρε.
Ο Υπουργός με βάση τον Κανονισμό…
Μην απευθύνεστε σε εμένα, αλλά στον Υπουργό.
Αφήστε τα αυτά που ξέρετε. Εσείς κάνατε μια ερώτηση για τα τεστ και συνεχίσατε για άλλη ερώτηση, για να δημιουργήσετε εντυπώσεις.
Ακριβώς.
Δεν πρόκειται να σας επιτρέψω.
Έπρεπε να απαντήσει!
Κύριε Κουρουμπλή, είναι απίστευτο αυτό που κάνετε. Αυτά τα γνωστά σόου έχουν τελειώσει. Δεν μας απασχολούν. Δεν υπάρχουν σόου.
Σόου κάνετε εσείς.
Έχετε κάνει μία ερώτηση. Πήρατε εννέα λεπτά.
Εκφράζετε την προσωπική σας εμπάθεια.
Καθίστε κάτω. Θα ακούσετε τώρα. Κάνατε μια ερώτηση. Πήρατε επιπλέον πέντε λεπτά.
Όταν πεθαίνουν άνθρωποι…
Κύριε Κουρουμπλή, δεν πρόκειται να σας επιτρέψω να είστε πιο ευαίσθητος από εμένα. Τώρα για τους άλλους δεν ξέρω.
Δεν έχει δικαίωμα κάποιος να κάνει ερώτηση;
Κύριε Κουρουμπλή, τι είναι αυτό το πράγμα που κάνετε;
Αφήστε τα αυτά που ξέρετε. Είστε και γιατρός! Εσείς πρώτος θα έπρεπε…
Σας παρακαλώ πάρα πολύ. Είστε πρώην Υπουργός Υγείας. Έχετε κάνει μια ερώτηση. Προσπαθούμε να σας απαντήσουμε. Δεν αφήνετε να απαντήσουν. Γιατί το κάνετε αυτό; Κοιτάξτε να δείτε τώρα, σας καταλαβαίνω ότι θέλετε να κάνετε σόου. Δεν πρόκειται να το επιτρέψουμε. Σας παρακαλώ να τελειώσουμε. Περιμένουν δύο συνάδελφοι από τον ΣΥΡΙΖΑ, ο κ. Ξανθός και η κ. Αυγέρη, να απαντήσει ο Υπουργός στις ερωτήσεις τους. Δεν μπορούμε μαζί σας να κάνουμε είκοσι πέντε λεπτά. Παρακαλώ, κύριε Υπουργέ, συνεχίστε.
Ευχαριστώ, κύριε Πρόεδρε. Επαναλαμβάνω. Θα απαντήσω στην ερώτηση που κάνατε. Για οτιδήποτε άλλο, κύριε Κουρουμπλή, το Υπουργείο Υγείας είναι στη διάθεσή σας και είμαστε εδώ για να απαντήσουμε σε οποιοδήποτε ερώτημά σας. Επανέρχομαι, λοιπόν, στα self - tests. Επαναλαμβάνω: Δεν ανακαλύψαμε τον τροχό. Γίνεται σε όλες σχεδόν τις ευρωπαϊκές και μη ευρωπαϊκές χώρες. Τα αυτοδιαγνωστικά αυτά τεστ έχουν εγκρίσεις από αρμόδιες ρυθμιστικές αρχές. Οι επιστήμονες έχουν αναφερθεί στον τρόπο απόρριψης αυτών των τεστ. Θα το πω λίγο πιο απλά για να ρίξουμε λίγο τους τόνους. Πιθανώς σε ένα χαρτομάντηλο το οποίο απορρίπτουμε στα οικιακά απορρίμματα το ιικό φορτίο να είναι πολύ μεγαλύτερο απ' ό,τι σε ένα self - test. Οι διαδικασίες απόρριψης προβλέπονται στις οδηγίες χρήσης του προϊόντος όπως οι οδηγίες αυτές έχουν εκδοθεί από τις αρμόδιες ρυθμιστικές αρχές. Τα διαχειριζόμαστε ως οικιακά απορρίμματα. Ευχαριστώ, κύριε Πρόεδρε, για την προτροπή σας. Δεν είμαι πρόχειρος αυτή τη στιγμή όχι μόνο για το φύλλο οδηγιών χρήσης των προϊόντων, που κυκλοφορούν στην Ελλάδα αλλά και για να καταθέσω στα Πρακτικά τι ισχύει σε άλλες ευρωπαϊκές χώρες. Υπάρχουν και οδηγίες από τη Γενική Γραμματεία Συντονισμού Διαχείρισης Αποβλήτων του Υπουργείου Περιβάλλοντος και Ενέργειας για την ορθή διαχείριση των αποβλήτων.
Είναι οι ίδιες οδηγίες στο γαλλικό με το ελληνικό κείμενο; Αυτό σας ρώτησα και δεν μου απαντήσατε.
Είναι οι ίδιες. Κύριε Κουρουμπλή, μπερδεύεστε με το φύλλο οδηγιών χρήσης του προϊόντος. Είδατε μία ανάρτηση για ένα γαλλικό προϊόν που έλεγε ότι είναι για επαγγελματική χρήση. Αλλά η κατά παρέκκλιση άδεια έχει να κάνει με τη χρήση τους ως self - tests. Τα έχετε μπερδέψει. Ξεκαθαρίστε τα στο μυαλό σας κι αν θέλετε εδώ είμαστε να απαντήσουμε ξανά. Υπάρχουν σαφείς οδηγίες, κύριε Πρόεδρε. Ευχαριστώ πολύ για την ανοχή σας.
Θα συζητηθεί τώρα η πρώτη με αριθμό 4378/19-2-2021 ερώτηση του κύκλου των αναφορών - ερωτήσεων, του Βουλευτή Ρεθύμνου του ΣΥΡΙΖΑ - Προοδευτική Συμμαχία κ. Ανδρέα Ξανθού προς τον Υπουργό Υγείας, με θέμα: «Αδιαφάνεια, ανεπαρκής προετοιμασία του ΕΣΥ, προβλήματα στην εξέλιξη των εμβολιασμών και ανάγκη ενός νέου «μείγματος» υγειονομικών μέτρων». Παρακαλώ, κύριε συνάδελφε, έχετε τον λόγο.
Ευχαριστώ πολύ. Κύριε Υπουργέ, αυτή η ερώτηση είχε κατατεθεί μαζί με πολλούς άλλους συναδέλφους του ΣΥΡΙΖΑ πριν από δυο μήνες περίπου ως γραπτή ερώτηση. Δεν απαντήθηκε. Θεώρησα απαραίτητο να την καταθέσω σ' αυτή τη φάση. Πολλά ερωτήματα και θέματα, που είχαν αναφερθεί τότε έχουν χάσει την επικαιρότητά τους, χωρίς να έχουν αντιμετωπιστεί βέβαια. Νομίζω ότι θα εστιάσω κι εγώ στο ζήτημα αυτής της συγκυρίας, που είναι ο τρόπος «ανοίγματος» της οικονομίας, της αγοράς, της κοινωνίας και οι υγειονομικές προϋποθέσεις για να γίνει αυτό με ασφάλεια. Η μεγάλη εικόνα είναι γνωστή. Δεν χρειάζεται νομίζω να την περιγράφει κανένας. Η υγειονομική τραγωδία συνεχίζεται. Το σύστημα υγείας ειδικά στο Λεκανοπέδιο είναι σε παρατεταμένο μπλακ άουτ. Η αγωνία των εργαζομένων, των ασθενών και των συγγενών τους νομίζω ότι αυτή την περίοδο, πραγματικά, έχει πάρει δραματικές διαστάσεις. Χτες ήταν επτακόσιοι ογδόντα οι διασωληνωμένοι και υπήρχαν πάνω από πενήντα επίσης διασωληνωμένοι εκτός εντατικής. Αυτό λέγεται ιατρική πολέμου. Για να είμαστε συνεννοημένοι. Τώρα, σε αυτήν τη συγκυρία - ουσιαστικά στην αιχμή, δεν ξέρω αν έχουμε φθάσει πραγματικά στο peak της υγειονομικής φάσης του τρίτου αυτού επιδημιολογικού κύματος - , η Κυβέρνηση, πιεζόμενη από τη δυσφορία και την δυσαρέσκεια της κοινωνίας, η οποία πια καταγράφεται και στις δημοσκοπήσεις, καθώς το 63% των πολιτών θεωρεί ότι η διαχείριση είναι αναποτελεσματική και προβληματική, πιεζόμενη από τη γενικευμένη αίσθηση ότι είμαστε σε ένα αναποτελεσματικό πεντάμηνο lockdown, το οποίο ούτε την αναχαίτιση του ιού διασφάλισε, ούτε το σύστημα υγείας στήριξε, ούτε την κοινωνία στήριξε, ούτε τον έλεγχο της πανδημίας πέτυχε, κάνει την πολιτική επιλογή να ανοίξει σταδιακά δραστηριότητες. Επειδή όλοι καταλαβαίνουν ότι αυτό έχει τεράστιο ρίσκο, επινοεί την στρατηγική των self - tests για να χρυσώσει - επιτρέψτε μου τον όρο - το χάπι. Άκουσα σήμερα τον Πρωθυπουργό να λέει ότι είναι ένα πρόσθετο εργαλείο. Δεν μπορεί να είναι πρόσθετο εργαλείο και ταυτόχρονα να είναι «κλειδί» στο άνοιγμα και των σχολείων και αύριο, μεθαύριο άλλων τομέων. Επίσης, ο Πρωθυπουργός είπε ότι είναι πετυχημένη η σημερινή εικόνα. Σε διακόσιες πενήντα χιλιάδες tests που έγιναν, βρέθηκαν εξακόσια δεκατρία θετικά κρούσματα. Ποσοστό θετικότητας 0,24%, δηλαδή υποπολλαπλάσιο του ποσοστού θετικότητας, που υπάρχει σε ασυμπτωματικούς φορείς.
Σας παρακαλώ, ολοκληρώστε.
Ολοκληρώνω, κύριε Πρόεδρε. Το ερώτημα δεν είναι προφανώς αν καλώς οι άνθρωποι αυτοί διαγνώστηκαν και δεν πήγαν στα σχολεία να κολλήσουν άλλους. Το ερώτημα είναι από τους υπόλοιπους περίπου διακόσιες πενήντα χιλιάδες ανθρώπους, πόσοι έχουν πάρει ένα ψευδώς αρνητικό αποτέλεσμα, καθώς ξέρουμε ότι είναι χαμηλής ευαισθησίας αυτά τα tests και η μεθοδολογία έχει πρόβλημα όταν δεν κάνουμε λήψη ρινοφαρυγγικού επιχρίσματος, αλλά απλώς ρινικού επιχρίσματος και όταν ξέρουμε ότι ειδικά στους ασυμπτωματικούς φορείς - το έχει πει ο κ. Μόσιαλος - έχουν πολύ χαμηλή αποτελεσματικότητα.
Σας παρακαλώ, κύριε συνάδελφε. Μιλάτε τεσσεράμισι λεπτά.
Σας ευχαριστώ πολύ, κύριε Πρόεδρε. Το ερώτημα λοιπόν είναι το εξής: Πραγματικά, σκέφτεται η Κυβέρνηση να τροποποιήσει αυτήν τη στρατηγική και να πάμε σε ένα συντεταγμένο «άνοιγμα» με εκτεταμένους διαγνωστικούς ελέγχους, με μοριακά και rapid tests, που θα συνταγογραφούνται και θα διενεργούνται δωρεάν από τις δημόσιες δομές και από τα πιστοποιημένα εργαστήρια;
Ευχαριστούμε, κύριε συνάδελφε. Κοιτάξτε, ο χρόνος έχει πάει στα πέντε λεπτά. Δεν μιλάω μόνο για εσάς, κύριε Ξανθέ, αλλά δημιουργείται μια επίθεση από άλλους συναδέλφους για τον χρόνο τους ενός και του άλλου. Είμαστε όλοι συνάδελφοι Βουλευτές. Παρακαλώ, κύριε Υπουργέ, έχετε τον λόγο.
Ευχαριστώ, κύριε Πρόεδρε. Ο κ. Ξανθός έχει θέσει πολλά ζητήματα στην ερώτησή του. Πραγματικά, κύριε Ξανθέ, λυπάμαι για το εισαγωγικό μέρος της ερώτησής σας, γιατί συνεχίζετε να μηδενίζετε τα πάντα, ακόμα και αυτήν τη μεγάλη εθνική προσπάθεια. Το έχω ξαναπεί ότι εχθρός σας πρέπει να είναι ο COVID και όχι η Κυβέρνηση. Όλοι μαζί πρέπει να δούμε πώς μπορούμε να διαχειριστούμε αυτήν την κατάσταση. Έχετε μια μίζερη, παλαιάς κοπής, ξεπερασμένη τακτική που πολλές φορές κινείται στα όρια της υπονόμευσης της εθνικής αυτής προσπάθειας. Το έχω πει και θα το ξαναπώ, ευτυχώς που η κρίση της πανδημίας βρήκε στο τιμόνι της χώρας την Κυβέρνηση της Νέας Δημοκρατίας. Δεν το λέμε εμείς, είναι η άποψη της πλειονότητας των πολιτών. Είδατε και πρόσφατα τις μετρήσεις, που δείχνουν την αυξημένη εμπιστοσύνη των πολιτών στο Εθνικό Σύστημα Υγείας. Ακόμα και αυτό σας ενοχλεί. Ενισχύσαμε το δημόσιο σύστημα υγείας και μας λέτε ότι τελικός μας στόχος είναι η ιδιωτικοποίηση του συστήματος. Δεν θέλω να αναφερθώ στο παρελθόν, στη διακυβέρνησή σας και σε έκτακτες καταστάσεις που κληθήκατε να διαχειριστείτε, στα αποτελέσματα τα οποία φέρατε, αλλά η πανδημία…
Για πείτε ένα παράδειγμα.
Η Μάνδρα και το Μάτι.
Ντροπή!
Κύριε Ξανθέ, θέλετε να σας πω και άλλα; Η κ. Κωνσταντοπούλου είπε τι θα είχε συμβεί εάν ήταν ο ΣΥΡΙΖΑ κυβέρνηση και διαχειριζόταν ο ΣΥΡΙΖΑ την πανδημία.
Σας παρακαλώ, κύριοι συνάδελφοι. Βλέπω λίγο επεισοδιακή σήμερα τη συζήτηση.
Προκάλεσα εγώ; Έλεος τώρα!
Κοιτάξτε, κύριε συνάδελφε. Ο Υπουργός έχει ευθύνη των λεγόμενών του, όπως και εσείς και ο καθένας μας. Σας παρακαλώ, θα απαντήσετε μετά όταν θα σας δοθεί ο λόγος. Εγώ δεν μπορώ να παρέμβω στον κάθε Υπουργό ή στον κάθε Βουλευτή εκτός των ορίων που έχει θέσει ο Κανονισμός. Παρακαλώ, κύριε Υπουργέ, συνεχίστε.
Ευχαριστώ, κύριε Πρόεδρε. Επαναλαμβάνω ότι δεν είναι τυχαίο ότι το σύνολο των χωρών του εξωτερικού έχουν χαρακτηρίσει τη διαχείριση της πανδημίας επιτυχημένη μέχρι σήμερα στη χώρα μας. Φανταστείτε τι θα συνέβαινε σήμερα εάν δεν είχαμε λάβει τα μέτρα, που έχουμε λάβει. Μας κατηγορείτε και για τα μέτρα, που έχουμε λάβει! Αξίζει να αναφερθώ σε δύο σημεία. Η Ελλάδα βρίσκεται και σύμφωνα με τον χάρτη του ECDC - και θα το καταθέσω στα Πρακτικά - μεταξύ των πρώτων χωρών της Ευρωπαϊκής Ένωσης σε ό,τι αφορά τη διενέργεια διαγνωστικών ελέγχων για τον κορωνοϊό, «βαθύ πράσινο», και είναι έκτη σε ποσοστό πλήρους εμβολιαστικής κάλυψης του πληθυσμού αφήνοντας πίσω της χώρες όπως η Ιταλία, η Γαλλία, η Ισπανία. Και δεν αρκεί να στεκόμαστε μόνο στα καλά, αλλά επειδή η πανδημία είναι δυναμική απαιτείται συνεχής επαγρύπνηση, αξιολόγηση της κατάστασης και λήψη πρόσθετων μέτρων. [[Στο σημείο αυτό ο Αναπληρωτής Υπουργός Υγείας κ. Βασίλειος Κοντοζαμάνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γι' αυτό σας λέω ότι εσείς έχετε μία διαφορετική θεώρηση και η στάση σας είναι αδικαιολόγητα αρνητική και στέκεστε πάντοτε αρνητικά σε οποιαδήποτε ενέργεια της Κυβέρνησης. Η στρατηγική μας για τη διαχείριση της πανδημίας στηρίζεται στους εξής τρεις πυλώνες: Πρώτον, σε ένα ισχυρό και αξιόπιστο σύστημα υγείας, δεύτερον, στους μαζικούς διαγνωστικούς ελέγχους και τρίτον, στους εμβολιασμούς. Τουλάχιστον σε αυτά δεν πιστεύω να διαφωνείτε. Να αναφερθώ λίγο ειδικότερα στο Εθνικό Σύστημα Υγείας, πώς μας το παραδώσατε το 2019 και πώς είναι σήμερα εν μέσω πανδημίας. Δώσαμε προτεραιότητα στην ενίσχυση του συστήματος υγείας σε προσωπικό, με πολύ στοχευμένες ενέργειες. Έγιναν προσλήψεις σε τόσο σύντομο χρονικό διάστημα μόνιμου προσωπικού και επικουρικού, που δεν είχαν γίνει ποτέ σε τέτοιο χρονικό διάστημα στο παρελθόν. Προκηρύξαμε δύο χιλιάδες τριακόσιες πενήντα τέσσερις θέσεις γιατρών ΕΣΥ σε σύγκριση με τις δύο χιλιάδες επτακόσιες πενήντα τέσσερις που είχε προκηρύξει η δική σας διακυβέρνηση σε τεσσεράμισι χρόνια. Για τις μονάδες εντατικής θεραπείας τετρακόσιοι δέκα μόνιμοι γιατροί ήδη υπηρετούν στις μονάδες εντατικής θεραπείας. Και τις μονάδες που λειτουργήσαμε φροντίσαμε πρώτα να τις στελεχώσουμε με το απαραίτητο ανθρώπινο δυναμικό και μετά να κόψουμε κορδέλες. Και θα επαναλάβω κάτι για τα Πρακτικά, γιατί το ανέφερα προχθές και το αναφέρω και σήμερα και λυπάμαι για αυτό. Σε απάντηση δική σας στις 21 Ιανουαρίου του 2019, που ήσασταν Υπουργός Υγείας, είχατε πει ότι «υπάρχουν τα διαθέσιμα στοιχεία, έχουμε τον μικρότερο αριθμό κλειστών κλινών εντατικής θεραπείας την τελευταία δεκαπενταετία». Και μας λέτε τώρα για τον αριθμό των διασωληνωμένων. Αναγνωρίστε, τουλάχιστον, την μεγάλη προσπάθεια που έγινε στον τομέα των μονάδων εντατικής θεραπείας, τις νέες κλίνες που άνοιξαν και τις νέες κλίνες που συνεχίζουμε να ανοίγουμε και…
Κύριε Υπουργέ, πρέπει να ολοκληρώσετε.
Συγγνώμη, κύριε Πρόεδρε. Είναι σημαντική ερώτηση.
Όλες σημαντικές είναι.
Θα σταματήσω σε λίγο και θα συνεχίσω στη δευτερολογία μου. …είναι οι κλίνες αυτές, που μας έχουν δώσει τη δυνατότητα να σταθούμε όρθιοι. Ενίσχυση σε εξοπλισμό και πλήρης επάρκεια σε μέσα ατομικής προστασίας και σε φαρμακευτικό υλικό έχοντας διασφαλίσει πρόσβαση όχι μόνο στο εμβόλιο, αλλά και σε οποιαδήποτε φαρμακευτική αγωγή είναι διαθέσιμη. Να επαναλάβω για μια ακόμη φορά τη συμμετοχή της χώρας μας στην κοινή ευρωπαϊκή προμήθεια μονοκλωνικών αντισωμάτων. Θα πω μια κουβέντα, κύριε Πρόεδρε, για τα self - tests που ξεκίνησε να λέει ο κ. Ξανθός και θα συνεχίσω στη δευτερολογία μου. Δεν τροποποιούμε σε καμμία περίπτωση τη στρατηγική μας. Το εργαλείο των self - tests έρχεται να συμπληρώσει τη στρατηγική, που έχουμε σε ό,τι αφορά τους διαγνωστικούς ελέγχους, οι οποίοι σαφώς είναι και περισσότεροι από κάθε άλλη φορά και καθημερινά αυξάνονται. Κύριε Πρόεδρε, θα συνεχίσω στη δευτερολογία μου.
Κύριε συνάδελφε, έχετε τον λόγο.
Κύριε Υπουργέ, είστε πολιτικά αναιδής, και εσείς και η Κυβέρνηση. Δεν μου αρέσει να μιλάω έτσι, αλλά αυτή είναι η αλήθεια. Τη στιγμή που η κοινωνία βιώνει ένα δράμα, εσείς επαίρεστε ότι τα κάνατε όλα καλά. Έλεος, δηλαδή! Φυσικά οι πολίτες εμπιστεύονται το ΕΣΥ. Εμείς το ξέραμε αυτό. η ενίσχυσή του ήταν πυρηνικό στοιχείο του προγράμματός μας, των αξιών μας και των παρεμβάσεών μας της προηγούμενης περιόδου. Εσείς το αμφισβητούσατε χρόνια. Εσείς δεν το ψηφίσατε καν εδώ, όταν νομοθετήθηκε από το ΠΑΣΟΚ ο ν.1397/1983. Εσείς δεν είχατε στο πρόγραμμά σας την ενδυνάμωση του δημόσιου συστήματος υγείας, αλλά το άνοιγμά του στην αγορά και στον ιδιωτικό τομέα. Και το 66% των πολιτών, κύριε Υπουργέ - προχθεσινή δημοσκόπηση - πιστεύει ότι δεν στηρίξατε το σύστημα υγείας. Αυτή είναι η αίσθηση των πολιτών. Και προφανώς έχουμε να κάνουμε με μία μεγάλη παγκόσμια διασυνοριακή απειλή, αλλά το πώς κάθε χώρα κινητοποιεί τις διαθέσιμες δυνάμεις, τις δομές, τους ανθρώπους, τα πάντα, καθορίζει σε μεγάλο βαθμό και την έκβαση της μάχης. Στην κορύφωση της πιεστικής συγκυρίας δεν έχετε κάνει αυτό που λέμε τόσο καιρό, να εμπλέξετε ισόρροπα και ισότιμα και τον ιδιωτικό τομέα και τα στρατιωτικά νοσοκομεία. Το ξαναείπα και προχθές. Από τις δεκαπέντε χιλιάδες κλίνες, που έχει ο ιδιωτικός τομέας στη χώρα, μόνο διακόσιες πενήντα έχουν διατεθεί επίσημα για νοσηλεία περιστατικών COVID. Σταματήστε αυτά που λέτε τώρα. Σταματήστε αυτές τις συγκρίσεις. Δεν μπορούμε να συγκρίνουμε, κύριε Υπουργέ, πράγματα ανόμοια. Δεν μπορούμε να συγκρίνουμε πολιτικές και παρεμβάσεις, που γίνονται σε άλλο δημοσιονομικό πλαίσιο και κυρίως εκτός πανδημίας, με παρεμβάσεις που γίνονται όταν η χώρα ζει μία μεγάλη υγειονομική κρίση. Είναι σαν να συγκρίνουμε τις σφαίρες που καταναλώνει ο στρατός σε περίοδο ειρήνης και σε περίοδο πολέμου. Το καταλαβαίνετε αυτό που σας λέω ή δεν το καταλαβαίνετε; Για να τελειώσουμε με αυτή την κοροϊδία, θα σας πω το εξής. Παραδώσατε το 2015 τετρακόσιες σαράντα κλίνες, ιστορικό χαμηλό της χώρας! Και εμείς μέσα στο μνημόνιο, σε λιτότητα και χωρίς να υπάρχει πανδημία, καταφέραμε να προσθέσουμε άλλες εκατόν είκοσι. Έφταναν; Όχι, βεβαίως όχι! Ήταν σε απόκλιση από το μέσο όρο της Ευρώπης. Μη μας λέτε, όμως, ότι έχετε αναπτύξει νέες κλίνες ΜΕΘ…
Πάμε να τις δούμε!
Μια στιγμή, ακούστε. Εκτός από τις διακόσιες πενήντα που έχουν προστεθεί με ιδιωτικές δωρεές, με τη δωρεά της Βουλής των Ελλήνων, ιδιωτικών ιδρυμάτων κ.λπ., που είναι καινούριες οι εγκαταστάσεις, οι υποδομές και ο εξοπλισμός, όλο το άλλο είναι εσωτερικές μετατροπές, κύριε Υπουργέ, οι οποίες θα λήξουν. Έχουν ημερομηνία λήξης. Δεν θα παραμείνουν ως παρακαταθήκη στο δημόσιο σύστημα υγείας. Μας έχετε τρελάνει τον τελευταίο καιρό: «Χίλιες τρακόσιες, χίλιες τετρακόσιες, χίλιες πεντακόσιες». Έτσι ανοίγουν τα κρεβάτια εντατικής; Είστε σοβαροί;
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Έχουμε μεγάλη δυσκολία. Εμείς, κύριε Υπουργέ, δεν επιχαίρουμε για τη δυσκολία, ούτε επενδύουμε στην καταστροφή και στην αποτυχία για να έχουμε κάποιο μικροκομματικό όφελος. Μην μας κάνετε, λοιπόν, υποδείξεις για σοβαρότητα και υπευθυνότητα. Την υπεύθυνη πολιτική πρόταση την έχει καταθέσει ο Αλέξης Τσίπρας εδώ και καιρό, που λέει να συγκληθεί το συμβούλιο Αρχηγών υπό την Πρόεδρο της Δημοκρατίας για να συμφωνήσουμε μια στρατηγική ενδυνάμωσης του ΕΣΥ και διεξόδου, με την κοινωνία όρθια, να σωθούν ζωές. Αυτό έχουμε πει. Δεν το δεχτήκατε, γιατί τα κάνετε όλα καλά και γιατί επαίρεστε και το μόνο που σας νοιάζει είναι η επικοινωνία. Γι' αυτό και τα self - tests τα εμφανίσατε ως φύλλο συκής μιας επιλογής που έχει ρίσκο. Σας το έχουμε ξαναπεί. Ενισχύστε την παρέμβαση που διενεργούν οι υπηρεσίες υγείας της χώρας, με εκτεταμένους ελέγχους, στοχευμένους εκεί που είναι οι υπερμεταδόσεις, δηλαδή στους χώρους εργασίας.
Ολοκληρώστε, κύριε συνάδελφε. Μιλάτε ήδη οκτώ λεπτά.
Τελειώνω, κύριε Πρόεδρε. Μία τελευταία κουβέντα. Πιστεύετε στα σοβαρά ότι αυτή η ιστορία της αυτοεξέτασης και της αυτοδήλωσης των θετικών κρουσμάτων μπορεί να σταθεί στον ιδιωτικό τομέα όπου θα διακυβεύεται το μεροκάματο, η λειτουργία της επιχείρησης, η λειτουργία του καταστήματος; Δεν μπορεί να προχωρήσει έτσι. Καταλάβετέ το και αλλάξτε στρατηγική.
Να ολοκληρώσουμε τη διαδικασία νωρίτερα και να πάμε στην τελευταία ερώτηση.
Θα είμαι σύντομος, κύριε Πρόεδρε. Κύριε Ξανθέ, πραγματικά, όντως, δεν θέλω να μπω σε συγκρίσεις για καταστάσεις, που διαχειρίστηκε η μία ή η άλλη κυβέρνηση, διότι δεν αποτελούν το δικό μας μέτρο σύγκρισης. Και, βεβαίως, όλοι αναγνωρίζουμε ότι η πανδημία είναι κάτι ξεχωριστό σε μέγεθος και σε συνέπειες. Όμως, θα έπρεπε τουλάχιστον να συμφωνήσουμε σε κάποια βασικά πράγματα. Αναφερθήκατε στο τι κάνουμε στην κορύφωση αυτού του κύματος. Αναλογιστείτε κι εσείς τι κάνατε στην κορύφωση αυτού του κύματος. Καλούσατε τον κόσμο σε συγκεντρώσεις. Αυτή τη στιγμή στον δημόσιο τομέα, που καλώς έχει αναλάβει το μεγαλύτερο βάρος της διαχείρισης της πανδημίας, υπάρχει συσσωρευμένη πλέον γνώση και εμπειρία. Στη μάχη αυτή συμμετέχει και ο ιδιωτικός τομέας και οι Ένοπλες Δυνάμεις. Και είναι λογικό τον απόλυτο έλεγχο να τον έχει το δημόσιο σύστημα υγείας και το κράτος και όπου χρειαστεί να μπορεί να παρεμβαίνει, έτσι ώστε να πετύχουμε τους στόχους μας. Επαναλαμβάνω ότι τα self - tests είναι μια συμπληρωματική δράση προκειμένου με ασφάλεια να μπορέσουμε να ανοίξουμε. Επειδή αναφέρατε και στην ερώτησή σας τη διεξαγωγή δωρεάν τεστ, υπενθυμίζω πάλι ότι όσα τεστ έχουν διεξαχθεί σε δημόσιο φορέα είναι δωρεάν για τους πολίτες και θα συνεχίσουν να είναι δωρεάν, εφόσον χρειαστεί.
Το 1/3 του κόσμου τα πληρώνει από την τσέπη του. Μία εξέταση δημόσιας υγείας την πληρώνει από την τσέπη του.
Δεν απαγορεύουμε στον κόσμο να πάει σε μια δημόσια δομή να κάνει το τεστ.
Δεν κάνουν χοληστερίνη, κύριε Υπουργέ!
Θα ήθελα να πω ότι το κεντρικό μήνυμα στην τρέχουσα συγκυρία της πανδημίας είναι περισσότεροι βαθμοί ελευθερίας, με αυξημένο αυτοέλεγχο και πιστή τήρηση των μέτρων, για να μπορέσουμε να ξεπεράσουμε αυτή τη δύσκολη συγκυρία. Αυτή είναι η πραγματικότητα και αυτό είναι το νέο μείγμα πολιτικής το οποίο εφαρμόζουμε και πιστεύουμε ότι θα είναι επιτυχημένο. Η χώρα έχει ανάγκη αυτή τη στιγμή από μία ενότητα όλων των πολιτικών δυνάμεων και μία ισχυρή και αξιόπιστη, πρωτίστως, Αξιωματική Αντιπολίτευση, προκειμένου να αντιμετωπίσουμε την πανδημία αυτή. Επαναλαμβάνω ότι εχθρός σας πρέπει να είναι ο COVID και όχι η Κυβέρνηση. Για μία ακόμη φορά, το έχω ξαναπεί, πρέπει επιτέλους η Αξιωματική Αντιπολίτευση να επιτάξει, για να χρησιμοποιήσω μια λέξη της επικαιρότητας, την ελάχιστη έστω υπευθυνότητα, που απαιτεί ο λαός από μία Αξιωματική Αντιπολίτευση.
Πάντως σε κάθε περίπτωση, για να είμαστε ειλικρινείς, ό,τι παρέχεται ακόμα και δωρεάν στον πολίτη από τη φορολογία του είναι. Δεν το δίνει κάποιος τζάμπα. Για να είμαστε απόλυτα ειλικρινείς όλοι και να γνωρίζουμε τι γίνεται. Δηλαδή, προφανέστατα ό,τι είναι το πληρώνουμε όλοι μαζί. Δεν το πληρώνει κανένας ξεχωριστά, ούτε δωρεάν δίνεται. Θα έρθει κάποια στιγμή ο λογαριασμός. Θα συζητηθεί η τρίτη με αριθμό 4126/12-2-2021 ερώτηση του κύκλου αναφορών - ερωτήσεων της Βουλευτού Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Θεοδώρας (Δώρας) Αυγέρη προς τον Υπουργό Υγείας, με θέμα: «Έμπρακτη αναγνώριση της ηρωικής προσπάθειας των υγειονομικών που χάθηκαν, συμπαράσταση της πολιτείας στους συγγενείς των εργαζόμενων - συμβασιούχων του Εθνικού Συστήματος Υγείας (ΕΣΥ) που έχασαν τη ζωή τους στο πεδίο της μάχης ενάντια στον COVID -19.». Παρακαλώ, κυρία συνάδελφε, έχετε τον λόγο. Ελπίζω εσείς να μείνετε στον χρόνο σας.
Κύριε Πρόεδρε, αν δείτε ότι υπερβαίνω τον χρόνο μου, μπορείτε να πάρετε και από τον χρόνο της δευτερολογίας. Ούτως ή άλλως, μάλλον δεν θα τον χρειαστώ, γιατί βλέπω σε ποιο κλίμα έχει υποπέσει ο Αναπληρωτής Υπουργός Υγείας και νομίζω ότι είναι και αναμενόμενη η απάντηση, που θα λάβω στο ερώτημα. Μπαίνω σε πειρασμό, κύριε Υπουργέ, να συμπληρώσω αυτό που είπε ο πρώην Υπουργός Υγείας του ΣΥΡΙΖΑ, ο κ. Ξανθός, ότι δεν σας διακατέχει μόνο πολιτική αναίδεια, αλλά ανηθικότητα και ασέβεια, γιατί παραβιάζετε και την αλήθεια και πραγματικά είστε ασεβείς απέναντι και στη μνήμη αυτών των χιλιάδων ανθρώπων, υπερβαίνουν τις οκτώ χιλιάδες πια, και πολύ περισσότερο δεν σέβεστε τον πόνο των δικών τους ανθρώπων, που έχασαν δικούς τους ανθρώπους μέσα στα κρεβάτια και στις ΜΕΘ, που υπήρχαν του δημόσιου συστήματος υγείας. Αν θέλετε με κάποιον να κάνετε επίσκεψη στα νοσοκομεία, να κάνετε με τους συγγενείς αυτών, που εκλιπαρούν για ένα κρεβάτι μονάδας εντατικής θεραπείας. Ακριβώς τρεις μήνες πριν, κύριε Υπουργέ, στις 12 Ιανουαρίου 2021 σας υποβάλαμε μία ερώτηση η οποία παραμένει ακόμη και σήμερα αναπάντητη από εσάς, όπως και οι περισσότερες ερωτήσεις τις οποίες υποβάλουμε. Έχει να κάνει με την προσπάθεια από την πλευρά της πολιτείας έμπρακτης αναγνώρισης της προσφοράς των υγειονομικών που έπεσαν πάνω στο καθήκον, στη μάχη ενάντια στον COVID -19. Αφορά στη συμπαράσταση της πολιτείας στους συγγενείς τόσο των μόνιμων εργαζομένων στο ΕΣΥ όσο και των επικουρικών ή συμβασιούχων που έχασαν τη ζωή τους στο πεδίο της μάχης ενάντια στον COVID. Καθ' όλη την διάρκεια της υγειονομικής κρίσης το προσωπικό όλων των ειδικοτήτων, που είχε υπηρετήσει σε νοσοκομεία και υγειονομικές μονάδες δίνει την πιο γενναία μάχη μέσα σε πολεμικές συνθήκες. Δίνει άνιση μάχη διακινδυνεύοντας την υγεία και την ίδια του τη ζωή. Σύμφωνα με τα στοιχεία, που έχουμε καταφέρει να συλλέξουμε, αυτοί οι άνθρωποι πρέπει να είναι περίπου είκοσι πέντε, υγειονομικοί εργαζόμενοι του ΕΣΥ, που έχασαν τη ζωή τους δίνοντας αυτήν τη μάχη. Αυτοί άφησαν πίσω τους παιδιά, συζύγους, γονείς. Είναι επιβεβλημένο να παρέμβει η πολιτεία και να στηρίξει εμπράκτως τις οικογένειες όσων χάνουν τη ζωή τους. Θα ήθελα παρακαλώ να έχω την απάντησή σας σε αυτό.
Ευχαριστούμε. Η συνάδελφος ήταν σύντομη και περιεκτική. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρία Αυγέρη, η λειτουργία του κράτους διέπεται από σειρά διατάξεων σε χιλιάδες νόμους με θεματοφύλακα πέρα και πάνω απ' όλα το Σύνταγμα. Πιστεύω - το πιστεύουμε όλοι σε αυτή την Αίθουσα - ότι όποια κι αν είναι η κυβέρνηση, το κράτος έχει συνέχεια και ο νομοθέτης έχει φροντίσει να έχει και συνέπεια απέναντι στην Ελληνίδα και στον Έλληνα, απέναντι στον κάθε πολίτη. Και όπου υπάρχουν κενά ή όπου μπορεί να προκύψουν νέες ανάγκες, είμαστε εδώ ως κράτος, χωρίς κόκκινες, πράσινες ή μπλε αποχρώσεις, για να νομοθετούμε προς όφελος των πολιτών, προασπίζοντας το δημόσιο συμφέρον, δηλαδή το συμφέρον του κάθε πολίτη. Αναδεικνύετε ένα ζήτημα, το οποίο τολμώ να πω ότι θα μπορούσατε, χωρίς να δημιουργηθούν εντυπώσεις και να γίνει ένας θόρυβος γύρω από αυτό το ευαίσθητο ζήτημα, να δείτε πού υπάρχει κενό και να έρθετε να μας προτείνετε κάποια αλλαγή στη νομοθεσία. Εμείς είμαστε ανοιχτοί σε οποιαδήποτε νομοθετική παρέμβαση χρειάζεται προς την κατεύθυνση βελτίωσης του πλαισίου αυτού και σας δηλώνω, χωρίς δεύτερη σκέψη, ότι θα το υλοποιήσουμε και εξετάζουμε. Θα αναφερθώ ειδικότερα: Υπάρχει ένα γενικό νομοθετικό πλαίσιο που καλύπτει τέτοιες περιπτώσεις. Υπάρχει η γενική διάταξη του άρθρου 14 του ν.2266/1994, με την οποία θεσπίζεται η δυνατότητα διορισμού στο δημόσιο ή στον ευρύτερο δημόσιο τομέα των ειδικώς αναφερομένων μελών της οικογένειας υπαλλήλου του δημοσίου ή του ευρύτερου δημόσιου τομέα που πέθανε κατά την εκτέλεση υπηρεσιακού καθήκοντος και εξαιτίας της εκτέλεσης αυτού. Τούτο αφ' ενός ως αναγνώριση αντικειμενικής ευθύνης του δημοσίου έναντι των υπαλλήλων του, οι οποίοι διακινδυνεύουν ενίοτε τη ζωή τους προκειμένου να ανταπεξέλθουν στα καθήκοντά τους, αφ' ετέρου ως συνδρομή της πολιτείας προς την οικογένεια των προσώπων αυτών. Στην έννοια του εργαζόμενου στο δημόσιο ή στον ευρύτερο δημόσιο τομέα περιλαμβάνονται, με κριτήριο το είδος και τη φύση της υπηρεσίας τους, τόσο οι δημόσιοι υπάλληλοι όσο και οι προσληφθέντες με σχέση εργασίας ιδιωτικού δικαίου, συμπεριλαμβανομένων αυτών που προσλαμβάνονται με σύμβαση Ιδιωτικού Δικαίου Ορισμένου Χρόνου για την κάλυψη αναγκών. Επομένως, τα διάφορα ευεργετήματα και κυρίως το ευεργέτημα της δυνατότητας διορισμού στο δημόσιο παρέχεται στα ειδικώς αναφερόμενα μέλη της οικογένειας, συμπεριλαμβανομένου του επικουρικού και έκτακτου προσωπικού στο οποίο αναφερθήκατε. Επαναλαμβάνω, για να κλείσω, κύριε Πρόεδρε, ότι νομικό πλαίσιο υπάρχει. Αν χρειαστεί οποιαδήποτε νομοθετική παρέμβαση στην κατεύθυνση βελτίωσης αυτού, είμαστε εδώ χωρίς δεύτερη σκέψη να την υλοποιήσουμε. Δεν νομίζω ότι υπάρχουν διαφωνίες για το ζήτημα αυτό, ούτε αρμόζει στον πολιτικό μας πολιτισμό να σπρωχνόμαστε για το ποιος είναι κοινωνικά πιο ευαίσθητος. Ευχαριστώ πολύ, κύριε Πρόεδρε.
Κυρία Αυγέρη, έχετε τον λόγο.
Σας ευχαριστώ πάρα πολύ για την απάντηση, κύριε Υπουργέ. Είναι ευχάριστη η είδηση αυτή που δίνετε, αλλά, αλήθεια, γιατί χρειάστηκαν να μεσολαβήσουν τρεις μήνες από την γραπτή ερώτηση, την οποία υποβάλαμε σαράντα έξι Βουλευτές του ΣΥΡΙΖΑ - Προοδευτική Συμμαχία, για να έρθετε τώρα εδώ μετά από δική μου επίκαιρη ερώτηση για να απαντήσετε σε αυτό; Είναι πάρα πολύ ενδιαφέρον. Προφανώς δεν το γνωρίζουν ούτε οι συγγενείς των είκοσι πέντε υγειονομικών - δεν είναι παραπάνω από τριάντα - γιατί αν το ήξεραν, δεν θα χρειαζόταν να γίνουν και αναφορές από συγγενείς τους. Για παράδειγμα, η σύζυγος του δέκατου πέμπτου υγειονομικού που «έπεσε», του νοσηλευτή, του υγειονομικού από τη Φλώρινα είπε ότι από την πλευρά της επίσημης πολιτείας όχι δεν είχαν καμμία έμπρακτη αναγνώριση της ηρωικής προσπάθειας των συγγενών τους που «έφυγαν», αλλά δεν υπήρχαν ούτε καν συλλυπητήρια από την πολιτεία, κύριε Υπουργέ. Κρατώ, όμως, τη θετική πλευρά, ότι έστω και μετά από τρεις μήνες και μετά από επαναφορά αυτού του επίκαιρου ερωτήματος με την επίκαιρη ερώτηση, δεσμεύεστε εσείς πολιτικά ότι θα κάνετε πράξη αυτό που εμείς σας προβάλλουμε, ακριβώς για το ελάχιστο, που πρέπει να αποδώσει η πολιτεία σε αυτούς τους ανθρώπους, που «έφυγαν» ή ενδεχομένως και θα «φύγουν», γιατί αυτή η πληγή, αυτός ο πόλεμος είναι ακόμα ανοιχτός, κύριε Υπουργέ. Περιμένω τις δικές σας νομοθετικές πρωτοβουλίες, αλλά και τα συλλυπητήρια, ως πρώτο δείγμα, προς αυτές τις οικογένειες που έχασαν τους δικούς τους. Το κυριότερο, όμως, που περιμένουμε, κύριε Υπουργέ, για να κλείσουμε αυτή την κουβέντα σήμερα, είναι μία συγνώμη στους συγγενείς των εννέα χιλιάδων ανθρώπων που χάθηκαν. Φτάνουμε σε αυτόν τον αριθμό! Βλέπω ότι ακολουθείτε τα χνάρια του Πρωθυπουργού σας, που πριν από δέκα ημέρες έκανε την ατυχέστατη δήλωση πως τα έκανε τόσο καλά η Κυβέρνηση και ότι εάν δεν ήταν η Νέα Δημοκρατία θα είχαμε ακόμα οχτώ χιλιάδες νεκρούς. Αντιμετωπίζετε με πολύ κυνικό και ανήθικο τρόπο αυτούς τους ανθρώπους, κύριε Υπουργέ, ως αριθμούς. Δεν έχετε καμμία ενσυναίσθηση για το δράμα, που ζουν οι άνθρωποι, για το τι ακριβώς πρέπει να αντιμετωπίσουν ως κοινωνική και οικονομική συνθήκη μέσα στις δικές τους οικογένειες. Σας ευχαριστώ.
Κυρίες και κύριοι συνάδελφοι, μία ανακοίνωση προς το Σώμα. Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών: «Σύστημα Εσωτερικού Ελέγχου του Δημόσιου Τομέα, Σύμβουλος Ακεραιότητας στη δημόσια διοίκηση και άλλες διατάξεις για τη δημόσια διοίκηση και την τοπική αυτοδιοίκηση». Τον λόγο έχει ο κύριος Υπουργός για την δευτερολογία του.
Ευχαριστώ, κύριε Πρόεδρε. Κυρία Αυγέρη, ενώ το ξεκινήσατε καλά, στο τέλος το χαλάσατε. Μας είπατε για τους θανάτους. Δηλαδή λέτε να χαιρόμαστε για τους θανάτους; Δεν έχουν πεθάνει στις άλλες χώρες άνθρωποι από την πανδημία; Μόνο στην Ελλάδα πέθαναν και νομίζετε ότι χαιρόμαστε γι' αυτό;
Ούτε μία συγγνώμη, ούτε ένα δάκρυ!
Κάνετε μεγάλο λάθος και λυπάμαι γι' αυτό.
Ας πούμε τώρα για τους υγειονομικούς. Ας ξεκινήσουμε απ' αυτό, κύριε Υπουργέ.
Α, τώρα να ξεκινήσουμε απ' αυτό; Γιατί είπατε κάποια πράγματα τα οποία αγγίζουν και τα όρια του λαϊκισμού.
Τόσα είπατε και εσείς.
Σας είπα λοιπόν σε ό,τι αφορά την ερώτησή σας ότι έχει και διάφορες πτυχές το ζήτημα αυτό σε ό,τι αφορά τον κορωνοϊό. Γι' αυτό σας είπα ότι το εξετάζουμε και βεβαίως εάν υπάρχει κάποια πρόταση, αυτό θα θέλαμε να ακούσουμε προς την κατεύθυνση αυτή και μακάρι να έρθουμε εδώ και να το ψηφίσουμε όλοι μαζί. Αλλά υπάρχουν διάφορα ζητήματα και κυρίως σε ό,τι έχει να κάνει με τη συγκεκριμένη περίοδο και με την πανδημία και τον κορωνοϊό. Και σας είπα ότι ο νομοθέτης έχει φροντίσει να υπάρχει ένα θεσμικό πλαίσιο και εάν υπάρχει δυνατότητα και συγκεκριμένη πρόταση προς βελτίωση αυτού και επίλυση διαφόρων ζητημάτων - επαναλαμβάνω υπάρχουν διάφορα ζητήματα, που αφορούν τον κορωνοϊό και πρέπει να τα επιλύσουμε εφόσον θέλουμε να νομοθετήσουμε ορθώς - εδώ είμαστε και μακάρι να πάμε όλοι μαζί να το ψηφίσουμε. Και να επαναλάβω ότι εδώ δεν χωρεί πολιτικός διαγκωνισμός για το ποιος είναι ποιος είναι πιο κοινωνικά ευαίσθητος. Μιλάμε για ανθρώπινες ζωές και όχι αριθμούς. Και επαναλαμβάνω ότι λυπάμαι για τον τελευταίο χαρακτηρισμό σας σε ό,τι αφορά τους θανάτους. Γνωρίζουμε όλοι ότι στόχος κάθε οργανωμένης πολιτείας, στόχος του κράτους, στόχος της ελληνικής Κυβέρνησης είναι να προστατεύσει στο μέγιστο δυνατό βαθμό τις ζωές όλων των πολιτών και με κάθε μέσο να διασφαλίσει την επιστροφή στην κανονικότητα όσο το δυνατόν γίνεται καλύτερα με ασφάλεια και με επάρκεια του συστήματος υγείας. Ευχαριστώ πολύ, κύριε Πρόεδρε.
Ευχαριστούμε. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19: 02΄ λύεται η συνεδρίαση για την Τετάρτη 14 Απριλίου 2021 και ώρα 9.00΄ με αντικείμενο εργασιών του Σώματος α) κοινοβουλευτικό έλεγχο, συζήτηση επίκαιρων ερωτήσεων, συζήτηση και λήψη απόφασης επί της αίτησης άρσης ασυλίας Βουλευτή σύμφωνα με την ειδική ημερήσια διάταξη που έχει διανεμηθεί και β) νομοθετική εργασία, σύμφωνα με την ημερήσια διάταξη που θα διανεμηθεί.